نێچرڤان بارزانی: بە كۆچكردنی مام جەلال بۆشاییه‌كی گه‌وره‌ی له كاری ده‌وڵه‌تی و سیاسیدا دروستبوو\nسەرۆکی هەرێمی کوردستان لە دووەم ساڵیادی کۆچی دوایی مام جەلال، "سەرۆککۆماری پێشوی عێراق پەیامێکی بڵاوکردەوەو رایگەیاند، كۆچكردنی بۆشاییه‌كی گه‌وره‌ی له كاری ده‌وڵه‌تی و سیاسیدا دروستکرد، له‌ناو كێشه و ئاڵۆزییه‌كانی ئه‌مڕۆدا له عێراق و ناوچه‌كه زیاتر له هه‌موو كاتێك هه‌ست به بۆشاییی مام جه‌لال ده‌كه‌ین، به‌ڕاستی مام جه‌لال سیمبولێكی كاری هاوبه‌ش بوو".\nنێچیرڤان بارزانی، سەرۆکی هەرێمی کوردستان لە دووەم ساڵیادی کۆچی دوایی مام جەلال، سەرۆککۆماری پێشوی عێراق و سکرتێری گشتی یەکێتی نیشتیمانی کوردستان دا پەیامێکی بڵاو کردەوە و رایگەیاند، " مام جه‌لال، پشتیوانێكی زۆر گه‌وره بوو بۆ كاری من له دروستكردن و ڕیشه‌داركردنی كاری هاوبه‌ش و به‌ڕێوه‌بردنی هاوبه‌ش له هه‌رێمی كوردستان کاتێک كابینه‌ی پێنجه‌می حكوومه‌تی هه‌رێمی كوردستانمان پێکهێنا و به‌ر له‌وه‌ش له نزیككردنه‌وه‌ی ئیداره‌كان و دروستكردنی یه‌كبڕیاری له‌سه‌ر زۆر پرسی سیاسی و ئیداری له هه‌رێمی كوردستان و عێراق".\nئه‌مڕۆ له ساڵیادی كۆچی دواییی مام جه‌لالدا، یادی سه‌ركرده‌یه‌كی خه‌باتگێڕ ده‌كه‌ینه‌وه كه كۆچكردنی بۆشاییه‌كی گه‌وره‌ی له كاری ده‌وڵه‌تی و سیاسیدا دروستکرد. له‌ناو كێشه و ئاڵۆزییه‌كانی ئه‌مڕۆدا له عێراق و ناوچه‌كه زیاتر له هه‌موو كاتێك هه‌ست به بۆشاییی مام جه‌لال ده‌كه‌ین، به‌ڕاستی مام جه‌لال سیمبولێكی كاری هاوبه‌ش بوو.\nپه‌یوه‌ندیی به‌هێزی نێوان هه‌ردوو سه‌رۆك مام جه‌لال و كاك مه‌سعوود بارزانی، قۆناغێكی به‌هێزی كاری هاوبه‌شی له كوردستان هێنایه كایه‌وه كه ئه‌نجامه‌كه‌ی چه‌سپاندنی به‌شێكی زۆری داواكانی گه‌لی كوردستان بوو له به‌ڵگه‌نامه‌كانی كۆنگرەی ئۆپۆزسیۆنی عێراقی و ده‌ستووری عێراقدا، هه‌روه‌ها له ئه‌نجامی ئه‌وه‌دا بۆ یه‌كه‌مجار پێگه‌یه‌كی به‌هێز بۆ كورد و نه‌ته‌وه‌كانی دیكه له دامەزراوەکانى ده‌وڵه‌تی عێراقدا دروستبوو و دیموكراسی له عێراق گه‌شه‌كردنێكی زۆری به‌خۆیه‌وه بینی.


17/5/2021 - 15:20\nگەڕانەوە بۆ مێژووی مرۆڤایەتی لەو سونگەوە دەست پێ دەکات که تاچەند مرۆڤەکان پابەندن به مێژووی خۆیانەوە ، مێژوو هەر ئەوەندە نیه که مرۆڤ له ڕابردوودا به سانایی لێی تێبگات و بڕوانێت ، بەڵکو مێژوو ئەو کاتانه به بێگەردی دەنووسرێتەوە که بزانرێت ئەو مرۆڤانه چۆن مێژووی خۆیان پاراستووە .\nکورد وەك گەل و کوردستانیش وەك نیشتیمان هەمیشە مێژووییان بۆ مرۆڤایەتی تۆمارکردووە ، جا ئەم مێژووەی کورد پڕە لەسەروەری ، دەڤەرەکانی کوردستان لەهەر چوار بەشەکەیدا پڕن له ئازایەتی ومرۆڤدۆستی و مێرخاسی ، ئەمەشە وای کردووە که کورد ببێتە خاوەن کەسایەتی خۆی ، چونکه گەلێکه پێکەوە ژیانی کردۆتە پرێنسیپ بۆ ژیانی ڕۆژانەی جا ئەم پێکەوە ژیانه له چ ئاست ومەقامێکدا بێت .\nدەڤەری باڵەکایەتی ئەو دەڤەرەیه کە بۆتە مێژووی کوردستان کاتێك ئەو دەڤەرە پایتەخت بووە زۆر لەوڵاتی ئێستا بوونیان نەبووە ، میرنیشینی سۆرانی باڵەکایەتی گەواهی ئەوە دەدەن که مرۆڤی ئەو دەڤەرە چەند مەزن و پایەبەرزن ، ئافرەت وپیاو هەمیشە شانیان داوەته ژیانی مەردانه بۆ ئەوەی ژیان بەسەربەرزانه ڕێڕەو بکات .\nباڵەکایەتی نەوەك بەتەنیا دەڤەرێكی دیاریکراوبێت ،بەڵکو لانەیەكی پڕ ئارام بووەبۆ مرۆڤی کورد ،لەشۆڕشەکاندا هەمیشە لەڕێزبەندی یەکەم بووە بۆ هاوکاری شۆڕش وبەرخوودان ، ئەگەر حاجی ئۆمەران وچۆمان و دەربەندی ڕایات ودۆڵی باڵەییان و وەڵاش و دۆڵی ڕۆست ڕواندز و سۆران وئازادی نەبوونایه ژیان لەم کوردستانه ئەستەم دەبوو ،چونکه ئەوە باڵەکایەتی بوو هۆشیاری دایه دووژمنانی کورد که بەڵێ باڵەکایەتی پایتەخت وهێما وسیمبووله بۆ ڕوحیەتی شۆڕشگێری کورد وکوردستان ، لە شۆڕشی مەزنی ئەیلولدا دووبارە ئەم دەڤەرە نازناوی پایتەختی بۆ گەڕایەوە وەك چۆن پایتەختی میرنیشینی سۆران بوو ئەمجارەیان بووە لانە وپایتەختی شۆڕشی ئەیلول بەسەرۆکایەتی باوکی ڕووحی گەلی کوردستان بارزانی نەمر ، شۆڕشی ئەیلول ودەڤەری باڵەکایەتی بەشێوەیەک ئاوێتەی یەکتربوونه که ئەستەمه لەیەکیان جیا بکرێتەوە ، هەر کات ناوی شۆڕشی ئەیلول هات بێگوومان ناوی باڵەکایەتیش وەک ئاوێنە دێت ،ئەمەش دەلالەتی ئەوەیه که ئەو دووناوە بوونەتە مێژوو بۆ کورد وکوردستان ،ئەیلول لە باڵەکایەتی سەربەرزبوو ، لەو دەڤەرە دڵڕفێنەدا بلێسەی شۆڕش بەردەوام بوو ، ئاهەنگەکانی سەرکەوتنی شۆڕش له دەڤەرەکەماندا هەواڵەکانی دەگەیشتە بەرەو جیهان ، باوکی ڕووحی کورد بارزانی نەمر دەیزانی ئەو دەڤەرە چەند مێرخاس و دڵپڕی کوردایەتین هەر بۆیە له ( دار ئەلسەلام) ی باڵەکایەتی بارەگای بارزانی نەمر بووە ئیشقێك بۆ هەر چوارپارچەی کوردستان .\nباڵەکایەتی بۆ شۆڕشی گوڵانی پێشکەوتنخوازی بووە لانه یەکەم شەهید بۆ کوردایەتی وگوڵان لە دەڤەرەکەمان بوو ، کە ئەمەش گه‌واهی ئەوە دەدەن که باڵەکایەتی هەمیشە بۆ کوردایەتی پێشڕەو بووە ، جەنابی سەرۆک مەسعود بارزانی و شەهیدی زیندوو کاک ئیدریس هەمیشە ڕیزیان له باڵەکاتی گرتووە وخەباتی ئەو دەڤەرەیان لەبەر چاوبووە ، زۆرجاران جەنابی سەرۆک ئاماژه بەوە دەکات که خۆشترین یادگارییەکانی لەو دەڤەردا بووە .\nدەڤەرەکەمان له پێشکەوتندا بەردەوامه ، خەڵکەکەمان میوان دۆست ونان دەری هەمووانن له کۆچڕەوە ملیۆنیەکەی 1991 یارمەتی هەژاران و لێقەومانیاندا و نانیان لەگەڵ میوانان لەت دەکرد، بەڵێ ئەوەیه ڕەوشتی باڵەکایەتی ، لێرەدا بۆیە هەر کات کارێك بۆ باڵەکایەتی بکرێت ئەوە دڵی تەواوی خەڵکی کوردستان خۆشحاڵ دەبن ، جا بەم بۆنەیەوە پێوویستە ئەم موژدەیه بە هاوڵاتیانی دەڤەرەکەمان ڕاببگەێنم که دیوەخانی باڵەکایەتی مەزن دادەمەزرێت ئەمیش وەك کۆچێك بۆ چارەسەری ئەو کێشانەی که ڕووبەڕوومان دەبنەوە ، بەتایبەتی بۆ چینی لاوان و هەژار ، بەمەش دەتووانین زاڵ بین بەسەر هەموو کێشە و گیرگرفتێك .. بەڵێ ئەمڕۆ باڵەکایەتی وەك دوێنێ مێژوو دەنووسێتەوە ، ئەو مێژووەی پڕە لەسەروەری وبەرخوودان .


ئايا دووعاكانمان بۆ گيرا نابێت ؟ :: ماڵپه‌ڕی فه‌رمووده\nئايا دووعاكانمان بۆ گيرا نابێت ؟\nأما بعد : فإن أصدق الحديث كتاب الله وخير الهدي هدي محمد (صلی اللە علیە وسلم) وشر الأمور محدثاتها وكل محدثة بدعة وكل بدعة ضلالة وكل ضلالة في النار .\nله م سه رده مه دا چه نده ها ئيماندار ده بينيت گله يى له خۆى ده كات و زۆر كات بێتاقه ت و خه مباره ، ته نها له به ر ئه وه ى كه زۆر كات دوعا ده كات كه چى زۆربه ى دوعاكانى ياخود بگره هه مووشيان گيرا نابن ، كه چى تاكو ئێستا نازانێت شێوازى دوعاكردن و مه رجه كانى گيرابوون چى يه ؟ چونكه دوعاش عيباده ته ، هه روه كو پێغه مبه رى خوا (صلی اللە علیە وسلم) فه رموويه تى : ( الـدعاء هـو العبادة) ، حديث صححه العلامـة الألبـاني في صحيح الجـامع الصغير ، برقم : 3407 ، وفي صحيح سنن ابن مـاجة ، برقم : 3828 ، وفي صحيح سنن الترمذي برقم : 2969 ، و 3247 ، و 3372 ، وفي صحيح الترغيب والترغيب ، برقم : 1627 ). واته " دوعاكردن عيباده ته ".\nبۆيه هه موو عيباده تكردنێكيش شێوازى خۆى هه يه و مه رجى تايبه تيشى هه يه ، له به ر ئه وه پێغه مبه رى خوا (صلی اللە علیە وسلم) له فه رمووده يه كدا نمونه يه كمان له بۆ ده هێنێته وه و ده فه رموێت : (ثم ذكر الرجل يطيل السفر أشعث أغبر يمد يديه إلى السماء يا رب يا رب ومطعمه حرام ومشربه حرام وملبسه حرام وغذي بالحرام فأنى يستجاب لذلك).(حديث حسن ، صحيح الجامع برقم : 2744). واته " باسى كه سێك ده كات كه له سه فه ردا بێت ، پرچى شێواوو خۆڵاوى بووه و ده سته كانى هه ڵبڕيوه و ، به ئه ى په روه ردگار ئه ى په روه ردگار ده پاڕێته وه ، له كاتێكدا خواردن و خواردنه وه شى و جل و به رگه كان كه ده يپۆشێت حه رامه و هه ر به حه راميش گۆشكراوه ، چۆن وه ڵامى دوعاو پاڕانه وه ى ئه و كه سه ده درێته وه ".\nهه روه ها پرسيار له ئيبراهيمى كوڕى ئه دهه م (ڕه حمه تى خواى لێبێت)كرا ،(وقد قيل لإبراهيم بن آدهم ما بالنا ندعو فلا يستجاب لنا ؟ قال لأن قلوبكم قد ماتت. قالوا وما الذي أماتها؟ قال عشر خصال قالوا وما هي؟ قال عرفتم حق الله ولم تطيعوه، وعرفتم حق الرسول ولم تتبعوا سنته، وعرفتم القرآن ولم تعملوا به، واكلتم نعم الله فلم تؤدوا شكرها، وعرفتم الجنة فلم تطلبوها، وعرفتم النار فلم تهربوا منها، وعرفتم الشيطان فلم تحاربوه ووافقتموه، وعرفتم الموت فلم تستعدوا له، ودفنتم الاموات ولم تعتبروا، وتركتم عيوبكم وأشتغلتم بعيوب الناس فأسخطتم ربكم وخالقكم فكيف يستجيب الله بعد ذلك لدعائكم.). واته " بۆچى دوعا ده كه ين كه چى دوعاكانمان وه ڵام نادرێته وه ؟ ئه ويش پێى فه رموون : ئێوه دڵه كانتان مردووه . ئه وانيش پێيان فه رموو : چى واى له دڵه كانمان كردووه كه بمرێت ؟ ئيبراهيمى كوڕى ئه دهه ميشى پێى فه رموون : (10) شت هه يه واى له دڵه كانتان كردووه كه بمرێت ، ئه وانيش گوتيان : ئه و ده شته چى يه بۆمانى بخه ڕوو ؟ ئيبراهيمى كوڕى ئه دهه ميش پێى فه رموون : ( مافه كانى خواى گه وره تان زانى و گوێڕايه ڵيتان نه كرد ، وه مافه كانى پێغه مبه رى خواشتنان زانى و شوێنى سوننه ته كه ى نه كه وتن ، وه قورئانتان ده زانى و كارتان پێ نه كرد ، وه له سه ر نيعمه ته كانى خواى گه وره ده ژيان كه چى شوكرتان نه كرد ، وه ده تانزانى به هه شت چى يه و داواشتان نه كرد ، وه جه هه ننه ميشتان ده ناسى و لێى دوور نه كه وتنه وه ، وه شه يتانيشتان ده ناسى و دژايه تيتان نه كردو له به رامبه ريشدا گوێڕايه ڵيتان ده كرد ، وه ده تانزانى مردن چى يه و خۆتان له بۆ ئاماده نه كرد ، وه مردووشتان له گۆڕ ده ناو هيچ عيبره تتان لێ وه رنه ده گرت ، وه ئه و هه موو عه يب و كه م و كوڕيه شتان هه بوو كه چى هه رده م خه ريكى عه يب و عارو كه م و كوڕى خه ڵكى بوون ، له به ر هه موو ئه مانه ش په روه ردگارتان كه ئێوه ى به دى هێناوه لێتان توڕه بوو ، بۆيه دواى هه موو ئه مانه خواى گه وره چۆن دوعاكانتان لێ وه رده گرێت ؟."\nكه واته برا ئازيزه كانم ، خوشكه به ڕێزه كانم ، دوعاكردن مه رجى تايبه تى خۆى هه يه ، له به ر ئه وه ده بێت دووربكه ويته وه له و شتانه ى كه وات لێ ده كه ن دوعاكانت گيرا نه بێت ، ئه وانيش :\nيه كه م : خواردن و خواردنه وه و له به ركردنى شتى حه رام و قه ده غه كراو.\nدووه م : په له كردن له وه ڵامدانه وه ى دوعاكانت.\nسێهه م : قسه نه كردن و پچڕانى په يوه ندى خزمايه تى و دۆستايه تى .\nچواره م : ناوه ڕۆكى وته كانت له كاتى دوعاكردندا نابێت شتى ناشه رعى و خراپه ى تێدا بێت.\nپێنجه م : به كارهێنانى وه سيله ى قه ده غه كراو ، وه كو پشت به ستن به كه سى مردوو.\nشه شه م : دووركه وتنه وه له سوننه ته كانى پێغه مبه رى خوا (صلی اللە علیە وسلم).\nحه وته م : بێئاگايى دڵ له و شتانه ى كه زمانى ده يڵێت.\nهه شته م : ده بيت له دوعاكانماندا شوكرو ستايشى خواى په روه ردگار بكه ين و پاشان صه لاوات له سه ر پێغه مبه رى خوا (صلی اللە علیە وسلم) بده ين بۆئه وه ى دوعاكانمان گيرا بێت . هه روه ها زۆر كات هه يه مرۆڤ ئازاده و ده توانێت دوعاى تێدا بكات ، به ڵام له ناو ئه و هه موو كاتانه شدا هه نێك كاتى تايبه تى هه يه كه پێغه مبه رى خوا (صلی اللە علیە وسلم) باسى كردووه كه دوعاى تێدا گيرا ده بێت به پشتيوانى په روه ردگار ، ئه وانيش : (له كاتى سوژده بردندا ، له كاتى سێ به شى كۆتايى شه ودا ، له كاتى ڕۆژوو شكاندن ، له كاتى شه وى قه در ، له ڕۆژى عه ره فه ، له ڕۆژى هه ينى ، له كاتى باران بارين ، له كاتى سه فه ركردن ، له كاتى ڕووبه ڕوو بونه وه ى جه يشى ئيمانداران له گه ڵ بێباوه ڕان ، له نێوان بانگ و قامه تدا ، له كاتى نه خۆشيدا). بۆيه ئيمانداران هه ميشه هه وڵ بده ين دوور بكه وينه وه له و ڕێگايانه ى كه ده بنه هۆى گيرا نه بوونى دوعاكانمان ، وه ده ست به دوعاكردن بكه ين له و كاتانه ى كه دوعاى تێدا گيرا ده بێت ، به ڵكو خواى په روه ردگار به ڕه حم و ميهره بانى خۆى دوعاكانمان گيرا بكات ، إنه ولي ذلك والقادر عليه.\n(ئامادەکردنی مامۆستا هيوا زيره ك)\nبەش: ڕوونکردنەوەی شەرعی سەردان: ٢٤٥٧


پەردەی پەنجا و هەشتەم: پاشەکە دەستگیر ده‌كرێت - پاشای شکۆمەندی\nئێواره‌ی پێش ڕۆژی جه‌ژنی تێپه‌ڕبوون16 بوو، ئه‌و ڕۆژەی كه جوله‌كه‌كان قوربانییان تێدا ده‌كرد و تێیدا به هه‌زاران به‌رخیان سه‌رده‌بڕی بۆ قوربانی.\nهه‌رچه‌نده عیسا ده‌یزانی له‌و ڕۆژەدا ئه‌ویش له‌خاچ ده‌درێت، ئێواره‌ی ئه‌و ڕۆژەی له‌گه‌ڵ قوتابییه‌كان به‌سه‌ر برد و نانی ئێواره‌ی له‌گه‌ڵ خواردن. له كاتی نانخواردنه‌كه‌دا، نانێكی هه‌ڵگرت، پیرۆزی كرد و له‌تیكرد ئینجا دای به قوتابییه‌كان تا بیخۆن. هه‌روه‌ها جامێكی هه‌ڵگرت و دای به هه‌ریه‌ك له قوتابییه‌كانی تا لێی بخۆنه‌وه. عیسا به قوتابییه‌كانی فه‌رموو، له‌تكردنی ئه‌و نانه هێمایه بۆ جه‌سته‌ی هه‌روه‌ها جامه‌كه هێمایه بۆ ڕژانی خوێنی بۆ هێنانه‌دی په‌یمانه نوێیه‌كه و لێخۆشبوونی گوناه.\nله نیوه‌ی شه‌ودا، قوتابییه‌كانی برد بۆ شوێنێك كه ناوده‌برا به باخچه‌ی گه‌تسیمانی. عیسا ده‌یزانی مه‌ترسیه‌كه له‌وێ چاوه‌ڕوانی ده‌كات، بۆیه ده‌ستیكرد به نوێژكردن.\nپاش چه‌ند كاتژمێرێك، پێشه‌وایانی ئايینی جوله‌كه به كۆمه‌ڵێك پیاوی شمشێر به‌ده‌سته‌وه هاتن. عیسا به خه‌ڵكه‌كه‌ی فه‌رموو:\n«وه‌ك بۆ گرتنی یاخیبووێك به كوته‌ك و شمشێره‌وه هاتوون بمگرن؟ ڕۆژانه له حه‌وشه‌كانی په‌رستگا دانیشتبووم خه‌ریكی فێركردن بووم، نه‌تانگرتم. به‌ڵام ئه‌مانه هه‌مووی ڕوویدا بۆ هاتنه‌دی نووسراوه پیرۆزه‌كانی پێغه‌مبه‌ران.»\nئینجا هه‌موو قوتابییه‌كان به‌جێیان هێشت و ڕایانكرد. (مه‌تا ٢٦: ٥٥-٥٦)\nعیسا ڕێگه‌ی دا به پیاوه‌كان قۆڵبه‌ستی بكه‌ن و بیبه‌ن بۆ ماڵی سه‌رۆك كاهینی جوله‌كه كه له‌وێ هه‌موو پێشه‌وایانی ئايینی جوله‌كه كۆببوونه‌وه. هه‌ر له‌وێ كه‌سانێكی زۆر به درۆ شایه‌تییان له دژی عیسا دا.\nسه‌رۆك كاهینیش له‌ناوه‌ڕاست ڕاوه‌ستا و له عیسای پرسی: «هیچ وه‌ڵام ناده‌یته‌وه؟ ئه‌وانه شایه‌تی چی له دژت ده‌ده‌ن؟» به‌ڵام عیسا بێده‌نگ مایه‌وه و هیچ وه‌ڵامی نه‌دایه‌وه. دیسان سه‌رۆك كاهین لێی پرسی و پێی گوت: «ئایا تۆ مه‌سیحه‌كه‌ی، كوڕی خودای پیرۆز؟»\nعیسا فه‌رمووی: «من ئه‌وم. له داهاتووش ده‌بینن كوڕی مرۆڤ له ده‌سته ڕاستی توانادار داده‌نیشێت و له‌گه‌ڵ هه‌وری ئاسماندا دێته‌وه.»\nسه‌رۆك كاهین جله‌كانی خۆی دادڕی و گوتی: «ئیتر چ پێویستیمان به شایه‌ت هه‌یه؟ خۆ گوێتان له كفره‌كه بوو، ڕاتان چییه؟»\nهه‌موو بڕیاریان دا كه شایانی مردنه.\nهه‌ندێك كه‌وتنه تف لێكردنی، ده‌م و چاویان داپۆشی و لێیان ده‌دا، پێیان ده‌گوت: «ئه‌گه‌ر پێغه‌مبه‌ریت، بزانه كێ بوو لێیدایت؟» پاسه‌وانه‌كانیش گرتییان و دایانه به‌ر زلله.\n(مه‌رقۆس ١٤: ٥٦، ٦٠-٦٥)\nدادگای جوله‌كه‌كان سزای مەرگ به‌سه‌رعیسادا سه‌پاند، به‌ڵام ده‌سه‌ڵاتی جێبه‌جێكردنیان نه‌بوو، چونكه ته‌نها دادگای ڕۆم ده‌سه‌ڵاتی جێبه‌جێكردنی سزای له خاچدانی هه‌بوو.


رێكخستن یاخود سانسۆركردنى یاساى میدیاى ئه‌لیكترۆنى - ئاواره حاجى دێلۆیى\n24/8/2020 - 00:49\nپه‌رله‌مانى كوردستان له رێككه‌وتى 27/7/2020 خوێندنه‌وه‌ى یه‌كه‌مى بۆ پرۆژه یاساى رێكخستنى میدیاى ئه‌لیكترۆنى له كوردستان كرد، كه ئه‌مه خۆى له خۆیدا هه‌نگاوێكى گرنگه بۆ ئه‌وه‌ى بتوانرێت چوارچێوه‌یه‌ك بۆ كارى میدیاى ئه‌لیكترۆنى به گشتى و میدیاى كۆمه‌ڵایه‌تى به تایبه‌تى دابنرێت.\nئه‌گه‌ر باس له ته‌مه‌نى جددى میدیاى ئه‌لیكترۆنى بكه‌ین له سه‌ر ئاستى جیهان له ساڵى 1991 ده‌ستى پێكردووه و له كوردستانیش له دواى دووهه‌زاره‌كانه‌وه گه‌شه‌ى كردووه، له‌وكاته‌وه تا ده‌گات به ئه‌مرۆ، له ڕووى چه‌ندایه‌تیه‌وه میدیاى ئه‌لیكترۆنى گه‌شه‌یه‌كى بێشومارى كردووه، به‌ڵام له ڕووى ناوه‌رۆك یاخود چۆنایه‌تییه‌وه، خاوه‌نى كۆمه‌ڵێك كێشه‌یه و نه‌یتوانیوه به‌كاربه‌رى كوردى ئاسوده بكات.\nبۆیه دۆخى چه‌قبه‌ستووى میدیاى كوردى و به تایبه‌ت بوارى میدیاى دیجیتالى پێویستى به هه‌ڵوه‌سته له سه‌ر كردنه و فۆرمى ئه‌و میدیایه پێویستى به كۆمه‌ڵێك هه‌نگاوى به‌جێیه و ده‌ركردنى یاساى رێكخستنى میدیاى ئه‌لیكترۆنى بۆ تاك به تاكى كۆمه‌ڵگا گرنگى خۆى هه‌بێت و له‌وچوارچێوه‌یه‌ش لایه‌نه‌كانى ناو ده‌سه‌ڵات له لایه‌ك و له له لایه‌كى دیكه پارته ئۆپۆزسیۆنه‌كان موماره‌سه‌ى ئه‌جندا و به‌رنامه‌ى خۆیان بكه‌ن.\nله‌م نێوه‌نده‌شدا ده‌توانین ئاماژه‌یه به گه‌وره‌ترین پارتى سه‌ر ئاستى كوردستان و عێراق بده‌ین كه ئه‌ویش پارتى دیموكراتى كوردستانه، كه هه‌ر وه‌ك چۆن له رابردوو پارێزه‌رى ده‌ستكه‌وته‌كانى كوردستان بووه و ده‌سه‌ڵاتدارى یه‌كه‌مى هه‌رێمى كوردستانه، هه‌رگیز له به‌رپرسیاره‌تى ڕاى نه‌كردووه و برواى ته‌واویشى به پرنسیبه‌كانى دیموكراسى و مافى مرۆڤ و ئازادى ڕاده‌ربرین هه‌بووه و له‌و پێناوه‌شدا ئه‌وه‌ى له سه‌ر شانى بووبێت ئه‌نجامیداوه، بۆ پاڵپشتى كردن له‌م تێروانینه‌ى پارتى ده‌توانین ئاماژه به په‌سندكراوى پرۆگرام و په‌یره‌وى ناوخۆى كۆنگره‌ى سێزده‌هه‌مى بده‌ین كه له ده‌روازه‌ى سێیه‌م به‌شى پرنسیب و ستراتیجه‌كانى پارتى باس له بوارى په‌ره‌پێدانى سیسته‌مى سیاسى و بنه‌ماكانى حوكمرانى له هه‌رێمى كوردستان ده‌كات.\nله‌م نێوه‌ده‌شدا له به‌شى نۆزده‌هه‌مى ئه‌و ده‌روازه‌یه، له بوارى راگه‌یاندن و وه‌شاندندا، له مادده‌ى 195 باس له‌وه ده‌كات" رێكخستنى كه‌رتى راگه‌یاندنى بینراو، بیستراو، نوسراو و ئه‌لیكترۆنى به شێوه‌یه‌ك، كه له‌گه‌ڵ پرنسیبه‌كانى دیموكراسى و مافه‌كانى مرۆڤ و ئازادى ڕاده‌ربریندا گونجاو بێ"بده‌ین و ده‌توانرێت وه‌ك بنه‌مایه‌كى گرنگ بۆ رێكخستنه‌وه‌ى میدیاى ئه‌لیكترۆنى له كوردستان سوودى لێ وه‌ربگرین.\nده‌ركردنى یاساى رێكخستنى میدیاى ئه‌لیكترۆنى له په‌رله‌مانى كوردستان ده‌توانێت سنوورێك بۆ ئه‌و پێشێلكارى و ته‌شهیر و ناوزراندانه بنێت، كه له لایه‌ن به‌كاربه‌رانى میدیاى ئه‌لیكترۆنى و به تایبه‌ت تۆره كۆمه‌ڵایه‌تییه‌كانه‌وه رووبه‌رووى ده‌بێته‌وه.\nهاوكات ده‌توانرێت له رێگاى ده‌ركردنى ئه‌و پرۆژه یاسایه، جۆرێك له متمانه بۆ تاكى كوردى بگه‌رێنێته‌وه و زامنى ئاشتى كۆمه‌ڵایه‌تى و سیاسى له كوردستان بكات.له جیهاندا میدیاى ئه‌لیكترۆنى زیاتر بۆ بوارى زانستى، ریكلام و بازرگانى و په‌یوه‌ندییه كۆمه‌ڵایه‌تییه‌كان سوودى لێوه‌رده‌گیرێت و زۆر به كه‌مى بۆ ملمڵانێ سیاسیه‌كانى كه‌لكى لێ وه‌رده‌گیرێت.\nڕاسته كه‌سایه‌تییه سیاسییه‌كان په‌یام و بۆچوون و بانگه‌شه‌كانیان له‌رێگاى سۆشیال میدیا و به تایبه‌ت تویته‌ر و فه‌یسبوك به شێوه‌یه‌كى لۆژیكیانه بڵاو ده‌كه‌نه‌وه، به‌ڵام به داخه‌وه به‌شێكى زۆر له سایت و په‌یج و ئه‌كاونته‌كانى باشوورى كوردستان بۆ مه‌به‌ستى نه‌هێشتنى متمانه و بێرێزى كردن به به‌ها پیرۆزه‌كان و تانه و ته‌شهیر و ناوزراندن و تێكدانى شیرازه‌ى كۆمه‌ڵایه‌تى و یه‌كریزى نیشتمانى به‌كار ده‌هێنن.\nله كوردستان سه‌ره‌ڕاى ئه‌وه‌ى یاساى ژماره 35ى ساڵى 2007 رۆژنامه‌گه‌رى كوردى و یاساى مافى به ده‌ستخستنى زانیارى ژماره 11ى ساڵى 2013 و یاساى ژماره 6ى ساڵى 2008 قه‌ده‌غه‌كردنى خراپ به‌كارهێنانى ئامێره‌كانى په‌یوه‌ندیكردن و یاساى ژماره 3ى ساڵى 2006 به‌ره‌نگاربونه‌وه‌ى تیرۆر(تۆقاندن) هه‌یه، كه چه‌ند بڕگه و مادده‌یه‌كى بۆ پرۆژه یاساى رێكخستنى میدیاى ئه‌لیكترۆنى سوودى لێوه‌رگیراوه و ئه‌مه‌ش ره‌خنه‌ى ژماره‌یه‌ك له كه‌سانى ئه‌كادیمى و رۆژنامه‌نووسانى لێكه‌وتۆته‌وه.\nده‌ركردنى ئه‌و یاسایانه‌ى كه له پێشه‌وه باسم لێوه كرد، له كاتى خۆیدا پێنگاڤێكى گرنگ بوو، به‌ڵام كه‌موكورى زۆرى پێوه دیاره، هۆكاره‌كه‌شى بۆ ئه‌وه ده‌گه‌رێته‌وه سوود له كه‌سانى به توانا و خاوه‌ن ئه‌زمون و ئه‌كادیمى وه‌رنه‌گیراوه و ده‌كرا به‌ر له ده‌ركردنى ئه‌و یاسایانه، راوێژ به كه‌سانى پسپۆر له‌و بواره‌دا كرابایه و له رێگاى كۆر و كۆبونه‌وه و كۆنفرانس و وۆرك شوپه‌وه ئه‌و پرۆژه یاسایه ده‌وڵه‌مه‌ند بكرابایه.ئه‌وه‌ى كه له كوردستان ده‌بینرێت زۆر جیاوازتره له هه‌موو شوێنه‌كانى دونیا.\nبه‌شێك له پارته سیاسییه‌كان كه له ناو ده‌سه‌ڵاتدان و پشكى شێریان له گه‌ڵاله‌كردنى ئه‌و پرۆژه یاسایه بینیوه، هه‌ر دواى خوێندنه‌وه‌ى یه‌كه‌م و ره‌خنه‌ى لایه‌نه ئه‌كادیمییه‌كان كه‌وتنه سه‌نگه‌ر ره‌خنه‌گرتن له‌و پرۆژه یاسایه و پۆپۆلیست ئاسا كه‌وتنه ره‌خنه‌گرتن و پارتیش هه‌روه‌ك چۆن له رابردوو راستگۆ بووه له به‌رامبه‌ر په‌یامه‌كانى، له‌به‌رپرسیاریه‌تیش ڕاى نه‌كردووه و هه‌ر ئه‌و فاكته‌ش بۆته هۆكارى ئه‌وه‌ى پارتى هێزى یه‌كه‌م و جێگه‌ى متمانه‌ى ده‌نگده‌رانى و خه‌ڵكى كوردستان بێت.\nهه‌رێمى كوردستان پێتیڤى به ده‌ركردنى یاسایه‌كى له‌و چه‌شنه هه‌یه، كه سه‌رده‌مى پێشكه‌وتنه‌كانى ته‌كنۆلۆجیا و كرانه‌وه و جیهانگه‌راییه و زۆربه‌ى وڵاتانیش كاریان بۆ ئه‌و مه‌به‌سته كراوه، ده‌ركردنى هه‌ر یاسایه‌كیش جه‌ده‌لێكى له نێوان ده‌سه‌ڵات و ئۆپۆزسیۆن به‌رپا كردووه، ئه‌گه‌ر توركیاش وه‌ك نمونه بێنینه‌وه ده‌توانین ئاماژه به پارته ده‌سه‌ڵاتداره‌كانى توركیا (ئه‌كه‌په و مه‌هه‌په) بكه‌ین كه پرۆژه یاسایه‌كیان بۆ سنووردار كردنى تۆڕه كۆمه‌ڵایه‌تیه‌كان ته‌قدیمى په‌رله‌مان كرد و له 27ى ته‌مموزى ئه‌مساڵدا پرۆژه یاسایه‌كه په‌سه‌ند كرا، كه له 11 مادده پێكهاتبوو و كۆمپانیاكانى به‌وه مولزه‌م كردووه كه نوێنه‌رایه‌تیان له توركیا بكه‌نه‌وه و له‌به‌رامبه‌ر پابه‌ندنه‌بونیان سزایه‌كى بۆ دیاریكردون. له‌به‌رامبه‌ریشدا پارته‌كانى ئۆپۆزسیۆن (جه‌هه‌په و هه‌ده‌په) پارته ده‌سه‌ڵاتداره‌كانیان به‌وه تۆمه‌تبار ده‌كرد، كه گوایه تا تویته‌ر 7340 ئه‌كاونتى ساخته‌ى دانه‌خست، كه كاریان بۆ ئاكه‌په ده‌كرد، ئه‌ردۆغان په‌ناى بۆ ده‌ركردنى ئه‌و پرۆژه یاسایه نه‌برد.\nله‌به‌رامبه‌ریشدا پارته‌كانى ده‌سه‌ڵاتدار پێیانوایه كه رێژه‌ى ته‌شهیر و ناوزراندن له توركیا گه‌یشتۆته لوتكه و تا ئه‌و ڕادده‌یه‌ى په‌نا بۆ ژیانى شه‌خسى ببڕدرێت و تا له دواجار په‌لامارى ژیانى خێزانى وه‌زیرى دارایى توركیا درا. ئه‌گه‌ر ئاماژه به به‌ریتانیاش بده‌ین بۆ سایته ئه‌لیكترۆنییه‌كان و په‌خش، مه‌ركه‌زێكى په‌یوه‌ندییه‌كانیان به ناوى OFCOM كردۆته‌وه، كه ئه‌ركى ئه‌م جه‌سته‌یه چاودێرى كردنى میدیاى ئه‌لیكترۆنى و په‌خشه. ده‌ركردنى یاساى رێكخستنى میدیاى ئه‌لیكترۆنى ده‌توانێت كۆتایى به‌و ته‌شهیر و ناوزراندن و نادیارى سه‌رچاوه‌كان بهێنێت و زامنى ئازادى ڕاده‌ربرین بكات.\nهاوته‌ریب له‌گه‌ڵ ئه‌م بۆچونه‌ش پێویسته ڕا و سه‌رنجى كه‌سانى ئه‌كادیمى و پرۆفیشنال له‌به‌رچاوو بگیرێت و یاساكه به شێوه‌یه‌ك دابرێژرێته‌وه كه وێراى زامنكردنى ئازادى ڕاده‌ربرین پێداچوونه‌وه به چه‌مك و پێناسه‌كان بكرێته‌وه و بڕگه و مادده‌كانى شه‌فاف و ڕوون بن، كه چه‌ند ته‌فسیرێكى جیاواز له‌خۆ نه‌گڕن.هاوكات پێویستیشه یاساى ژماره 35ى ساڵى 2007ى رۆژنامه‌گه‌رى كوردى هه‌موار بكرێته‌وه و میدیاى بینراو و بیستراو و ئه‌لیكترۆنى تێدا جێ بكرێته‌وه و سه‌ندیكایه‌كى تایبه‌ت به میدیاى ئه‌لیكترۆنى دابمه‌زرێت و به‌مه‌ش ده‌كرێت هاوێرى نێوان میدیاى ته‌قلیدى و میدیاى نوێ بكرێت.\nله كۆتاییدا ده‌توانم بڵێم هه‌رێمى كوردستان پێویستى به یاساى رێكخستنى میدیاى ئه‌لیكترۆنى هه‌یه و ئه‌گه‌ر هه‌نگاوێكى له‌و چه‌شنه نه‌نرێت رۆژ به رۆژ قه‌یرانى متمانه له نێوان هاووڵاتى و ده‌سه‌ڵات ڕوو له هه‌ڵكشان ده‌كات و رێگه له به‌رده‌م چه‌واشه‌كارى و دروستكردنى پاڵه‌وانى ساخته دروست ده‌كات و ئاشتى كۆمه‌ڵایه‌تى و ئاسایشى نیشتمانى ده‌خاته مه‌ترسییه‌وه و ده‌بێت چاورێى روحمى ئه‌و كه‌سانه بین كه له سایه‌ى خراپ به‌كارهێنانى تۆڕه‌كانى كۆمه‌ڵایه‌تى به ئاشكرا و به ناو و وێنه‌ى خۆی یان نه‌خوازراوه‌وه، كار له سه‌ر ناشیرینكردنى هه‌موو شتێك به گه‌وره و بچوكه‌وه بكات و هه‌ر به ته‌نیا له سه‌ر سوكایه‌تى و لێدان له كه‌سایه‌تییه‌كان ناوه‌ستن، به‌ڵكو په‌لامارى مێژوو و سه‌روه‌رییه‌كان و تێكۆشه‌ر و شه‌هیدانى رێگاى ئازادى كورد و كوردستان و خاك و نیشتمانه‌كه‌مان ده‌ده‌ن و به‌مه‌ش هیچ به‌هایه‌ك نامێنێت كه شانازى پێوه بكه‌ین.


سێ ئەندامی ئیدارەی سەرچاوە سروشتییەکانی کرماشان بە هۆی تەقینەوەی مین بریندار بوون – چاونیوز\nچاونیوز: سێ کەس لە ئەندامانی ئیدارەی سەرچاوە سروشتییەکانی پارێزگای کرماشان لە کاتی کوژاندنەوەی ئاگری بەرزاییەکانی بۆزین و مەرەخێڵی پاوە بە هۆی تەقینەوەی مینەوە بریندار بوون.\nبە پێێ ڕاپۆڕتی چاونیوز، ڕۆژی چوارشەممە ١١ی پووشپەڕی ١٣٩٩، سێ کەس کەس لە ئەندامانی ئیدارەی سەرچاوە سروشتییەکانی کرماشان لە کاتی کوژاندنەوەی ئاگری دارستانەکانی بۆزین و مەڕەخێڵی پاوە بە هۆی تەقینەوەی مین بریندار بوون.\nباری تەندروستی ئەو سێ کەسە جێگیر ڕاگەیەندراوە و بەرپرسی بەشی ناوخۆیی نەخۆشخانەی پاوە بە میدیا خۆجێیەکانی جەختی کردەوە کە بریندارەکان سێ کەس بوونە.\nئێوارەی ڕۆژی یەکشەممە ٨ی پووشپەڕی ١٣٩٩، سێ چالاکی ژینگەپارێزی خەڵکی ناوچەی پاوە بە ناوەکانی موختار خەندانی، بیلال ئەمینی و یاسین کەریمی لە کاتی کۆمترۆڵ کردنی ئاگری دارستانەکانی ناوچەی مەرەخێڵی ئەو شارە گیانیان لە دەست دابوو.\nتەقینەوەی، مین، پاوە، ئاگر، دارستان، چاونیوز\t۱۳۹۹-۰۴-۱۲\nتاگەکانی بابەتتەقینەوەی، مین، پاوە، ئاگر، دارستان، چاونیوز


ژمارەی ئەو کەسانەی کە لە کوردستان بە هۆی کۆرۆناوە گیانیان لە دەست داوە گەیشتە ٢٠٦ کەس\n20:31 - 23 March 2020\nهەنگاو: بە گیان لە دەست دانی ١٣ کەسی دیکە بە هۆی توشبوون بە پەتای کۆرۆنا، ژمارەی ئەو کەسانەی کە لە کوردستان بە هۆی توشبوون بە پەتای کرۆناوە گیانیان لە دەست داوە گەیشتە ٢٠٦ کەس.\nبە پشتبەستن بە ئامارەکانی هەنگاو، لە ماوەی ٢٤ کاتژمێری ڕابردوودا ١٣ هاووڵاتیی دیکە لە شارەکانی سایین سەقز (٢ حاڵەت)، بانە (١ حاڵەت)، سنە (١حاڵەت)، بۆکان (١حاڵەت)، پیرانشار (١حاڵەت)، ئورمیە (٢حاڵەت)، خۆی (١حاڵەت)، میاندواو (١حاڵەت)، کرماشان (٢حاڵەت)، و ئیلام (١ حاڵەت) بە هۆی تووشبوون بە پەتای کۆرۆنا گیانیان لە دەست داوە کە ٥ کەسیان لە شارەکانی ئورمیە (٢ حاڵەت)، کرماشان، سنە، و ئیلام ژن بوون.\nبە پشتبەستن بە ئاماری تۆمارکراو لە ناوەندی ئاماری ڕێکخراوی مافی مرۆڤی هەنگاو، لانیکەم ٢٠٦ هاووڵاتیی کورد لەو ماوەیەدا بە هۆی تووشبوون بە پەتای کۆرۆناوە گیانیان لە دەست داوە کە ٦١ کەسیان ژن و ١٤٥ کەسیان پیاو بوون.\nپارێزگای ئیلام: ٢٨ حاڵەت (٩ ژن و ١٩ پیاو)\nپارێزگای کرماشان : ٥٠ حاڵەت (١٦ ژن و ٣٤ پیاو)\nپارێزگای سنە: ٧٨ حاڵەت (٢٢ ژن و ٥٦ پیاو)\nپارێزگای ئورمیە: ٥٠ حاڵەت (١٥ ژن و ٣٥ پیاو)\nتۆمار کردنی ئەو ئامارانە لەلایەن هەنگاو لە حاڵێکدایە کە حکومەتی ئێران تەنیا ٩٢ حاڵەتی بڵاو کردووەتەوە و بە پێی ئامارە حکوومەتییەکان لە پارێزگای سنە ٢٩ کەس، ئورمیە ٣٥ کەس، کرماشان ١٧ کەس و ئیلام ١١ کەس بە هۆی تووشبوون بە پەتای کۆرۆنا گیانیان لە دەست داوە.\nسەقز (٤٦ حاڵەت)، کرماشان (٢٤ حاڵەت)، ئورمیە (١٨ حاڵەت)، ئیلام (١٥ حاڵەت)، سنە (١٤ حاڵەت)، ئەیوانی ڕۆژئاوا (٩ حاڵەت)، سونقوڕ و کولیایی (٧ حاڵەت)، کیەڵان (٦ حاڵەت)، سەرپێڵی زەهاو (٥ حاڵەت)، بانە (٦ حاڵەت)، خۆی (٦ حاڵەت)، بۆکان (٦ حاڵەت)، قوروە (٤ حاڵەت)، میاندواو (٤ حاڵەت)، پیرانشار (٥ حاڵەت)، کەنگاوەر (٤ حاڵەت)، کامیاران (٣ حاڵەت)، مەریوان (٣ حاڵەت)، بیجاڕ (٢ حاڵەت)، تیکاب (٢ حاڵەت)، سایین قەڵا (٤ حاڵەت)، مەلەکشاهی (١ حاڵەت)، داڵاهۆ (١ حاڵەت)، شنۆ (١ حاڵەت)، چایپارە (١ حاڵەت)، نەغەدە (١ حاڵەت)، ڕەبەت (٢ حاڵەت)، شاباد (١ حاڵەت)، پاوە (١ حاڵەت) ، مێهران (٢ حاڵەت)، مەهاباد (١ حاڵەت) و هەرسین (١ حاڵەت).


هەیئەتێكی كۆمەڵەی شۆڕشگێڕ سەردانی نوێنەرایەتی حیزبی دێمۆكراتی كوردستانی ئێرانی كرد\nدوانیوەڕۆی شەممە ١٥ی ڕەزبەری ١٣٩٦هەتاوی، هەیئەتێكی ڕێبەریی كۆمەڵەی شۆرشگێری زەحمەتكێشانی كوردستانی ئێران بە سەرپەرەستی هاوڕێ "ئەبووبەكر مودەڕسی" جێگری سكرتێری گشتیی كۆمەلە، سەردانی نوێنەرایەتی حیزبی دێمۆكراتی كوردستانی ئێرانیان كرد لە شاری سلێمانی و لە لایەن هەیئەتێكی حیزبی دێمۆكراتی كوردستانی ئێران بە سەرپەرەستی بەڕێز "محمد نەزیف قادری" ئەندامی دەفتەری سیاسی ئەو حیزبەوە پێشوازییان لێكرا.\nلەو دیدارەدا هەردوو لا ڕوانگە و بۆچوونەكانی خۆیانیان لەسەر پرسە سیاسییەكانی ڕۆژ باسكرد و بە تایبەت هەستیاری و حەساسییەتی كۆماری ئیسلامییان بەرامبەر بە شادی و خۆشی دەربڕینی خەڵكی كوردستانی ڕۆژهەلاتیان بۆ پشتیوانی لە بەڕێوەچوونی گشتپرسی بۆ سەربەخۆیی خەڵكی كوردستانی باشووریان تاو توێ كرد و لە سەر كۆدەنگی و یەك گوتاری كورد لەو قۆناغەدا پێداگرییان كردەوە و كاریگەرییەكانی ئەم كۆدەنگی و یەكگوتارییەیان لە سەربەرەو پێشچوونی دۆزی كورد هێنایە بەر باس و لە سەر كۆدەنگی زیاتری هێزە ڕۆژهەڵاتییەكان جەختكرایەوە بۆ ئەوەی وەك ڕابردوو تەبایی و كۆدەنگی ئەم پارچەیە كاریگەرییە ئەرێنییەكانی خۆی لە دۆزی كورد سەر باقی پارچەكانی دیكە و بە تایبەتی دۆزی كورد لە كوردستانی ڕۆژهەڵات دابنێ.\nلەو دانیشتنەدا هەر دوو حیزب بەر ڕاشكاوانە باس لە هەرچی باشتر بوونی پێوەندی نێوان كۆمەڵەی شۆڕشگێڕ و حیزبی دێمۆكراتی كوردستانی ئێران كرد و نەهێشتنی كەم و كوڕییەكان و هاوكاری زیاتری نێوان ئەم هێزانەیان بە پێویستییەكی جیددی هەنووكەی بزووتنەوەی كورد لە ڕۆژهەڵات وەسف كرد.\nئەم كۆبوونەوەیە كە لە شاری سلێمانی و بە میوانداری نوێنەرایەتی حیزبی دێمۆكراتی كوردستان بەڕێوە چوو، پاش نزیك بە كاتژمێر كۆتایی پێهات.


03:54 - 13/08/2020\nئەڵمانیا پێشبینی دەكات ساڵی داهاتوو ڤاكسینی كۆرۆنا بەردەست بێت، لەو بارەیەوە یەنس شبان وەزیری تەندروستی ئەڵمانیا ڕایگەیاند: پێشبینی دەكرێت لە چەند مانگی داهاتوودا و بەدڵنیاییەوە ساڵی داهاتوو ڤاكسینی دژی ڤایرۆسی كۆرۆنا بەردەست بێت.\nوەزیری تەندروستی ئەڵمانیا ئەو مانگەی دیاری نەكرد كە تێیدا ڤاكیسنی كۆرۆنا بەردەست دەبێت و ئاماژەی بەوەكرد: ناكرێت لەم كاتەدا ژمارەی كوتانی خەڵكی دژی كۆرۆنا دیاری بكرێت یاخود ئەو ماوەیەی ڤاكسینەكە بەرگری دروست دەكات.\nوتیشی: تەنیا شت كە دەتوانێت بیڵێت ئەوەیە بەهۆی كاری هەمووان پێكەوە لە پسۆڕان و زانایان و خەڵكی ئاسایی دەتوانن ڤاكسینی كۆرۆنا بەردەست بێت بەخێراییەكی زۆر لەوەی پێشتر لەمێژووی مرۆڤایەتی ڕوویداوە.\nلەبارەی ڤاكسینەكەی ڕووسیا دژی كۆرۆنا، وەزیری تەندروستی ئەڵمانیا گومانی خۆی بەرامبەر ئەو ڤاسینە نیشاندا و ووتی: ئەو ڤاكسینە تاقی نەكراوەتەوە لەسەرئاستی فراوان هاوشێوەی ڤاكسینەكانی دیكە و هەروەها زانیاری و داتاكان لەبارەیەوە زۆر كەمە.


لێپرسراوانی شاره‌كه ئاگادارنینهه‌نارده‌ی نه‌وتی كه‌ركوك بۆ ئێران راده‌وه‌ستێت - Kirkuknow\nلێپرسراوانی شاره‌كه ئاگادارنین\nهه‌نارده‌ی نه‌وتی كه‌ركوك بۆ ئێران راده‌وه‌ستێت\nكه‌ركوك، 2016، كۆمپانیای نه‌وتی باكور له شاری كه‌ركوك فۆتۆ: كاروان ساڵحی\nهه‌نارده‌ی نه‌وتی كه‌ركوك بۆ ئێران، دوای ره‌وانه‌كردنی چه‌ند كاروانێك به تانكه‌ر راگیراوه و بڕیاره له‌گه‌ڵ چاره‌سه‌ری كێشه هونه‌رییه‌كاندا به‌فه‌رمی ده‌ستپێبكاته‌وه، ئه‌وه‌ش له‌كاتێكدایه هێشتا لێپرسراوانی پارێزگاكه ئاگاداری ورده‌كاری ئه‌و پرۆسه‌یه نین.\nبه‌پێی رێككه‌وتنێكی هه‌ردوو وه‌زاره‌تی نه‌وتی عیراق و ئێران كراوه، بڕیاره نه‌وتی كه‌ركوك ره‌وانه‌ی به تانكه‌ر ئه‌و وڵاته بكرێت، له چه‌ند رۆژی رابردوشدا تاران ده‌ستپێكردنی ئه‌و پرۆسه‌یه‌ی راگه‌یاند به‌ڵام به‌غدا ده‌ڵێت ته‌نیا بۆ تاقیكردنه‌وه بووه.\nعاسم جیهاد، وتەبێژی وەزارەتی نەوتی عیراق به (كه‌ركوك ناو)ی وت “له‌ئێستادا ئامادەكاریەكانی هەناردەكردنی نەوتی كەركوك لە رێگای تەنكەرەوە بۆ ئێران بە گشتی كۆتای پێنەهاتوە، لە ماوەی رابردوو چەند تانكەرێك رەوانە كراوە تەنها بەمەبەستی تاقیكردنەوەی رێگاكە بووه”.\nئه‌وه‌شی رونكرده‌وه هه‌ركاتێك ئامادەكارییەكان كۆتایی بێت به فەرمی هەناردەكردنه‌كه دەستپێدەكات، ئه‌و ئاماده‌كارییانه‌ش زیاتر پەیوەستە بەرێگاوبانەوە، چونكه رێگه‌ی هاتوچۆی تانكه‌ره‌كان به‌رزی و نزمی و شاخاوییه، پێویسته له‌وباره‌یه‌وه بیر له سه‌لامه‌تی بكرێته‌وه.\nلە ماوەی رابردوو چەند تانكەرێك رەوانە كراوە تەنها بەمەبەستی تاقیكردنەوەی رێگاكە بووه\nرێككه‌وتنه‌كه‌ی تاران و به‌غدا، بۆ هه‌نارده‌ی رۆژانه‌ی 30 تا 60 به‌رمیله له‌رێی تانكه‌ره‌وه بۆ شاری كرمانشان، دواتر وه‌رگرتنه‌وه‌ی به‌رهه‌مه نه‌وتییه‌كان له پاڵاوگه‌كانی باشوری عیراق.\nجه‌بار لوعێبی، وه‌زیری نه‌وتی عیراق به ئاژانسی رۆیته‌رزی راگه‌یاندووه به‌هۆی كێشه‌ی هونه‌رییه‌وه نه‌وتی كه‌ركوك هه‌نارده‌ی ئێران ناكرێت، ئه‌وه‌ش له‌چوارچێوه‌ی ئه‌و رێككه‌وتنه‌كه‌ی حه‌وت مانگ له‌مه‌وبه‌ر واژۆكراوه.\nناوه‌ڕاستی ئه‌م هه‌فته‌یه ئاژانسی هه‌واڵه‌كانی وه‌زاره‌تی نه‌وتی ئێران بڵاویكرده‌وه، تانكه‌ره‌كانی نه‌وتی خاوی كه‌ركوك گه‌یشتونه‌ته وڵاته‌كه‌یان و لە خەزێنە نەوتییەکانی “دەرە شار” کە لە لایەن کۆمپانیای نیشتمانیی تارانه‌وه ته‌رخانكراوه، تانكه‌ره‌كان خاڵی کراون.\nبه‌پێی سه‌رچاوه‌یه‌كی ئاگادار له نه‌وتی كه‌ركوك بۆ (كه‌ركوك ناو)، تائێستا ته‌نیا یه‌ك كاروان نه‌وتی شاره‌كه بۆ ماوه‌یه‌ك رۆژێك له‌رێی چه‌ند تانكه‌رێكه‌وه ره‌وانه‌ی ئێران كراون، دواتر پرۆسه‌كه راگیراوه به‌هۆی چه‌ند كێشه‌یه‌كه‌وه.\nئه‌و سه‌رچاوه‌یه وتی “بەهۆی كێشەی تەكنیكی و ئیدارییەوە راگیرا و بڕیاروایە لە چەند رۆژی داهاتوو كێشەكە چارەسەر بكرێت و جارێكی دیكە هەناردەكه دەستپێبكاتەوە”.\nكه‌ركوك/له ساڵی 2011، كۆمپانیای نه‌وتی باكور سه‌رپه‌رشتی ده‌رهێنان و هه‌نارده‌كردنی ته‌واوی نه‌وتی باكوری عیراقی ده‌كرد فۆتۆ: كه‌ركوك ناو\nكەركوك و ناوچەكانی تری جێناكۆك، لە دوای 16ی ئۆكتۆبەری ئەمساڵەوە‌و لە چوارچێوەی ئۆپەراسیۆنێكدا بە ناوی سەپاندنی دەسەڵاتی فیدراڵی، كەوتنە ژێر دەستی حكومەتی ناوەندی دوای كشانەوەی هێزەكانی پێشمەرگە و لەوكاتەوە هەناردەی نەوتی پارێزگاكە، راوەستاوە.\nجەمال مەولود، ئەندامی لیژنەی وزە و نەوت و غاز لە ئەنجومەنی پارێزگای كەركوك به (كه‌ركوك ناو)ی وت “وەكو ئەندامانی لیژنەكە تەنها (له‌باره‌ی هه‌نارده‌ی نه‌وت) بیستومانە بەڵام هیچ شتێكی فەرمی و نوسراوێك بۆ ئێمە نەهاتوە”.\nئه‌نجومه‌نی پارێزگا له دوای روداوه‌كانی 16ی ئۆكتۆبه‌ره‌وه دانیشتنه‌كانی په‌كیكه‌وتووه و به‌شێك له ئه‌ندامه‌كانی ئاواره‌ی هه‌رێمی كوردستان بون.\nنەجات حوسێن، ئەندامی لیژنەی نەوت و غاز له‌و ئه‌نجومه‌نه به (كه‌ركوك ناو)ی وت “نزیكەی شەش مانگە لیژنەكەمان سڕكراوە.. به‌هۆی ئەوەی نە سەرۆكی ئەنجومەن و نە ئەندامانی ئەنجومەن ئامادەن، كۆمپانیای نەوتیش هیچ دەعوەتنامەیەكمان بۆ نانێرن”.\nحكومه‌تی هه‌رێمی كوردستان، ئایاری ئه‌مساڵ ئاشكرایكرد پێشنیاری بۆ حكومه‌تی عیراقی كردووه له رێی بۆری نه‌وتبه‌ری هه‌رێمه‌وه نه‌وتی كه‌ركوك ره‌وانه‌ی توركیا بكرێت له‌ژێر چاودێری به‌غدا، به‌ڵام هێشتا گفتوگۆی كۆتایی له‌وباره‌یه‌وه نه‌كراوه.\nلە سنوری پارێزگای كەركوك هەریەك لە كێڵگە نەوتیەكانی ئاڤانا و بای حەسەن لەژێر دەسەڵاتی حكومەتی هەرێمی كوردستاندا بوون و رۆژانه 250 به‌رمیلی هه‌نارده ده‌كرا، به‌ڵام له ئێستادا لەگەڵ كیڵگە نەوتیەكانی قوبەی بابا و جمبور و خەبازە لەژێر دەسەڵاتی حكومەتی عێراقیدان.


عێراق دەستی کرد بەكەمكردنەوەی بەرهەمێنانی نەوت\nوەزیری نەوتی عێراق، جەبار لعێبی رایگەیاند كە لە چوارچێوەی بڕیارەكەی رێكخراوی ئۆپێك بۆ كەمكردنەوەی ئاستی بەرهەمێنانی نەوت لەسەرەتای ئەمساڵەوە دەستیان كردووە بەكەمكردنەوەی بەرهەم.\nلە روونكردنەوەیەكدا كە لەسەر ماڵپەڕی وەزارەتی نەوتی عێراق بڵاوكراوەتەوە، جەبار لعێبی ئاماژەی بەوە داوە كە عێراق پایەندە بە بڕیارەكەی رێكخراوی پۆپێك كە لە دوایین كۆبوونەوەدا لە ڤیەننا بۆ كەمكردنەوەی ئاستی بەرهەمێنان دەری كردووە.\nوەزیری نەوتی عێراق راشیگەیاندووە كە لە چوارچێوەی بڕیارەكەدا لە سەرەتای ئەمساڵەوە بەپێی پلانێكی دیراسەكراو لە كێڵگە نەوتییەكان دەستیان كردووە بە كەمكردنەوەی ئاستی بەرهەمێنانی نەوت.\nجەبار لعێبی دووپاتشی كردووەتەوە كە وڵاتەكەیان بەژیری مامەڵە لەگەڵ ئەو دۆسیەدا دەكات.\nوەزیری نەوتی عێراق روونیشی كردەوە كە بەئامانجی كۆنتڕۆڵكردنی خستنەڕووی نەوت لە بازاڕەكانی جیهاندا، عێراق بەوردی مامەڵە لەگەڵ وڵاتانی بەرهەمهێنەری نەوت لەناوە و دەرەوەی رێكخراوی ئۆپێك دەكات، چونكە بەدیهێنانی هاوسەنگی لە نێوان داواكاری و خستنە رووی نەوت، نرخی نەوت لە بازاڕەكانی جیهاندا لە قۆناغەكانی داهاتوو جێگیر دەبێت.\nلە رۆژی یەكشەممەی رابردووە، وڵاتانی بەرهەمهێن لە بازاڕەكانی جیهان و ١١ وڵاتی دیكە لە چوارچێوەی بڕیارەكەی ڤیەننادا، دەستیانكردووە بەكەمكردنەوەی ئاستی بەرهەمهێنانی نەوت بەبڕی یەك ملیۆن ٢٠٠ هەزار و ٨٥٥ بەرمیل نەوت لە رۆژێكدا ئەمەش تا رادەیەك نرخی خاوی برێنتی لە بازاڕەكانی جیهاندا جێگیركردووە.


موشەكە چینییەكە كەوتە خوارەوە - باسک نێت\nدەستپێك/ هەواڵ/ جیهان/موشەكە چینییەكە كەوتە خوارەوە\nBalen Ibrahim 2021-05-09\nموشەكە چینییەكە لە زەریای هیندی كەوتە خوارەوە، میدیاکانى ئەو وڵاتەش دەڵێن: زۆرینەی پێكهاتەكانی مۆشەکەکە لەگەڵ چوونە ناو بەرگەهەوای زەوی، لەناوچوون.\nنوسینگەی ئەندازیاریی بۆشایی ئاسمانی چین بڵاویکردەوە، موشەکە چینییەکە پاش ئەوەی لە کۆنتڕۆڵ دەرچوە چوەتە نێو بەرگەهەوای زەوییەوە بەشێکی زۆری لەنێوچوە و پاشماوەکەیشی لە زەریای هیندی لەنزیک ماڵدیڤ کەوتوەتە خوارەوە.\nبەپێى زانیارى سەرچاوەکە، پاشماوەی موشەكەكە لە كاتژمێر 05:24 بەكاتی هەرێمی كوردستان، چووەتە بەرگەهەواوە و لە ناوچەی هێڵی درێژیی 72.47 پلەی ڕۆژهەڵات و هێڵی پانیی 2.65ی باكوور كەوتووەتە خوارەوە.میدیاکانى چین دەڵێن: شوێنی كەوتنەخوارەوەی موشەكەكە دەكەوێتە زەریای هندی لە باشووری ڕۆژئاوای هندستان و سریلانكا.ئەوەش ئاشکراکراوە کە، زۆرینەی بەشەكانی لەگەڵ چوونە ناو بەرگەهەواوە سوتاوە.\nکەشتیی ئاسمانیی (Long March 5B) رۆژی 29ی نیسان لە دورگەی “هاینان”ـی چینەوە بەرەو ئاسمان هەڵدرا بۆ ئەوەی کەرەستەی دروستکردنی بنکەیەکی ئاسمانیی چینی بۆ خولگەی زەوی بگوازێتەوە. دەرچوونی موشەكەكە لە كۆنتڕۆڵ بۆ چەند ڕۆژێك جیهانی بەخۆیەوە سەرقاڵ كردبوو لەبارەی شوێنی كەوتنە خوارەوەی لەسەر زەوی، پێشتر وەك پێشبینیی شوێنی كەوتنەخوارەوەی موشەكەكە” باس لە باكووری سودان و ژمارەیەك وڵاتی دیكەی عەرەبی دەكرا، بەڵام دواجار وادەرنەچوو.رۆژی هەینی، وەزارەتی دەرەوەی چین رایگەیاند، زۆربەی ئەو پارچانەی کە لە کەشتییە ئاسمانییەکانی بەربونەتەوە، دوای بڕینی بەرگەهەوای زەوی، گڕدەگرن و دەسوتێن و چاوەڕێ ناکرێت هیچ زیانێکیان لێ بکەوێتەوە. ساڵی ڕابردوو هەندێك بەشی یەكەم موشەكی (لۆنگ مارش 5 بی) لە وڵاتی كۆتدیڤوار لە كیشوەری ئەفریقا كەوتەخوارەوە و زیانی بە هەندێك باڵەخانە گەیاند، بەڵام هیچ زیانێكی گیانیی لێنەكەوتەوە.


�� ��ҵ� �� ��� ���� ��ڨ �ؤڤ�� ��ʹ�൹ �����ҡ� ���. �͵ڵ����\n�� ͹ء�ڻ���� ʵڶ� �Ԩڨ� ·Է� ��Ի�յ�����ʹ�. ��� ��� �� ��Ի�ڵ�\n��� ��ǡҹ� �Ԩڨ�. ൹�� �͵ҹ� �ԡڢ� �ءڢ���ҹ� ��� ͹���ʹյ�.\n��ڶ � �ءڢ���ҹյ� ���Թ� �ءڢ����ʹ�ʹ� ����ʵ�. �حڭҤ��ҹյ� ���Թ�\n�����Եڵ�ڰҹ�. ����¹һ� � �¤ҹ��ٻ� �ʹ�ʹ�Ҩԡڢ��, ��ªڪ� ������෵�.\n��¶ҵ� �������ٻ�Ԫڬ�๹ ͯڰ���������ҹ�, šڢ�ٻ�Ԫڬ�๹ �\n͹Ԩڨҷ�� ��ڸ�µ�ҷչ� �ػ�Ԫڬ�¶, ����ڨ �Ի��ʹ�ڨ Ǳ�ಶҵ� �صڵ�\n�˵�. �� ��ҷ�ڶҵ� �� ���ڪԵڶ. �� ��ک� �Իڻ������� ���ǵڶҵ� ��\n�� �ؾ�� ��á��� ���ä�¡��� ͹ڹʻڻ��ҷ���ڻ�ڵԡ��� �- ʵڶ�����آ����-\n���� � �¹������ԡ������Ե� õڵԹڷ��� ��ڡس��ڵ� �- �ص��� ������آ-\n�Էڸ�آ����صڵ� ���ڪ�ڵ�, � ��ک� ��ҡ��� �ä���� �ó����\n�Ի�ڵԡ��� ʵڶ� ��ԹԾھص���� �- � �� �ؾ�� ��ҷ������ ͹����ùڵ�\nʻڻ��ʹڸԡ�š���ڨ ������ ��ڻ����ҹ� �Իڻ������� �˹ڵ�. ������ ��\n�ҷ��� �� ���ǵڶҵ� �͵��ڶ� ����ʹ�� ��� "�� ��ک� �Իڻ�������\n���ǵڶ�"��. ��� �� ����ҡ� ͹���ʹյ� ��� ����ҡ� ʹڵԡ� "��¶ ��\n��ҷ�ڶ�"�� �����ҡ� ͹���ʹ�, ����ⷵ� �صڵ� �˵�.\n[��] ��ص�� �صڵ�� ���� ��ڭ�� ͵ڶ� ��ڻ�ҹҵյ� �� ���µڵ��\n�صڵ�� ���� ������� �� �Ի��ʹ�� ��ڤ��ڭ�� ͵ڶ� ��ڻ�ҹҵ�, ��ڵ���\nʨڨҹ� � ���ʵ� ��ڻ���Ԫڬ�յ� ͵��. ��������ػ� ����� ���. ��������\n�����ػ� �ص���� �������� �ԡڢ� �Ի��ʹҡ����� �ʵһ��� ʡ�Ҥ��� ͹Ҥ���\n�ճ���ǵ� � ��� ����������� ���ҵ� �ǷԵ�ھ�.\n@�ԧ��ö: � �. ʵڵʻڻ��ҷ���ڻ�ڵԡ���  � �.�. ��ڡ����ڵ� � �.�. ��ԹԾھҹ����


چواره‌مین دیداری شانۆی یۆتۆبۆری سازكرا\n17/5/2018 - 09:19\nبڕوانامه‌ی ڕێزلێنان به‌سه‌ر كۆمه‌ڵێك هونه‌رمه‌ند ی به‌شدار بوو پێشكه‌ش كرا\nكۆمه‌ڵه‌ی هونه‌ره جوانه‌كانی یۆتۆبۆریله چواره‌مین دیداری خۆی به به‌شداریده‌سته‌یه‌كله هونه‌رمه‌ندانی كوردكه به سێ شانۆ گه‌ری به‌شداربوون ساز كرد، شانۆگه‌ریه‌كانیش بریتی بوون له‌شانۆیی سه‌فه‌ر، به سپۆنسه‌ری كۆمپانیای لارا له ده‌رهێنانی به‌كر ڕه‌شید و، بیڕۆكه و نواندنی ڤیان كه‌مال، ھه‌روه‌ھا شانۆگه‌ری (كه‌س ده‌رگاكه ناكاته‌وه)، ئاماده‌كردن و ده‌رهێنانی دلێر محمد تاهیر، نواندنی مهرام عومه‌ر، شانۆیی (ڕۆژێك له UN )، بیرۆكه‌و نواندن و ده‌رهێنانی كه‌ریمۆك.\nله‌م باره‌یه‌وه (ڤیان كه‌مال) كچه شانۆكار و به‌شداربووی یه‌كێك له شانۆگه‌رییه‌كانی یۆتۆبۆری به (ھه‌ولێر)ـی ڕاگه‌یاند: له‌و دیداره‌دا بینه‌رێكی زۆر تێیدا ئاماده‌بوون، جگه له كۆمه‌ڵێ هونه‌رمه‌ندانی دیار كه بانگهێشت كرابوون، هه‌روه‌ها، دیدار سێ ڕۆژیخایان و، بڕوانامه‌ی ڕێزلێنان به‌سه‌ر كۆمه‌ڵێك هونه‌رمه‌ند ی به‌شدار بوو پێشكه‌ش كرا و له هه‌مان كاتدا كۆمه‌ڵه‌ی هونه‌ره جوانه‌كانی یۆتۆبۆری، بڕوانامه‌ی ڕێزلێنانی، بۆ كۆمه‌ڵێك هونه‌رمه‌ندی به‌ڕێزی، ناوه‌وه‌ی وڵات پێشكه‌ش كرد.\nشایه‌نی گوتنه، دیدار زۆر به شێوه‌یه‌كی باش به‌ڕێوه چوو، شانۆیی "سه‌فه‌ر" پێشه‌نگی شانۆیی به‌رهه‌مه‌كانی چواره‌مین دیدار بوو، جێگه‌ی ڕه‌زامه‌ندی هونه‌رمه‌ندانی ئاماده و بینه‌ران بوو سه‌فه‌ر، به سپۆنسه‌ری لارا فیلم، له ده‌رهێنانو سینۆگرافیا، به‌كر ڕه‌شید، بیرۆكه و نواندنی ڤیان كمال، یاریده‌ده‌ری ده‌رهێنه‌ر، كاروان علی مه‌چۆل كاركردن له هه‌مان شانۆگه‌ری، له چوارچێوه‌ی شانۆیی وێنه كاری له‌سه‌ر كرابوو، بیرۆكه‌كه باس له نه‌هامه‌تی و سه‌ختی ژیان و كه‌وتن و ئیراده‌ی هێزی مرۆڤ له هه‌ستانه‌وه‌ی ده‌كرد، له ژنێكدا جێگه‌ی دڵخۆشیه، كه شانۆیی سه‌فه‌ر له چه‌ند وڵاتێكی ئه‌وروپا بانگێشت كراوه، كه پێشكه‌ش بكڕێ، وه‌ك وڵاتی سوید شاری ستۆكهۆڵم، له به‌ریتانیاش له هه‌ردوو شاری له‌نده‌ن و ماجێسته‌ر


دۆمینیکا پێدانی پاسپۆڕت بە هاوڵاتیانی هەرێمی کوردستان رادەگرێت\n35952 جار خوێندراوەتەوە\nوەزارەتی دارایی دۆمینیکا بەشی پێدانی پاسپۆڕت لە رێگەی وەبەرهێنانەوە رایگەیاند ، نیگەرانن لەبارەی ئەو دۆسیانەی لە ناوچەکانی هەرێمی کوردستان و سوریا دێن و بۆ ئەو مەبەستەش پێدانی پاسپۆڕتیان قەدەغە کردووە.\nلە راگەیەندراوەکەی وەزارەتی دارایی دۆمینیکا بەشی پێدانی پاسپۆڕت لە رێگەی وەبەرهێنانەوە ئاماژە بەوەشکراوە بە دیاریکراوی خەڵی شارەکانی (هەولێر، ئامێدی، دهۆک، کەرکوک، لالش، رانییە، سۆران، سلێمانی، زاخۆ) ئەو دۆسیانە دێن کە جێگەی گومانن.\nباس لەوەشکراوە، بە نیازن بە سەرجەم سیاسەت و رێکارەکانی دۆسییەکانی ئەم ناوچانەدا بچنەوە و لە ماوەی پێداچونەوەکەشدا بەشێوەیەکی راستەوخۆ تەواوی ئەو دۆسیانەی لەو ناوچانەوە پێیاندەگات بۆ ماوەیەکی کاتیی رادەگیرێن و لە پاش پێداچوونەوەکەش پێویستیی و رێکاری نوێ بۆ وەرگرتنەوەی پاسپۆڕتەکە رادەگەیەنن.\nهاوکات، ئاماژە بەوەشکراوە، لە ئێستاشدا سەرجەم نەتەوەکانی هەرێمی کوردستان کە بە باکوری عێراق ناوی بردووە و سوریا قەدەغە کراون لە داواکاری بۆ پاسپۆڕتی دۆمینیکی.\nئەمەش لە کاتێکدایە، وەزارەتەکە لە مانگی ئازاری ئەمساڵەوە داواکاریی پاسپۆڕتی دۆمینیکی هاوڵاتیانی روسیا و بێلاروسیا رەتدەکاتەوە و پێدانی پاسپۆڕتی بە هاوڵاتیانی ئەو دوو وڵاتەش راگرتووە.\nئاماژە بەوەشکراوە، داواکردنی مافی بە هاوڵاتییبوون بۆ هاوڵاتییانی کۆریای باکور و سۆدانیش رەتکراوەتەوە لەم دۆخانەکدا، (بەلایەنی کەمەوە بۆ ماوەی ١٠ ساڵ کەمتر لە وڵاتەکەی نەژیابێت و هیچ سەرمایەیەکی گرنگی لەوێ نەبێت و هیچ جۆرە بزنسێک یاخود چالاکییەکی هاوشێوەی لەو وڵاتانە یاخود لەگەڵ ئەو وڵاتانە نەبووبێت.)


هەمەڕەنگ – پەڕە 72 – Knwe.org\nسەرەکی » هەمەڕەنگ (پەڕە 72)\nنەجمەدینی غوڵامی ڤیدیۆ کلیپی «کۆڵبەر»ی بڵاوکردەوە\nهونەرمەندی گۆرانیبێژ، نەجمەدینی غوڵامی نوێترین بەرهەمی بەشێوەی ڤیدیۆ کلیپ بەناوی «کۆڵبەر» بڵاوکردەوە. ئەم بەرهەمە نوێیەی «نەجمەدینی غوڵامی» تێکست و ئاوازی خۆیەتی و «شادمیر نامۆ» کاری میکس و ماسترینگی بۆ کردووەو کاری دەرهێنانی ڤیدیۆ کلیپەکەش «شەهرام قەدیمی» کردوویەتی، هەروەها بەرهەمە نوێیەکە لەلایەن ‹هێڵی دەنگ موزیک› بڵاوکراوەتەوەو گۆرانییەکەش پێشکەش بە کۆڵبەرانی کورد کراوە. 1,492 جار بینراوە\nشانۆیی ״ئەی لاواز كە ناوت ژنە״ دەستی بەنمایش کرد\nلەبەردەوامی ئەو چالاکییە هونەرییانەی لە سلێمانی بەڕێوەدەچن، شانۆیی «ئەی لاواز كە ناوت ژنە» نمایش كرا. ئێوارەی رۆژی دووشەممە 15/3/2021 لەهۆڵی (پشتیوان بەدەوی) لەتەلاری هونەری شاری سلێمانی، بەئامادەبوونی بینەرێكی زۆر و لەژێر رێنماییەكانی خۆپارێزی شانۆیی «ئەی لاواز كە ناوت ژنە» نمایش كرا. شانۆییەکە بەرهەمەی بەشی شانۆی بەڕێوەبەرایەتی گشتی رۆشنبیری و هونەرەو بەهاوکاریی «لقی سلێمانی سەندیکای هونەرمەندانی کوردستان» نمایشکرا. شانۆیی «ئەی لاواز ...\nسەرکێشی یەکەمی ئەقڵ کەوتە بەردەستی خوێنەرانی\nلەدووتووێی 462 لاپەڕەدا کتێبی «سەرکێشی یەکەمی ئەقڵ- لێکۆڵینەوەیەک لە ئەفسانە، سوریا و میسۆپۆتامیا» چاپ و بڵاوکرایەوە. کتێبەکە فراس سەواح نووسیووێتی و د. نەوزاد ئەحمەد ئەسوەد کردوویەتی بەکوردی و یەکێکی ترە لەبڵاوکراوەکانی دەزگای رۆشنبیریی جەمال عیرفان. لە بەشێکی کتێبەکەدا هاتووە: مرۆڤ هەميشە هەوڵى داوە راستيى جيهان و ژيان و سەرەتاكان بزانێت، نيازو مەبەست و كۆتاييەكانى ژيان سەرقاڵى كردبوون. شێوازى گەيشتنى بەو ...\nجینۆسایدی هەڵەبجە لە میدیا نێودەوڵەتییەکاندا\nلەدووتووێی 555 لاپەڕەدا چاپی چوارەمی کتێبی «جینۆسایدی هەڵەبجە لە میدیا نێودەوڵەتییەکاندا» نووسینی «د. کارزان محەمەد» چاپ و بڵاوکرایەوە. لەم کتێبەدا ژمارەیەکی زۆر لەو بڵاکراوە و رۆژنامە و گۆڤار و لێکۆڵیەوە و دۆکیۆمێنت و وێنانە بڵاوکراونەتەوە کە لە میدیا نێودەوڵەتییەکاندا ئاماژەی بەکارەساتی هەڵەبجە داوە. لەبەشێکی سەرەتای ئەم کتێبەدا، «د. کارزان محەمەد» نووسووێتی: ئەم هەوڵەم وێڕای ماندووبوونێکی زۆر، هەنگاوێکە بەرەو بە دۆکیۆمێنتکردنی ...\nبانکس لە فیلمێکی نوێدا رۆڵ دەبینێت\n«ئەلیزابیس بانکس» ئەستێرەی دیاری سینەمای جیهانی لە پڕۆژەیەکی هونەریی نوێدا کە فیلمێکی سینەماییە بەشداری دەکات رۆڵی سەرەکی تێدا دەبینێت. فیلمەکە «فیل لۆرد و کریس میلەر» بەرهەمی دەهێنن و کۆمپانیای «Universal» تێچووی فیلمەکە لە ئەستۆدەگرێت. فیلمەکە سەرکێشییە و چیرۆکەکەی باس لە گرووپێک دەکات کە مامەڵە بە مادە هۆشبەرەکانەوە دەکەن. «ئەلیزابیس بانکس» یەکێکە لە ئەکتەر و سینەماکارە دیارەکان و پێشتر لە چەندین ...\nمەراسیمێک بۆ بڵاوکردنەوەی گۆڤاری وانەر\nئێوارەی رۆژی 15/3/2021 بەئامادەبوونی ژمارەیەک لە نووسەران و رووناکبیران، مەراسیمێک بۆ ناساندن و بڵاوکردنەوەی یەکەم ژمارەی گۆڤاری “وانەر” کە گۆڤارێکی ئەدەبی و هونەریی نوێیە بەڕێوەچوو. لە مەراسیمەکەدا چەندین وتار دەربارەی دەرچوونی یەکەم ژمارەی گۆڤارەکە پێشکەشکران، پاشان گۆڤارەکە وەک دیارییەک پیشکەش بە ئامادەبووانی مەراسیمەکە کرا. ئەم ژمارەیەی «وانەر» لەدووتوێی 246 لاپەڕەدا بڵاوکراوەتەوە و دکتۆر «تەها رەسوڵ» وەک یەکێک لە بەرهەمەکانی پەیمانگەی ...\n«ئافسانەی مادیبا» کەوتە بەردەستی خوێنەرانی\nلەدووتووێی 156 لاپەڕەدا کتێبی «ئافسانەی مادیبا- چیروکە دڵخوازەکانی نیلسۆن ماندێلا بۆ منداڵان» چاپ و بڵاوکرایەوەو کەوتە بەردەستی وخوێنەرانی. «ئافسانەی مادیبا» خاتوو «نەرمین عوسمان» لە ئینگلیزییەوە کردوویەتی بەکوردی و بژاردەیەکە لەو چیرۆکە دڵخوازە ئەفسانەییانەی نیلسۆن ماندێلای سیمبولی ئاشتی جیهانی، زۆرینەی چیرۆکەکان زادەی ئەفسانەو خەیاڵی مرۆڤن لە ئەفریقا و بە زمانێکی سادە و ئاسان بۆ تێگەیشتن داڕێژراوە. لەپێشەکی کتێبەکەدا نەرمین عوسمان نووسووێتی: ...\nگەرمیان خەڵاتی رێزلێنان بەخشرایە…\nگەرمیان خەڵاتی رێزلێنان بەخشرایە كاستی فیلمی 09 لەمەراسیمێكی شایستەی هونەرییدا؛ ئیدارەی گەرمیان خەڵاتی رێزلێنانی بەخشیە دەرهێنەر و ئەكتەرەكانی فیلمی سینەمایی (09). لەوتەیەكدا؛ جەلال نوری، سەرپەرشتیاری ئیدارەی گەرمیان، وێڕای بەخێرهاتنی هونەرمەندانی فیلمی سینەمایی (09) بۆ گەرمیان، وتی: ئەوەی لە رابردوودا؛ بەسەر گەرمیان هاتووە، هەڵدەگرێت دەیان و سەدان فیلم، كورتە فیلم و درامای لەسەر بەرهەم بهێنرێت. وتیشی: ئەو كارە هونەرییەی بەرهەمتان هێناوە، ...\nئەلبومی میوزیكیی هەستەكان بڵاوكرایەوە\nرۆژی 13/3/2021 لەهۆڵی خاك، مەراسیمی بڵاوکردنەوەی ئەلبومی میوزیکیی «هەستەکان»ی هونەرمەند «بەختیار حەمەکەریم» بەڕێوەچوو، كە لەلایەن لقی سلێمانی سەندیكای هونەرمەندانی كوردستانەوە رێكخرابوو. لە مەراسیمەكە هەریەكە لە «رۆژگار كەمال و عادل حەمە كەریم»ەوە كورتە باسێك لەسەر ناوەڕۆكی ئەلبومەكە خرایەڕوو، هەروەها یەكێك لە تراكەكانی ئەلبومەكەش پێشكەشكرا. لەكۆتایی مەراسیمەكەشدا هونەرمەند بەختیار حەمە كەریم بە ئیمزای خۆی ئەلبومەكەی وەك دیاریی پێشكەشی ئامادەبووانی مەراسیمەکە كرد. ئەلبومی ...\nوێنەگرتنی فیلمە نوێکەیان دەستیپێکرد\nدوای ئەوەی ماوەیەک لەمەوبەر کۆمپانیای «یۆنیڤێرسال» رێکەوتنی لەگەڵ کردن، هەردوو هونەرمەند و سینەماکاری جیهانی «جۆرج کلۆنی و جولیا رۆبرتز» دەستیان بە وێنەگرتن لە فیلمی «Ticket to Paradise» کرد کە فیلمێکی کۆمیدی و رۆمانسی نوێی سینەمای جیهانە و چەندین ئەکتەری دیاری تر رۆڵی تێدا دەبینن. پێشتریش ئەم دوو ئەکتەرە بە یەکەوە لەفیلمێکی تردا رۆڵیان بینووەو فیلمەکەش سەرکەوتنێکی بەرچاوی بەدەستهێناوە. شایەنی باسە ...\nلاپەرە 72 لە 297« سەرەتا...405060«7071727374\t»\t8090100...کۆتا »


کوردیپێدیا - فەرهاد کورتای\n👫 فەرهاد کورتای | پۆل: کەسایەتییەکان | زمانی بابەت: 🏳 کوردیی ناوەڕاست\nشۆڕشگێڕی کورد، ئەندازیار، وێنەکیش و چیرۆکنووس فەرهاد کورتای بۆ ئەوەی هەڤاڵەکانی فێری نووسینی کوردی بکات لە قاوشی زیندانی ئامەدئامەددا هەوڵی بەردەوامی دەدات.\nفەرهاد کورتای ساڵی 1977 بووە شۆڕشگێڕێکی پرۆفیشناڵ و لێهاتوو و بەشداری بزووتنەوەی ئاپۆیی بوو. لە مێردین دەستی بەکاری رێکخستن کرد. لە 27-11-1978 لە گوندی فیس لە ناوچەی لیجەی ئامەد بەشداریی کۆنگرەی دامەزراندنی حیزب بوو. ناوی حیزب کە 'کوردستان ئیشچی پارتیسی' ی بۆ دانرا، لەلایەن فەرهاد کورتاییەوە کرا بە کوردی و ناوی حیزبەکە بوو بە 'پارتیا کارکەرێن کوردستان (پەکەکەپەکەکە)'. فەرهاد کورتای زۆر خاکی بوو. خوشکەکەی باسی ئازار و ژانێکی دەکات و دەڵێت:\nفەرهاد لە کاتی دەرچوونی بڕیاری دەستگیرکردن بۆی و سەرباری ئەوەی لە هەموو شوێنێکدا بە دوایدا دەگەڕان، رۆژێک هاتەوە بۆ ماڵەوە. دایکی کە لەگەڵی دانیشتبوو دەستیکرد بە گریان. فەرهاد وتی 'تۆ بۆ ئەگریت؟ لە خۆشیا دەگریت؟'. دایکی وتی، 'خودا کوڕێکی پێدایت، بەڵام ئێمە نەمانتوانی رزگاری بکەین، لەبەر ئەوە دەگریم'. فەرهاد قەت ورەی بەرنەدا و فرمێسکیش بە چاویدا نەهاتە خوارەوە و هەرگیز ئەو ساتەم لە بیر ناچێت کە وتی 'دایە خۆت بێتاقەت مەکە، ئەم گەلە ژمارەیەکی زۆر منداڵی هەیە'. ئیتر ئەوە دوایین جار بوو کە هاتەوە بۆ ماڵەوە.\nفەرهاد کورتای لەو کاتەدا تەمەنی 33 ساڵ بوو. لە 18-05-1982 لەگەڵ هەڤاڵەکانیدا محەمەد زەنگین، ئەشرەف ئانیک و نەجمی ئۆنەر، کە لە هەمان کاتدا شاگردی وانەی کوردیی کورتای بوون جەستەی خۆیان دایە بەر ئاگر. ئەو ئیدی مامۆستای زیندانی ئامەدە.\n1. 👁 18-05-1982\n3. 👁 نەجمی ئونەر\n➕ ئەم بابەتە لەلایەن: (جوان عومەر ئەحمەد)ەوە لە: May 19 2020 2:29PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: May 19 2020 11:17PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 19 2020 11:17PM باشترکراوە\n📷 فایلی وێنە 1.0.1 29 KB May 19 2020 10:19PM جوان عومەر ئەحمەد


هێزەکانی عێراق دەگەنە قەراغ عەننە\nحەوت گوندی دەوروبەری عەننە گیراونەتەوە لە رێکخراوی "دەوڵەتی ئیسلامی" (داعش) لە 24 کاتژمێردا لە دەستپێکی هێرشەکەوە بۆ گرتنەوەی ئەو شارۆچکەیەی پارێزگای ئەنبار، فەرماندەیی ئۆپەراسیۆنە هاوبەشەکان چوارشەممە (20 ئەیلول) رایگەیاند.\nراشیگەیاند كه ئێستا هێزەکانی عێراق گەیشتوونەتە قەراغ عەننە.\nوتوبێژی فەرماندەییەکە، عەمید یەحیا رەسوڵ، بە دیارونای وت: "هێزەکانی عێراق گوندەکانی مەسیلە، نوور، دانکییە، تەحمانییە، عەنایین، عوبێد و سەعدیان لە دەوروبەری عەننە ئازادکردووە و پێشتریش گەیشتوونەتە قەراغ گەڕەکی شیشان و حەی سناعە کە گەڕەکە یەکەمەکانی عەننەن."\nوتیشی: "ئەندامانی گروپە تیرۆرستیەکە پاشەکشەدەکەن هەرکاتێك ئێمە رووبەڕوویان دەبینەوە و ورەیان زۆر نزمە."\nهەروەها وتی: "هیوادارین هێڵی بەرگری یەکەمیان بشکێنین لە قەراغ شارۆچکەکە لە چەند کاتژمێری داهاتودا." ئاماژەشیدا به‌وه‌ی داعش زیانی قورسی به‌رکەوتووە لە شەڕی زەمینی و هێرشی ئاسمانیدا لەلایەن فڕۆکە جەنگیەکانی هاوپەیمانی نێودەوڵەتیه‌وه.\n40 چەکداری داعش لە شەڕەکانی نزیك فەلوجەدا کوژران


له واشنتۆنی پایته‌خت ڕێوڕه‌سمی پرسه‌ی 38 هه‌مین سه‌رۆکی ئه‌مه‌ریکا جێراڵد فۆرد به‌ڕێوه ده‌چێت\nڕۆژی سێشه‌ممه له واشنتۆنی پایته‌ختی ئه‌مه‌ریکا ڕێوڕه‌سمی پرسه‌ی سه‌رۆکی پێشووی ئه‌مه‌ریکا جێراڵد فۆرد به‌ڕێوه ده‌چێت که هه‌فته‌ی ڕابردوو له ویلایه‌تی کالیفۆرنیا و له ته‌مه‌نی 93 ساڵیدا گیانی له ده‌ستدا.\nته‌رمه‌که‌ی له به‌یانی ڕۆژی سێشه‌ممه‌دا له رۆتاندای بینای کۆنگرسی ئه‌مه‌ریکاوه بۆ ده‌ره‌وه‌ی بینای ئه‌نجومه‌نی سینات گوێزرایه‌وه و له‌وێوه بۆ که‌نیسه‌ی نیشتمانی کاثێدراڵ له واشنتۆن.\nله کاتی گواستنه‌وه‌ی ته‌رمی سه‌رۆکی پێشوو بۆ که‌نیسه‌که، 38 جار زه‌نگی که‌نیسه‌که لێدرا و ئه‌و ژماره‌یه‌ش نوێنه‌رایه‌تی خزمه‌تی 38 هه‌مین سه‌رۆکی ووڵاته یه‌کگرتووه‌کانی ئه‌مه‌ریکا ده‌کات.\nکاربه‌ده‌ستانی ڕه‌سمی حکومه‌تی و که‌سایه‌تیه سیاسی‌یه‌کان و گه‌لێک که‌سی ناودار ئاماده‌ی ڕێوه‌ڕه‌سمه‌که بوون و له نێویاندا سه‌رۆکی پێشوو جۆرد ئێچ ده‌بلیو بوش و وه‌زیری پێشووی ده‌ره‌وه هێنری کیسینجه‌ر و بێژه‌ری به‌ناوبانگی پێشوو که‌ناڵی ئێن بی سی تام برۆکاو ئاماده‌ی ڕێوڕه‌سمه‌که بوون.\nسه‌رۆک بوش پێش به‌ڕێوه‌چوونی مه‌راسیمه‌که له‌گه‌ڵ خێزانی سه‌رۆک فۆرد کۆبۆوه تاوه‌کو دڵنیگه‌رانی و پرسه‌و سه‌ره‌خۆشی خۆی ئاڕاسته‌ی خانم فۆرد بکات. له پاشدا سه‌رۆک بوش هاوه‌ڵی خانم فۆردی کرد و پێکه‌وه چوونه ناو هۆڵی که‌نیسه‌که بۆ ئه‌وه‌ی به‌شداری ڕێوه‌ڕه‌سمی پرسه‌که بکه‌ن.\nدوا به دوای ڕێوڕه‌سمی پرسه‌که‌ش، ته‌رمی به‌ڕێز فۆرد به‌ره‌و ویلایه‌تی مشیگان ڕه‌وانه ده‌کرێت تاوه‌کو ڕۆژی چوارشه‌ممه له به‌رده‌م مۆزه‌خانه‌که‌ی فۆرد و له شاره‌که‌ی خۆی له گراند راپیدس به خاک بسپێررێت.


’’بێهەڵوێستی و بێدەنگی’’..راگەیەنراوێک لە شاناز ئیبراهیم ئەحمەدەوە\n2021.08.26 - 08:43\nشاناز ئیبراهیم ئەحمەد کارگێڕى مەکتەبی سیاسی یەکێتى رایگەیاند، چاوپۆشی و بێدەنگی لایەنە پەیوەندیدارەکانی هەرێم و بەغداد لەئاست چەند بارەبوونەوەی هێرش و پەلامارەکانى تورکیا جێگەی پرسیار و نیگەرانییە.\nشاناز ئیبراهیم ئەحمەد لە راگەیەنراوێکدا کە دەست "ناس کورد" کەوتووە ئاماژەى بەوەکردووە، "باس لە بێهەڵوێستی و بێدەنگی بەرپرسانی هەرێم ناکەم ، چونکە دەزانم ئەوان گوێچکەکانیان لەگەڵ زریکە و هاواری گەورە و بچووکی ئەم ووڵاتە ڕاهاتووە ، لووتیان پڕ بووە لەبۆنی دووکەڵی کێڵگە و گوندە سوتاوەکانی کوردستان ، بەرژەوەندییە تایبەتییەکان و گرێبەستە 50 ساڵییەکە زمانی قرتاندوون ..!!".\nبۆردومان و پێشێلکارییە سەربازییەکانی سوپای تورکیا لەرێگەی هێزی ئاسمانییەوە لەچەند ناوچەیەکی هەرێمی کوردستان بەگشتی و پارێزگای سلێمانی بەتایبەت ، چاوپۆشی و بێدەنگی لایەنە پەیوەندیدارەکانی هەرێم و بەغداد لەئاست چەند بارەبوونەوەی ئەو هێرش و پەلامارە دوژمنکارانەیە جێگەی پرسیار و نیگەرانییە ..\nبۆردومان کردنی ناوچەکانی نیشتەجێبوون و باخ و زەوییە کشتوکاڵییەکان جگە لەوەی زیان بەجووتیاران و گوندنشینان دەگەیەنێت ، مەترسیەکی گەورەشە بۆ سەر ژیانی هاووڵاتیانی مەدەنی و پێشێلکارییەکی ئاشکرای سەروەری خاکی عێراق و هەرێمی کوردستانیشە ، و پێچەوانەی بنەماکانی دراوسێیەتی و یاسا نێودەوڵەتییەکان و بەهاکانی مرۆڤایەتییە ..\nهەمیشە باوەڕم وابووە شکاندن و پێشێلکردنی یاسا و ڕێسا نێودەوڵەتییەکان و دەستدرێژی کردنەسەر خاک و خەڵکی ئێمە لەلایەن سوپای تورکیاوە لەبەهێزی ئەوان نیە ، بەڵکو لەبێدەنگی و بێهەڵوێستی حیزب و لایەنە سیاسییەکانی هەرێم و بەغدادە کە ڕێگەی بۆ خۆش کردوون ڕۆژ لەدوای ڕۆژ زیاتر پەلامار بدەن و سڵ لەهیچ شتێک نەکەنەوە ..\nدوێنێ وویستم ئەم چەند دێڕە بنووسم ، بەڵام بێدەنگ بووم تاکو بزانم هیچ هێز و لایەنێکی سیاسی دێتە دەنگ ؟ بەداخەوە هەمووان بێدەنگ بوون و منیش دڵنیابوومەوە لە بۆچوونە نەگۆڕەکەی خۆم ..!!\nباس لە بێهەڵوێستی و بێدەنگی بەرپرسانی هەرێم ناکەم ، چونکە دەزانم ئەوان گوێچکەکانیان لەگەڵ زریکە و هاواری گەورە و بچووکی ئەم ووڵاتە ڕاهاتووە ، لووتیان پڕ بووە لەبۆنی دووکەڵی کێڵگە و گوندە سوتاوەکانی کوردستان ، بەرژەوەندییە تایبەتییەکان و گرێبەستە 50 ساڵییەکە زمانی قرتاندوون ..!!\nئەوەی سەیرە بێهەڵوێستی کاربەدەستانی بەغدادە ، لەکاتێکدا سەرقاڵی نێوەندگیری ووڵاتانی ناکۆکی ناوچەکەن ، بەڵام هیچ هەنگاوێک نانێن بۆ چارەسەرکردنی ئەو هەموو کێشە و گرفتەی نێوان خۆیان و تورکیا ..!!\nپێویستە هەموو حزبە کوردستانییەکان ئیدانەی ئەو هێرشانە بکەن و ڕێگە نەدەن کە هەرێمی کوردستان ببێتە گۆڕەپانی یەکلاکردنەوەی سیاسەتی چەوت و ڕەگەزپەرستانەی نەیارانی گەلەکەمان و تەسفیە حیساباتی کێشە ئیقلیمییەکان ، بەرژەوەندی باڵای گەلەکەمان بەکردار بخرێتە سەرووی هەموو بەرژەوەندییە کەسی و سیاسی و حزبی و ئابوورییەکان ، بۆ ئەوەی چیتر کە هاووڵاتی و گوندنیشینانی ئەم هەرێمە خێر لەخۆنەدیوەمان باجەکەی نەدەن ، چونکە هەمووان لەئاست ئەم خاکە و گیانی هاونیشتیمانییان بەرپرسیارێتی مێژوویان لەئەستۆدایە.\nتالیبان لەبارەی گواستنەوەی شیعەكانی ئەفغان بۆ عێراق ڕوونكردنەوەی دا\n2021.09.10 - 14:41\n’’بەوێنە؛ نمایش و خولانەوەی ئۆتۆمبێلێک لە هەولێر کارەساتێک دەنێتەوە’’\n2021.09.10 - 13:44


سەرۆك بارزانی لەگەڵ ئەمیری كوەیت كۆبۆوە - ماڵپەڕی فەرمی\nسێشەممە 27 تشرینی دووەم 2018\nسەرۆك بارزانی لەگەڵ ئەمیری كوەیت كۆبۆوە\nلەدرێژەی سەردانەكەی بۆ وڵاتانی كەنداو، سەرۆك مەسعود بارزانی لەگەڵ شاندی یاوەری كە پێكهاتبوو لە مەسرور بارزانی ڕاوێژكاری ئەنجوومەنی ئاساییشی كوردستان و ئازاد بەرواری ئەندامی مەكتەبی سیاسیی پارتی دیموكراتی كوردستان، سەردانی كوەیتی كرد و سەرلەبەیانیی ڕۆژی سێشەممە 27ـی 11ـی 2018 لە لایەن سمو شێخ سەباح ئەلئەحمەد ئەمیری كوەیت پێشوازی كرا.\nلەو كۆبوونەوەیەكدا بیروڕا لەبارەی دوایین پێشهاتە سیاسی و گۆڕانكارییەكانی عێراق و ناوچەكە ئاڵوگۆڕ كرا و هەروەها ڕۆشنایی خرایە سەر پەیوەندییەكانی هەرێمی كوردستان و وڵاتی كوەیت و چۆنییەتی پێشخستنی ئەو پەیوەندییانە.\nپڕۆسەی سیاسیی عێراق و هەنگاوەكانی پێكهێنانی حكوومەتی تازەی عێراق تەوەرێكی دیكەی ئەو دیدارە بوو.\nهەر هەمان ڕۆژ سەرۆك مەسعود بارزانی و شاندی یاوەری لەگەڵ شێخ ناسر سەباح ئەلئەحمەد جێگری سەرۆك وەزیران و وەزیری بەرگریی كوەیت كۆبوونەوە. لەو كۆبوونەوەیەدا بارودۆخی سیاسیی عێراق و ناوچەكە و پەیوەندییەكانی هەردوولا تاوتوێ كرا و جەخت لەسەر پەرەپێدانی پەیوەندییەكانی نێوان هەرێمی كوردستان و وڵاتی كوەیت كرایەوە.\nدواین وێستگەی سەردانی سەرۆك مەسعود بارزانی و شاندی یاوەری بۆ وڵاتی كوەیت سەردانیكردنی ناوەندی كولتووریی شێخ جابر ئەلئەحمەد و هەروەها دیدار و كۆبوونەوەیان بوو لەگەڵ بەڕێوەبەری گشتیی سندووقی كوەیتیی گەشەپێدانی ئابووریی عەرەبی.


ئاڕنۆڵد ناوەڕۆکی قسەکانی لەگەڵ سەلاح پێش لێدانە ڕاستەوخۆیەکەی ئاشکرا دەکات – یاریگا سپۆرت\nHome/هه‌واڵه‌كان/گرنگ/ئاڕنۆڵد ناوەڕۆکی قسەکانی لەگەڵ سەلاح پێش لێدانە ڕاستەوخۆیەکەی ئاشکرا دەکات\nئاڕنۆڵد ناوەڕۆکی قسەکانی لەگەڵ سەلاح پێش لێدانە ڕاستەوخۆیەکەی ئاشکرا دەکات\nکارۆخ ڕواندزی 2019/09/23\nلە یارییەکەی دوێنێ لیڤەرپوول بەرانبەر یانەی چێلسی، ئاڕنۆڵد توانی بە لێدانێکی ڕاستەوخۆی جوان کە بە پلانێکی ناوازە جێبەجێ بکرا گۆڵی یەکەمی یانەکەی تۆمار بکات، یاریزانەکە ڕێدز لە تازەترین لێدوانیدا ناوەڕۆکی پلان داڕشتنی بۆ ئەو گۆڵە ئاشکرا کرد.\nلەم بارەیەوە ئاڕنۆلد بە ماڵپەڕی (سکای سپۆرتس) ی گوت” سەرەتا هاندرسۆن هات لێدانەکە جێبەجێ بکات، بەڵام کە هات سەیری کرد گوتی ئەوە بۆ من دوورە تۆ جێبەجێی\nبکە باشترە، ئەو کات لەگەڵ سەلاح قسەمان کرد و ئەو پێی گوتم دەتەوێت چۆن جێ بەجێی بکەی، منیش پێم گوت پێم باشە بە خشۆکی تۆپەکە بە هێوری بۆ دواوە بجووڵێنیت، ئەو کات گۆل باشتر دەردەکەوێت و گۆشەیەکی گونجاو بۆ لێدانەکەم دروست دەبێت، لەبەر ئەوەی من لەو باوەڕە نەبووم بتوانم تۆپەکە لەسەر دیواری یاریزانەکان تێپەڕێنم، ئەو کات سەلاح بە گونجاوی تۆپێکی خشکەیی بە شێوەیەکی نایاب بۆ ئامادەکردم و منیش گۆڵەکەم تۆمار کرد بێ ئەوەی کیبای گۆڵپارێز بتوانێت شتێکی بۆ بکات.\nجێی ئاماژەیە لیڤەرپوول لەو یارییە توانی بە ئەنجامی 2-1 یارییەکە بباتەوە و بە کۆکردنەوەی 18خاڵ پێشەنگی ڕیزبەندی یانەکانی پرێمەرلیگی داگیر کردوە.


سەركردایەتی یەكێتی: یه‌كێتی ده‌ستبه‌رداری ستراتیژی دیموكراسی و كوردایه‌تی نه‌بووه و ناشبێت\n2018-04-15 21:09 430 جار بینراوە کۆمێنت\n.یه‌كێتی ئامانجێتی، ئه‌نجامی هه‌ڵبژاردنی ئه‌مجاره به‌شێكی برینه‌كان ساڕێژ بكات\nجه‌ماوه‌ری ئازادیخوازی كوردستان\nله هه‌لومه‌رجێكدا، ناوچه‌كه له‌دۆخی پێكدادانێكی تری دوای سه‌ركه‌وتنی شه‌ڕی به‌ره‌ییه به‌سه‌ر داعشدا، هاوكات له یه‌كه‌مین رۆژی هه‌ڵمه‌تی هه‌ڵبژاردن، ئه‌نجوومه‌نی سه‌ركردایه‌تی یه‌كێتی نیشتمانی كوردستان، به‌سه‌رپه‌رشتی جێگری سكرتێری گشتی هه‌ڤاڵ كۆسره‌ت ره‌سول عه‌لی به‌ئاماده‌بوونی جێگری سه‌رۆكی حكومه‌تی هه‌رێم و به‌رپرسی زانیاری و جێگری سكرتێری ئه‌نجوومه‌نی ناوه‌ند، كۆبوونه‌وه‌ی بۆ هه‌ڵسه‌نگاندن و په‌سندی بڕیارو به‌رنامه‌كانی هه‌ڵبژاردن سازكرد.\nله كۆبوونه‌وه‌كه‌دا، راپۆرتی ده‌زگای هه‌ڵبژاردن و هه‌ڵمه‌تی راگه‌یاندنی هه‌ڵبژاردن له‌لایه‌ن به‌رپرسی مه‌كته‌ب ڕاگه‌یه‌ندرا. گفتوگۆیه‌كی هه‌ڤاڵانه‌یان له‌سه‌ركرا، دوای بۆچوونه‌كان و ره‌خنه‌كان، لیژنه‌ی باڵای هه‌ڵبژاردن، ده‌زگای هه‌ڵبژاردن و مه‌كته‌بی راگه‌یاندن و لیستی بازنه‌كانی هه‌ڵبژاردن ڕاسپێردران، گه‌رم و گوڕ، بڕیارو به‌رنامه‌كان جێبه‌جێ بكه‌ن.\nكۆبوونه‌وه پێی وایه سیاسه‌ت و به‌رنامه‌ی هه‌ڵبژاردن... بۆ ناو عێراق و له‌ناو عێراقیشدا، بۆمافه زه‌وتكراوه‌كانی گه‌له سته‌م دیده‌كه‌مانه كه (11) ساڵه، له لایه‌ن حكومه‌ته‌كانی دوای روخاندنی سه‌دامه‌وه، ده‌ستی به‌ده‌ستی پێ ده‌كرێ، له‌جێبه‌جێنه‌كردنی ماده‌ی (140) و دوای (15) ساڵ له روخاندنی ڕژێمی به‌عس، تازه به‌تازه بودجه‌ی كوردستان كه‌م ده‌كرێته‌وه و هێشتا چه‌كداركردنی هێزی پێشمه‌رگه یه‌ك له‌سه‌ر سه‌دی حه‌شدی شه‌عبی تازه دامه‌زرێنراو نییه. ته‌نانه‌ت مووچه‌ی فه‌رمانبه‌رانیش بڕ بڕ ده‌درێت. ئه‌مه جگه له‌وه‌ی دۆخی كه‌ركوك، شنگال، سه‌عدیه، مه‌نده‌لی، دووزخورماتوو، جه‌له‌ولاو خانه‌قین، دۆخێكی نه‌خوازراوه و هاوڵاتیانی ئه‌و شارانه نیگه‌رانن و هه‌وڵێكی تایفه‌گه‌ریش ده‌درێ، ناكۆكییه‌كانی كوردو توركمان و عه‌ره‌ب، ناكۆكییه‌كانی نێوان ئێزیدی و شیعه و سوننه قووڵتر و په‌راوێز خستنی ئاینزاكانی تر، زیاتر بكرێ.\nسه‌ره‌ڕای ئه‌و دۆخه ناله‌باره‌و قه‌یرانه ئابووری و گوزه‌رانه سه‌خته‌ی خه‌ڵك، یه‌كێتی پێی وایه كێشه‌ی كورد، هێنده ڕه‌وایه و مافه‌كانیشی به‌شێوه‌یه‌ك پێشێڵ كراوه، هیچ كوردێكی به‌ویژدان نییه، ئێستاش له باشووری كوردستاندا داكۆكی له مافه دیموكراسی و پیشه‌یی و یاساییه‌كان نه‌كات. هه‌روه‌كو هه‌موو كوردێكی ئازادیخواز، له‌به‌شه‌كانی تری كوردستانیشدا سه‌ره‌ڕای تێكچوونی دۆخی ناوچه‌كه، سووره له‌سه‌ر مافه ڕه‌واو دیموكراسییه‌كان.\nیه‌كێتی باش ده‌زانێ قه‌یران و پاشه‌كه‌وتی مووچه، فشارێكی زۆری خستۆته‌سه‌ر مووچه‌خۆر. گه‌رچی دوا ده‌ستكاری پاشه‌كه‌وتی مووچه له‌لایه‌ن حكومه‌تی هه‌رێمه‌وه مایه‌ی ده‌ستخۆشیه، به‌ڵام چاره‌سه‌ركردنی ته‌واوی كێشه‌ی پاشه‌كه‌وتی مووچه ئه‌ركمانه و له‌پێناویدا درێخی ناكه‌ین. دڵنیاشین، به‌ره به‌ره قه‌یرانی ئابووری كوردستان، كه هاوكاتی قه‌یرانی ئابووری جیهان و ناوچه‌كه و داشكانی به‌های نه‌وت سه‌ری هه‌ڵدا، دڵنیاین ئاسۆی چاره‌سه‌ریان ده‌ركه‌وتووه.\nیه‌كێتی، هێزێكی تاقی كراوی مه‌یدانه‌كانی خه‌باته له شاخ و شارو له حكومه‌ت و خه‌باتی مه‌ده‌نیشدا. ئێمه هێزێك نین له‌شاخ و شاردا، هه‌ڵپه‌رست بووبین، به‌ڵكو به‌رپرسیاریه‌تی سه‌رشانمان، زۆرتر له دۆخه سه‌خته‌كاندا ڕاده‌په‌رێنین، بۆیه له‌كاره‌ساته‌كانی شۆڕشدا، چۆكمان دانه‌دا، له پیلانه‌كانی ناوخۆو ئه‌ركه‌كانی حوكمڕانی و قه‌یرانه‌كانیشدا، خۆمان له‌تێكۆشان و ره‌خنه و هه‌ڵوێَست نه‌دزیه‌وه.\nنه پله و پایه‌ی به‌غداد له خشته‌ی بردین و نه كێشه‌كانی كوردستانیش، هه‌ڵیدێراوین. له‌و ئه‌زموونانه‌و به‌م رۆحیه‌ته‌وه مامی گه‌وره‌مان له سیاسه‌تدا گه‌وره‌ی كردین و ئێستاش مه‌زارگاكه‌ی قه‌ڵای وره و په‌یمانی هه‌تاسه‌رمانه.\nسه‌ركردایه‌تی یه‌كێتی جارێكی تر له‌م هه‌ڵبژاردنه‌دا، له‌كاتێكدا ره‌خنه له‌ناو هه‌ڵه‌كانمان له حكومه‌ت و له كێشمه كێشه‌كانی ناو یه‌كێتی ده‌گرین، به‌ڵام دڵنیاین یه‌كێتیه په‌رۆشه‌كان به‌شانازیه‌وه ده‌ست به‌ئاڵای سه‌وزی یه‌كێتیه‌وه ده‌گرن، چونكه ده‌زانن:\nیه‌كه‌م: یه‌كێتی ده‌ست به‌رداری ستراتیژی دیموكراسی و كوردایه‌تی نه‌بووه و ناشبێ.\nدووه‌م: كێشه‌كان هه‌ڵیان نه‌دێراین بۆ شه‌ڕی ناوخۆ و دروستكردنی دوو ئیداره له كوردستاندا.\nسێیه‌م : راپه‌ڕاندنی ئه‌ركه هاوبه‌شه‌كانی هێزی پێشمه‌رگه و ئاسایشمان، پاراست.\nچواره‌م: سه‌ربه‌خۆیی سیاسی یه‌كێتیمان نه‌دۆڕاند و سه‌نگی دیبلۆماسیه‌تی یه‌كێتیشمان له ناوچه‌كه‌دا له‌ده‌ست نه‌دا.\nپێنجه‌م: سه‌ره‌ڕای قه‌یرانی ئابووری و دژایه‌تی تاڕاده‌ی دوژمنكارانه‌مان، بواری خه‌باتی مه‌ده‌نیمان به‌رته‌سك نه‌كرد.\nشه‌شه‌م: كه قه‌یران سه‌ری هه‌ڵدا، سوور بووین له‌سه‌ر مووچه‌ی پێشمه‌رگه، پۆلیس، ئاسایش، كه‌سوكاری شه‌هیدان و كه‌م ئه‌ندامانمان و مووچه‌خۆران تێكڕا.\nحه‌وته‌م: به‌رگه‌ی قه‌یرانه‌كانمان گرت و ئاماده‌بووین فشار بخه‌ینه سه‌ر ئۆرگان و ئه‌ندامه‌كانی یه‌كێتی، به‌ڵام رێگه‌مان نه‌دا كاری نابه‌جێ به‌رامبه‌ر بازاڕِو سه‌رمایه‌دار بكرێت.\nهه‌شته‌م: دوای ڕووداوه چاوه‌ڕواننه‌كراوه‌كانی 16 ی ئۆكتۆبه‌ر، سه‌رباری پڕوپاگه‌نده نابه‌جێكان، به‌رگه‌ی لێكه‌وته‌كانی ڕووداوه‌كانمان گرت، به‌ڵام ده‌ستبه‌رداری كه‌ركوك و ناوچه‌كانی ماده‌ی (140) نه‌بووین و نابین.\nله كۆتاییشدا. .یه‌كێتی ئامانجێتی، ئه‌نجامی هه‌ڵبژاردنی ئه‌مجاره به‌شێكی برینه‌كان ساڕێژ بكات، نه‌ك گه‌رمی تای هه‌ڵبژاردن، ده‌سكه‌وته مه‌ده‌نییه‌كانیشمان له‌ده‌ست بدات. له‌م روانگه‌وه، رێز له‌هه‌موو لیسته‌كان ده‌گرین، به‌ڵام مستیش له ده‌روشه ده‌گه‌ڕێته‌وه.\nجه‌ماوه‌ری خۆڕاگر !\nیه‌كێتییه‌كه‌ی شۆڕشی نوێ، یه‌كێتییه‌كه‌ی مه‌دره‌سه‌ی فره‌یی حزبایه‌تی، یه‌كێتیه‌كه‌ی دیموكراسی و نان و ئازدی، یه‌كێتیه‌كه‌ی داستانه‌كانی شه‌ڕه‌كان و كه‌ژاوه‌ی شه‌هیدان و خۆڕاگری، یه‌كێتییه‌كه‌ی قاڵبوی ئه‌نفال و كیمیاباران، یه‌كێتیه رێچشكێنه‌كه‌ی راپه‌رین و داهێنه‌ره‌كه‌ی فیدرالی و یه‌كێتیه‌كه‌ی تێكدانی پیلانه‌كانی ناوخۆیی و ئیقلیمی، یه‌كێتیه‌كه‌ی خاوه‌ن پڕۆژه‌ی گه‌شه‌كردنی زانكۆ و په‌یمانگاكان بۆ ته‌واوی شاره‌كان و ئاوه‌دانكردنه‌وه‌ی ناوچه‌كانی ئه‌نفاله‌كان، یه‌كێتیه‌كه‌ی ژیانه‌وه‌ی هه‌ڵه‌بجه و قه‌ڵادزێ و پێنجوێن و سه‌ید سادق و چوارتاو (28) ناحیه و (5000) هه‌زار گوندی خاپووركراو، یه‌كێتیه‌كه‌ی دابینكردنی مووچه و ئه‌رز بۆ كه‌سوكاری شه‌هیدان و كه‌م ئه‌ندامانی سه‌نگه‌ر. هه‌ر یه‌كێتی نیشتمانی كوردستانه‌كه‌تان ده‌مێنێته‌وه.\nئه‌ی جه‌ماوه‌ری په‌رۆشی كوردستان...\nخۆتان ده‌زانن ئه‌وه یه‌كێتی بوو یاسای ئه‌حواڵی شه‌خسی گۆڕی و ده‌سته‌به‌ری مافی كرێكاران و خاوه‌ن پرۆژه‌ی سۆسیاله له په‌رله‌ماندا، ئه‌و یه‌كێتییه‌ی هه‌مواركردنی یاسای سزادانی عێراقی بۆ قه‌ده‌غه‌كردنی كوشتنی ژنان به‌ناوی شه‌ڕه‌ف و راگرتنی مادده‌ی (409)، كرده بڕیاری دیموكراسی كوردستانی\nیه‌كێتییه‌كه‌ی دابه‌شكردنی ده‌سه‌ڵاته‌كانی سه‌رۆكایه‌تی هه‌رێم و لێبووردنی گشتی. هه‌روه‌ها بڕیاری هاوتاكردنی ژماره (19) بۆ یه‌كخستنی هێزه‌كانی (70) و( 80 ) زیادكردنی مووچه‌كانیان و مووچه‌ی پێشمه‌رگه‌و ناوخۆ، هاوكات هه‌مواركردنی یاسای خوێندنی باڵا. ئه‌مه جگه له‌و یه‌كێتییه‌ی یاسای سندوقی داهاته‌كانی نه‌وت و گاز له هه‌رێم.\nیه‌كێتیه‌كه‌ی پشتوانی مافه‌كانی به‌شه‌كانی كوردستان و پاڵپشتی كۆبانێ و داواكاری ئاشتی له‌باكوور، یه‌كێتییه‌كه‌ی چاره‌سه‌ركردنی ئاشتییانه‌ی كێشه‌ی كورد له رۆژهه‌ڵاتی كوردستان، ئه‌م یه‌كێتیه‌ی مام جه‌لال و ئه‌و مێژووه پڕ له سه‌روه‌رییه‌یه، به دڵنیاییه‌وه رێگا نادات هیچ كه‌س و لایه‌ك موزایه‌ده‌مان به‌سه‌ره‌وه بكات، خۆمان هه‌ڵه‌و كه‌موكوڕییه‌كان ده‌زانین و ره‌خنه‌یان لێ ده‌گرین و نیگه‌رانی رای گشتی ده‌ڕه‌وێنینه‌وه، خۆشمان له به‌رپرسیاریه‌تی هه‌ڵه‌ی هه‌موو كابینه‌كان نادزینه‌وه، بۆیه دڵنیاین، به‌شی زۆری ده‌نگده‌ری به‌ویژدان و ئازادیخواز به‌دروشمه بریقه‌داره‌كان فریو ناخۆن، دڵنیاین ره‌نجده‌رانی بیر و بازوو كه مام جه‌لال هه‌میشه خه‌مخۆریان بوو، مامۆستایان، فه‌رمانبه‌ران، پارێزه‌ران، پزیشكان، كارمه‌ندانی ته‌ندروستی، پیشه‌كانی كشتوكاڵی، كه‌مئه‌ندامان، نابینایان، هونه‌رمه‌ند و نووسه‌ران، وه‌رزشكاران، كوردستانیانی تاراوگه، ژنان و لاوان، كه‌سوكاری ئه‌نفال و كیمیاباران، جه‌رگ سووتاوه‌كانی شه‌هیدان و پێشمه‌رگه‌ی سه‌نگه‌ر و كه‌مئه‌ندام، كاسبكاران و سه‌رمایه‌داران و تێكڕا چین و توێژه‌كان، دڵنیاین یه‌كێتی وه‌كو ئه‌مانه‌تی مام جه‌لال و شه‌هیده سه‌ركرده‌كان و ده‌ربه‌ستی دیموكراسی و دادپه‌روه‌ری و گۆڕانكارییه‌كان ده‌زانن.\nله‌م هه‌ڵبژاردنه‌ی عێراقیشدا، به‌ویژدانی زیندوویانه‌وه، له هه‌ڵه‌و كه‌م و كوڕییه‌كانمان ده‌بوورن، رۆژی ده‌نگدان ده‌كه‌نه فێستیڤاڵی په‌یمان نوێكردنه‌وه بۆ مام جه‌لال و بۆ شه‌هیدان و بۆپێشمه‌رگه و ده‌نگ به لیستی (162)ده‌ده‌ن، كه تاقه لیستی سه‌وزی یه‌كێتییه و هیچ لیستێكی تر له‌سایه‌ی لیستی (162)مان بوونی نییه.\nئیتر بۆپێشه‌وه به‌ره‌و ده‌نگدان به‌لیستی (162)ی یه‌كێتی نیشتمانی كوردستان\nیەكێتی و پارتی كۆدەبنەوە 2019-06-26 10:30\nمەلا بەختیار: تێگەیشتنی مەدەنی تەنها بۆ مرۆڤ نییە،بەڵكو بۆ سروشت بەگشتی‌و ئاژەڵ... 2019-06-25 20:46\nتەرمی رەوەند جەبار فەرمان بەخاك سپێردرا 2019-06-25 14:32\nتەرمی رەوەند جەبار فەرمان گەیشتەوە كوردستان 2019-06-25 12:55


حەپسەخانی نەقیب كێیه؟\nحەپسە خانی نەقیب ئەو ژنەیە كە فیكر و كردار و ئامانجەكانی پێش سەردەمەكەی خۆی كەوتبوون. ئەو لە سەردەمێك ژیا كە زۆر دەگمەن بوو تێیدا ژن هەڵبكەوێت و دەستەڵاتی هەبێت و شان لە شانی پیاوان بدات و باس لە مافەكانی ژنان بكات.\nحەپسەخان، کچی مەعرووفی بەرزنجی و نەوەی کاک ئەحمەدی شێخە و لە ساڵی ١٨٩١دا لە سلێمانی ھاتۆتە دنیاوە.\nئەم ژنەی نزیكەی سەدەیەك لەمەوبەر دەستی داوەتە پەروەردەكردنی ژنان لە رێی دامەرزراندنی یەكەم قوتابخانەی كوردی و دواتریش لە ساڵی ١٩٣٠ دا یەكەم رێكخراوی ژنانی دامەزراندووە.\nئەمانە چەند زانیاریەکی گرنگ لەسەر حەپسە خانی نەقیب :\n۱ـ حەپسەخانی نەقیب، ئامۆزای شێخ مەحموودی حەفید و ھاوسەری شێخ قادری حەفید “برای شێخ مەحموود” بوو.\n٢- دیوەخانەکەی حەپسەخان ھەردەم پڕ بووە لە ژنانی سلێمانی و دەوروبەری و ـ ھەر ژنێک تووشی کێشەیەکی کۆمەڵایەتی یان دارایی ئەبوو یان زۆری لێ دەکرا، پەنای دەبردە بەر حەپسەخان.\n٣ـ ئەو ماڵەکەی خۆی کردبووە خوێندنگا بۆ ئافرەتان، ماڵەکەی ئەو یەکەمین قوتابخانەی ئافرەتان بووە لە سلێمانی و لە ھەموو کوردستاندا. ژنان لەو مەڵبەندە، ھەستی کوردایەتییان دەورووژا و بیری ڕامیارییان لەلا پەروەردە دەبوو.\n٤ـ لە ساڵی ١٩٣٠دا لە سلێمانی یەكەمین كۆمەڵەی ژنانی بەناوی “كۆمەڵەی ئافرەتانی كورد” دامەزراند، هەبوونی كۆمەڵەیەكی لەم چەشنە بۆداكۆكیكردن لە ماف و داواكانی ژنان لە ناوەڕاستی نیوەی یەكەمی سەدەی رابردوودا، نموونەیەكی كەم وێنەیە، تەنانەت لە سەرئاستی خۆرهەڵاتی ناوەڕاستیش.\n.٥ـ کاتێک کۆماری مەھاباد دامەزرا، حەپسەخان بە ھەموو توانایەکی دارایی پشتگریی ئەو کۆمارەی کرد و قازی موحەممەد سوپاسنامەیەکی تایبەتی بۆ نارد و ڕێزێکی زۆری لێنا.\n٦ـ حەپسەخان زۆرخەمخۆرانە دەستی داوەتە هۆشیاركردنەوەی کۆمەڵگە بۆخوێندنی كچان، چونکە ئەو کات تەنها پیاوان مافی خوێندیان هەبووە ئەویش لە حوجرەکان بۆیە كاتێك یەكەم قوتابخانەی سەرەتایی كچان لەساڵی ١٩٢٦ لەسلێمانی دەكرێتەوە لەگەڵ مامۆستاكاندا ماڵ بەماڵ گەڕاوە بۆناونووسكردنی كچان.\n۷ـ لە تەمەنی ٦٢ساڵیدا و لە ڕۆژی ١٢ی نیسانی ١٩٥٣، بە نەخۆشی شێرپەنجە کۆچی دوایی کردووە. لە گردی سەیوانی شاری سلێمانی بە خاک سپێردراوە.\n1738 جار خوێندراوه‌ته‌وه\n7/1/2017 1:51:40 PM


پیاو پیاوانێ…..سمكۆ عه‌بدولكه‌ریم – Denegkan\nbyسمکۆ\tFebruary 23, 2009\tگشتی\nئه‌و سه‌رده‌می كه باو باوی سه‌نگه‌ر گۆڕین و گێڕ گۆڕین بوو رایه‌ك هه‌بوو كه ئه‌گه‌ر پیاو گێڕیشی گۆڕی یان سه‌نگه‌ری گواسته‌وه ئه‌و هه‌ڵه‌یه‌ی رابردوو دووباره نه‌كاته‌وه ، ئه‌گه‌ر ویستی ببێته پیاوی كه‌سێك ، با ئه‌و كه‌سه پیاوی یه‌كه‌م بێت ، یان ئه‌و حزبه‌ی سه‌نگه‌ری بۆ ده‌گوازێته‌وه راسته‌وخۆ بچێته نێو حزبه‌كه ، نه‌ك ببێته جاشی حزبه‌كه ، هه‌رچه‌نده هه‌ندێ جار پیاو له‌وێ پارووی چه‌ورتر و به‌له‌زتتری ده‌ستده‌كه‌وێ و هه‌ركاتێكیش ده‌وره‌كه‌ی ته‌واو بوو ئه‌وه له پڕۆسه‌یه‌كی نیشتمانی و دیموكراسی و نه‌ته‌وه‌یدا ده‌گه‌ڕێته‌وه شوێنه ئه‌سله‌كه‌ی خۆی و پۆست و پاره‌و جێوڕێیه‌كی های لایڤی پێده‌درێ ، ئێستا بازاڕی ئه‌و سه‌نگه‌ر گۆڕینه وه‌ك جاران نه‌ماوه ، پیاو ئه‌و پاره‌یه‌ی جاران ناكات ، هه‌موو ئه‌وانه‌ی زوو تێگه‌یشتن و زانیان كێنده‌رێ نیسكان دێنێ ئیشی خۆیان زوو جێبه‌جێكرد ، رۆژه‌كی براده‌ره‌ك به دره‌نگه‌وه شیعره‌كی پانكرده‌وه ، بۆ ئه‌وه‌ی ئه‌گه‌ر به بن كڕه‌كه‌ش رابگات خۆی بگه‌ێنێته شه‌مه‌ندنه‌فه‌ره‌كه ، نه‌ك هه‌ر ئه‌وه ، براده‌ر هه‌یه خۆشی پانكرده‌وه ، به‌ڵام كاته‌كه زۆر دره‌نگ بوو ئه‌و كاته‌ی ئه‌و وه‌خه‌به‌ر هات وه‌ك جاران پیاو ئه‌و پاره‌یه‌ی نه‌ده‌كرد .\nله‌وه‌ته‌ی بازاڕی سه‌نگه‌ر گۆڕین سارد بووه ، بازاڕی گێڕ گۆڕین گه‌رم بووه ، هه‌ر پیاوه و ده‌مێك بۆ پێشه‌وه و ده‌مێك بۆ پاشه‌وه داژوات ، براده‌رێك هه‌یه ئه‌گه‌ر بیه‌وێت به توڕمبێله‌كه‌ی بچێته شوێنێك ئه‌وه چه‌ند سه‌د مه‌ترێك پێش ئه‌وه‌ی بگاته شوێنه‌كه‌ی گێڕه‌كه‌ی ده‌گۆڕێ و به به‌گ ده‌كشێته‌وه ، كه پێده‌ڵێی ئه‌وه لۆ ؟ ده‌ڵێ : فلكه‌ی سوڕانه‌وه‌كه زۆر دووره ، بۆ ئه‌وه‌ی به به‌نزینێكی كه‌متر و خێراتر بگه‌یه‌ینه شوێنی مه‌به‌ست ئه‌وها باشه .\nمن بۆخۆم زۆرجار پێموتراوه كه پیاوی كێم ، به‌ڵام به‌ڕاستی زۆر عه‌یبه پیاو ته‌نها پیاوی خۆی و نیشتمان و بیروباوه‌ڕه‌كه‌ی نه‌بێت ، كه ئه‌مه‌ش هه‌م خێری هه‌یه ، هه‌م شه‌ڕ ، خێره‌كه‌ی ئه‌وه‌یه ئه‌گه‌ر پیاوی پیاوێكی زه‌ریف بیت ، ئه‌وه نیعمه‌تی دونیات به‌سه‌ردا ده‌بارێت ، له به‌شینه‌وه‌ی پشكه‌كاندا به‌شت ده‌بێت ، شه‌ڕه‌كه‌شی ئه‌وه‌یه تا ده‌مری ده‌بێت له ژێر دندووكی ژنه‌كه‌ت دابی ، مه‌به‌ستیشم ئه‌وانه نییه كه گێڕیان نییه و ده‌بێت به ناچاری و له به‌دبه‌ختی خۆیان هه‌میشه بۆ یه‌ك لای باژۆن و رۆژانه خه‌ریكی خوێندنه‌وه‌ی بورجی به‌ختیان بن بۆ ئه‌وه‌ی بزانن كه‌ی خوا ده‌رگای خێریان به‌سه‌ردا ده‌كاته‌وه .\nئه‌گه‌ر رۆژنانه‌ش دیقه‌تی رۆژنامه‌و گۆڤاره‌كان بده‌یت ده‌بینی هه‌ر پیاوه‌و له پیاوی هه‌ڵده‌دات ، هه‌ر پیاوه و پیاوی پیاوێكی دیكه‌یه ، پیاو هه‌یه كه‌س نازانێ سه‌ر به چ ئۆقیانووسێكه ، كه‌چی ده‌ڵێ: فلان پیاو ، پیاوی فلانییه ، فلانوفیساریش پیاوی ئه‌م و ئه‌وینه ، من پێشتر هه‌ر ئه‌وه‌م زانیبوو كه هه‌ر ژن پیاوی هه‌یه ، زۆرجاریش ئه‌وه‌م بیستبوو كه ده‌یانگۆت له پشت هه‌ر پیاوێكی گه‌وره ژنێك هه‌یه ، به‌ڵام ئێستا ده‌ركه‌وت له‌پشت هه‌ر پیاوێك ده‌بێ پیاوێكی گه‌وره هه‌بێت.\nPrevious خوێندنه‌وه‌یه‌ك بۆ كتێبی(له ڕقه‌وه تا خۆشه‌ویستی)…شكۆ عومه‌ر


بافڵ جه‌لال تاڵه‌بانی باڵه‌خانه‌یه‌ك بۆ كۆلێژی سه‌یدساق دروستده‌كات PUKmedia یەکێتیی نیشتمانیی کوردستان\nکوردستان 05:55 PM - 2021-12-08\nبافڵ جه‌لال تاڵه‌بانی و ئه‌یوب سلێمان\nله‌لایه‌ن بافڵ جه‌لال تاڵه‌بانییه‌وه بڕیاری دروستكردنی باڵه‌خانه‌یه‌كی سێ نهۆمی بۆ كۆلێژی سه‌یدسادق ده‌درێت و نوێنه‌ری خوێندكاری ئه‌و شارۆچكه‌یه‌ش سوپاسی هه‌ڵوێستی بافڵ جه‌لال تاڵه‌بانی ده‌كات.\nئه‌یوب سلێمان نوێنه‌ری خوێندكارانی كۆلێژی سه‌یدسادق له‌و باره‌یه‌وه به PUKmedia ی راگه‌یاند: له‌كۆبوونه‌مان له‌گه‌ڵ بافڵ جه‌لال تاڵه‌بانی كه نزیكه‌ی 10 سه‌عاتی خایاند، وه‌ك نوێنه‌ری خوێندكارانی ئه‌و شارۆچكه‌یه داوام له بافڵ جه‌لال تاڵه‌بانی كرد كه باڵه‌خانه‌یه‌كی سێ نهۆمی بۆ كۆلێژی سه‌یدسادق له‌سه‌ر ئه‌ركی خۆی دروستبكات، ئه‌ویش به‌خۆشحاڵیه‌وه منی بانگ كرده لای خۆی و به‌ڵێنیدا كه هه‌ر ئه‌مساڵ ئه‌و پرۆژه‌یه له‌سه‌ر ئه‌ركی خۆی بخاته بواری جێبه‌جێكردنه‌وه.\nوتیشی: دروستكردنی باڵه‌خانه‌یه‌ك به‌سه‌رجه‌م پێداویستییه‌كانییه‌وه بۆ شارۆچكه‌كه گرنگی خۆی هه‌یه و جگه له‌وه‌ی پرۆسه‌ی خوێندن ده‌خاته قۆناغێكی نوێوه، بێگومان جموجوڵێكی ئابووری باشیش ده‌خاته شارۆچكه‌كه‌وه.\nئه‌وه‌شی خسته‌ڕوو: بافڵ جه‌لال تاڵه‌بانی به‌ڵێنیدا كه هه‌ر ئه‌مساڵ ئه‌و پرۆژه‌یه بكه‌وێته بواری جێبه‌جێكردنه‌وه، هه‌روه‌ها باڵه‌خانه‌كه له‌لایه‌ن شاره‌وانی سه‌یدسادقه‌وه شوێنی بۆ دیاریی كراوه‌و له‌سه‌ر رووبه‌ڕی 12 دۆنم دروستده‌كرێت و به‌نزیكه‌ی 2000 خوێندكار ده‌توانن له‌م باڵه‌خانه‌یه سودمه‌ندبن.\nنوێنه‌ری خوێندكارانی كۆلێژی سه‌یدسادق ئاماژه‌ی بۆ ئه‌وه‌شكرد: ئه‌و داواكارییه‌م له‌چوارچێویه‌ی دوو مه‌به‌ست هات، یه‌كه‌م وه‌ك ره‌مزێك بۆ شه‌هیدبوونی سێ خوێندكار له‌ساڵانی رابردوودا كه داوای مافه ره‌واكانی خۆیان كردبوو، دووه‌م ئه‌م داوایه‌م داوای یه‌كێك له شه‌هیده خوێندكاراه‌كان بوو كه له‌كاتی خۆپیشاندانه‌كانی چه‌ند ساڵی رابردوو ئه‌و په‌یامه‌ی به‌رزكردبوه‌وه.\nئه‌وه‌شی نه‌شارده‌وه، كه له‌كۆبوونه‌وه‌كه‌مان له‌گه‌ڵ بافڵ جه‌لال تاڵه‌بانی زۆر به وردی گوێی له‌داواكارییه‌كانی سه‌رجه‌م خوێندكاران گرت و به‌ڵێنیدا هه‌ر كارێك به‌و بكرێت بێ دوو دڵی بۆیان ئه‌نجامده‌دات و هه‌نگاوه‌كانی به‌ڵێنه‌كانیشی ده‌ستیپێكردوه.\nPUKmedia محه‌مه‌د عه‌بدولڕه‌حمان / شاره‌زوور


فەریبا محەمەدی، نووسەر و چالاکوانی بواری ژنان ڕایدەگەیەنێت، لە بارودۆخی ئاڵۆز و شەڕدا و بە تایبەت لەم چەند ساڵەی دواییدا، پرسی ژن لە هەرێمی کوردستان بە تەواوەتی پەراوێز خراوە.\nلە کۆڕێکدا کە ناوەندی ڕۆشنگەریی چاودێر بۆ فەریبا محەمەدی، چالاکوان و نووسەر لەژێر ناونیشانی "ژنان لەکوێی گوتاری فیکریدان"، لە هۆڵی شەهید ئازاد هەورامی لە ناوەندی ڕۆشنگەریی چاودێر ڕێکی خستبوو، ئاشکرای کرد: ژنان بە شێوەیەدوورمەودا بەشداریی فیکرییان نەبووە، هۆکارەکەشی بۆ ئەوە گەڕاندەوە ژنان لە مافە سەرەتاییەکان بێبەش کراوە و نەیانهێشتووە بیر بکاتەوە و لە ماڵەوە قەتیسیان کردووە.\nناوبراو باسی لەوە کرد، ژنان ڕۆڵیان هەبووە لە بزووتنەوەی کوردیدا، بەڵام نەیتوانیوە بڕیاردەری ڕاستەوخۆ بێت.\nوتیشی: "ژن و پیاو جیاوازییان نییە و توانای عەقڵ و بیرکردنەوەیان یەک شتە. بەڵام هۆکاری تر هەیە کە ژنان کەمتر لە پیاوان بەشداریی فیکرییان کردووە و دەبینین لە ڕۆژئاوا دەرفەت و زەمینە باشتر بووە ژنان باشتر بەرەوپێشچوونی فیکرییان هەبووە."\nئەو پێی وا بوو، فیکر و ئایین هۆکار بووە کە ژن لە ماڵەوە قەتیس بکات و هەمیشە بیکات بە خزمەتکاری هاوسەر و منداڵ و قەتیسبوونی لە دایکایەتیدا، هەوروەها جەختی لەوە کردەوە لە پەروەردەشدا بە هەمان شێوەیە.\nسەبارەت بە ڕێکخراوەکانی ژنان و ڕۆڵیان لە پرسی فیکرد، فەریبا محەمەدی وتی: "ڕێکخراوەکان بەتاڵن لە فیکر و لەو ڕووەوە کاریگەرییان نییە، چونکە ئەوان بەڕاستی خەمی تریان هەبووە، خەمی پاراستنی ژنان و هەوڵدان بۆ سەربەخۆیی ئابوورییان."\nبە پێوستیشی زانی، ژنانی کورد فیکری فیمینیستی لەگەڵ پرسە نەتەوەییەکەدا ئاشت بکەنەوە و پێشی وا بوو، دەبێت ژنی کورد خۆی خۆی پێناسە بکات و لەو پێناسەیە خۆی ڕزگار بکات کە لە دەرەوەی خۆیەوە بۆی دەکرێت.


لیژنەی ئۆپەراسیۆنی پاریزگای سلێمانی كۆدەبێتەوە\n2020-05-31 10:43 166 جار بینراوە کۆمێنت\nپارێزگاری سلێمانی رایدەگەیەنێت، لە چەند رۆژی داهاتوودا بۆ هەڵسەنگاندنی دۆخی تەندروستی، خزمەتگوزارییەكان و چۆنیەتی مامەڵەكردن لەگەڵ ئەو شوێنانەی لە ئێستادا كردنەوەیان كاریگەری ناكاتە سەر خزمەتگوزارییە گشتییەكان، لیژنەی ئۆپەراسیۆنی پارێزگای سلێمانی كۆدەبێتەوە.\nهەڤاڵ ئەبوبەكر، پارێزگاری سلێمانی رایگەیاند، لەم رۆژانەدا كۆبوونەوەی لیژنەی ئۆپەراسیۆنی پارێزگای سلێمانی بەڕێوەدەچێت و بۆ پارێزگاریكردن لە گیانی هاووڵاتیانیش، ئێمە هەموو رێكارێكمان گرتۆتەبەر، وتیشی: لای ئێمەوە دەبێت هەموو رێكارەكان توندبكرێنەوەو چاودێرییەكان زیاتر بكرێن و لای خەڵكیش دەبێت پابەندییەكان بە خۆپارێزی زیاتر بێت.\nپارێزگاری سلێمانی ئاماژەی بەوەشكرد، ئێمە تائێستا دەستمان بۆ ئەو ئەگەرە نەبردووە، پێمان وانیە بەو ئەگەرە بگەینە ئەنجامێكی باش، وەزارەتی ناوخۆش ئەگەر بڕیارێكی لەو شێوە بدات پرس و راوێژ دەكات و راستەوخۆ بڕیار نادرێت.\nباسی لەوەشكرد، ئێمە لە 30ی مانگی یەكەوە لەسەر رێكارەكانی خۆمان بەردەوامین و بەردەوامیش داوامان لە خەڵك كردووە كە خۆیان بپارێزن و خۆیان بەدوور بگرن لە تێكەڵاوبوون و لە قەرەباڵغی و پابەندی رێنماییە تەندروستییەكان بن، لە ئێستاشدا لیژنەی ئۆپەراسیۆن خەریكی ئەوەیە دیراسەی ئەوە بكات مامەڵەكردن لەگەڵ چ شوێنێك بە راستەوخۆیی كاریگەری دەكاتەسەر خزمەتگوزارییە گشتییەكان، بۆ خەڵك و بژێوی رۆژانەی خەڵك و چ شتێكی دیكەش كاریگەری نابێت بۆ ئەوەی بەرنامەیەكی بۆ دابنرێت.\nپارێزگاری سلێمانی لەبارەی كاتی كۆبوونەوەكەی لیژنەی ئۆپەراسیۆن وتی: تا ئێستا بڕیاری كاتی كۆبوونەوەكە نەدراوە، چونكە پێویست دەكات لایەنەكان دواین ئامار لەبارەی دۆخی تەندروستی و خرمەگوزاییەكان پێشكەش بكەن، بەوپێیەش ئەمڕۆ یەكەمین رۆژی دەستپێكردنەوەی دەوامی فەرمییە پێویستییان بە ئامادەكاری زیاترە بۆ كۆبوونەوەكە، ئەگەر دەزگا دەوڵەتییەكان ئامادە نەبن بۆ جێبەجكردنی رێكارەكان، دەركردنی بەیاننامە كاریگەری نابێت.\nئەنجومەنی وەزیران بڕیاریدا لە گفتوگۆکانی لە گەڵ عیراق بەردەوام بێت بۆ گەیشتن بە... 2020-07-01 19:57\nوتەبێژی حكومەت: مانگی داهاتوو بەپێی ئەو داهاتەی لەبەر دەستە مووچە دابەش دەکەین 2020-07-01 18:07\nلەسبەینێوە گەنمی جوتیارانی زەوییە مەتفاكانی كەركوك و ناوچە كوردستانییەكان وەردەگ... 2020-07-01 16:35\nلەكەركوك ٥٣ تووشبووی نوێ بە كۆرۆنا تۆماركران 2020-07-01 16:12\nده‌سه‌ڵاتی فڕۆكه‌وانی، راگرتنی گه‌شته ئاسمانیی...\nئه‌وروپا به‌نیازه سزای توركیا بدات\nله‌هه‌رێمی كوردستان 6 كه‌سی تر به‌هۆی كۆرۆنا گ...\nكۆسرەت رەسوڵ پرسەنامەیەك ئاراستەی هەڤاڵ مستەفا س...\nئەنجومەنی وەزیران بڕیاریدا لە گفتوگۆکانی لە گەڵ ع...\nوتەبێژی حكومەت: مانگی داهاتوو بەپێی ئەو داهاتەی لە...\nلەسبەینێوە گەنمی جوتیارانی زەوییە مەتفاكانی كەركوك...\n3 هاوسەرۆكی یەكێتی: لەگەڵ گۆڕان لەسەر چەند بابەتێكی ...\n4 وتەبێژی حكومەت: مانگی داهاتوو بەپێی ئەو داهاتەی لە...\n5 2 توشبوی دیكەی كۆرۆنا لەسلێمانی گیانیان لەدەستدا\n6 وەزارەتی پەروەردە لەبارەی گۆڕینی وادەی تاقیكردنەوە...\n7 لەكەركوك ٥٣ تووشبووی نوێ بە كۆرۆنا تۆماركران


Thursday, 09.10.2020, 22:03\nكازمیه‌ك كه تا ئه‌مڕۆش هیچ ڕۆڵێكی ئه‌وتۆی له نزیكبونه‌وه‌ی هه‌رێم و به‌غدا نه‌بینیبێت و چاوه‌ڕێی ده‌رئه‌نجامی هه‌ڵبژاردنه پێشوه‌خته‌كه‌ی عیراق بكات بۆ بڕیاری جدی و مامه‌ڵه له‌گه‌ڵ پرسه هه‌ستیاره‌كاندا. ئێستا وا سه‌ردانی هه‌رێم ده‌كات و به‌كرده‌وه له شێوه‌ی هاتن و سه‌ردانه‌كانی له نێوخۆی هه‌رێم و كۆبونه‌وه و راوبۆچونه‌كانی، كۆمه‌ڵێك په‌یامی ئاشكرا ده‌دات به گوێی سه‌رانی ده‌سه‌ڵاتی هه‌رێمدا. گه‌ر په‌یوه‌ندی كه‌سی كازمی و هه‌ندێك له سه‌ركرده‌كانی هه‌رێم رۆڵی خۆی له یه‌كلایی كردنه‌وه‌ی هه‌ڵوێستیان له كاتی دیاریكردنی كازمی بۆ سه‌رۆك وه‌زیران بینی به‌ڵام دواتر ده‌ركه‌وت كه كازمیش ئه‌و جیاوازیه‌ی نیه له‌گه‌ڵ ئه‌وانه‌ی پێشووی خۆی و بۆ ده‌سه‌ڵاتی هه‌رێم روون بووه‌وه ئه‌وه‌ی له سه‌ر كورسی نه‌بێت جیاوازه له‌و كاته‌ی له‌ژێر به‌رپریارێتی ده‌وڵه‌تدا بێت ( كه ئه‌مه له ره‌فتار و سیاسه‌تی سه‌رانی كوردستان بوونی نیه، واته په‌یوه‌ندی كه‌سی و ره‌سمی لێك جیاناكه‌نه‌وه و كاتێك له حزبدا بن وه‌كو ئه‌وه ره‌فتار ده‌كه‌ن كه له ده‌سه‌ڵاتدان وهاوشێوه‌ی به‌رپرسی پۆستێكی حكومه‌تی بن)، هیچ جیاوازیه‌ك له نێوان پۆستی حزبی وحكومی و به‌رژه‌وه‌ندی گشتی هه‌رێم و حزبی و كه‌سی ناكه‌ن. به‌ڵام كازمی بۆ ده‌رسختن كه ئه‌و كه‌سه نیه كه په‌وه‌ندی كه‌سی و میژووی كه‌سی خۆی كاریگه‌ری له‌سه‌ر ره‌فتاره سیاسیه‌كانی هه‌بێت.\nئه‌گه‌ر له‌سه‌ره‌تاوه سه‌رانی هه‌رێم به هاتنی كازمی له خۆشیا شاگه‌شكه‌بوون، به‌ڵام دواتر زانیان كه مامه‌ڵه‌ی به‌و شێوه‌یه‌ی ئه‌مان نیه و له‌كاتی بوون به سه‌رۆك وه‌زیران زۆر جیاوازتره له‌و كاته‌ی هاوڕیی كه‌سی ئه‌مان بووه و مامه‌ڵه‌ی به‌رپرسانه‌ی له‌به‌رچاوگرتنی كۆمه‌ڵێك بنه‌مای بنه‌ڕه‌تی ده‌وڵه‌تی گشتی تێدایه و فشاری گشتی هه‌مه‌ڕه‌نگ و به‌رژه‌وه‌ندی عیراقی له‌به‌رچاوه و شته بنه‌ڕه‌تیه ده‌وڵه‌تیه‌كان به هاوڕێیه‌تیه‌كی سه‌ره‌ڕێی و قۆناغێكی كه‌سی خۆی، به به‌رپرسیارێتی راسته‌قینه‌ی كه‌سی ده‌وڵه‌تی ناگۆڕێته‌وه. دواتر كه ده‌سه‌ڵاتی هه‌ریم ئه‌مه‌یان بۆ ده‌ركه‌وت، له‌به‌ر باری ناهه‌مواری خۆیان كه‌وتنه نه‌رمه گله‌یی و ره‌خنه‌ی سوك له‌مه‌ڕ هه‌ڵوێست و بۆچون و ره‌فتاره‌كانی له‌گه‌ڵ ده‌سه‌ڵاتدارانی هه‌رێم نه‌ك له‌گه‌ڵ هه‌رێم وگه‌لی كوردستان. واته له فریادره‌سی قه‌یرانی قووڵی هه‌رێمه‌وه گۆڕا بۆ كه‌سێكی ئاسایی هاوشێوه‌ی ئه‌وانه‌ی پێش خۆی و هیچ جیاوازیه‌كی نه‌بوو له‌گه‌ڵ عه‌بادی و مالكی له بۆچون و ره‌فتار ومامه‌ڵه‌ی له‌گه‌ڵ پرسه‌كان و به تایبه‌تی په‌یوه‌ندی له‌گه‌ڵ سه‌رانی هه‌رێم و ده‌سه‌ڵاته حزبیه‌كه‌ی، ئه‌وه‌ی ده‌رخست كه ده‌سه‌ڵاتی ده‌وڵه‌تی عیراق به‌پرسیارێتی قورسی خستۆته سه‌ر و گرنگی به دوا ڕۆژی ده‌دات و نایكاته قوربانی هاورێیه‌تی و ناسیاوی كه‌سیی خۆی .\nئه‌مڕؤ ده‌ركه‌وت كه كازمی چیی ده‌وێت و هه‌ڵویستی چۆنه، ئه‌مڕۆ له به‌رنامه‌ی سه‌ردانه‌كه‌ی و ئه‌و جێگایانه‌ی سه‌ردانی ده‌كات كۆمه‌ڵێك په‌یامی گه‌یانده ده‌سه‌ڵاتی هه‌رێم، ئه‌گه‌ر لێی تێبگه‌ن و به‌رده‌وام نه‌بن له بیركردنه‌وه له‌سه‌ر بنه‌مای به‌رژه‌وه‌ندی كه‌سی و ره‌فتار له‌سه‌ر میزاجی شه‌خسی خۆیان نه‌كه‌ن و به‌رژه‌وه‌ندی كه‌سی حزبی و تێكه‌ڵ به به‌رپرسیارێتی ده‌سه‌ڵاتداری هه‌رێم نه‌كه‌ن و هاوڕێیه‌تیه كه‌سیه‌كان له‌گه‌ڵ به‌رژه‌وه‌نده‌یه ره‌سمی و ده‌وڵه‌تیه‌كان تێكه‌ڵ نه‌كه‌ن (باوه‌ڕ ناكه‌م ئه‌وه بكه‌ن). ئه‌و په‌یامانه‌ش له‌مانه‌دا خۆی ده‌بینێته‌وه:\n* سه‌ردانی ده‌روازه سنوریه‌كانی هه‌رێم له پاش هه‌وڵدانی بۆ ده‌ستگرتنه‌سه‌ر ده‌روازه سنوریه‌كانی عیراق و گه‌ڕانه‌وه‌ی داهاته‌كه‌ی بۆ ده‌وڵه‌ت و ده‌رهێنانی له‌ده‌ست میلیشیا حزبیه‌كان و كه‌سایه‌تیه حزبیه چه‌كداره‌كان، ئه‌وه ده‌گه‌ینێت كه هه‌یبه‌تی ده‌وڵه‌ت له پێش هه‌موو به‌رژه‌وه‌ندی و په‌یوه‌ندیه‌كه و ده‌روازه سنوریه‌كانی هه‌رێمیش هاوشێوه‌ی ده‌روازه‌كانی دیكه‌ی عیراقه بۆ ئه‌و.\n*سه‌ردانی ئه‌و شوێنانه‌ی كه رژێمی توركیا بۆمبارانی كردوون په‌یامێكی دیكه‌یه كه په‌یوه‌ندی له‌گه‌ڵ ده‌رودراوسێ ئه‌ركی ناوه‌ندی ده‌وڵه‌ته و په‌یوه‌ندیه‌لابه‌لا حزبیه‌كان هیچ به‌هایه‌كی نیه بۆ ده‌ڵه‌ت و چاوپۆشی لێناكرێت.\n* سه‌ردانی هه‌ر سێ پارێزگاكه به‌داخه‌وه له ناوه‌خنی خۆیدا ئه‌وه پیشان ده‌دات كه مامه‌ڵه‌ی كازمی له‌گه‌ڵ هه‌رێم هاوشێوه‌ی مامه‌ڵه‌كردنیه‌تی له‌گه‌ڵ پارێزگاكانی ناوه‌ڕاست وخواروی عیراق، واته هه‌وڵێر وسلێمانی و دهۆك هاوشێوه‌ی به‌سره و رومادی و نه‌جه‌فه بۆ ئه‌و و وه‌كو سه‌رۆك وه‌زیره‌كانی پێشو نیه كه وه‌كو ده‌وله‌ت ته‌نها سه‌ردانی پایته‌ختی هه‌رێمی كوردستان بكات.\n* ده‌یه‌وێت ئه‌وه به شه‌قام بگه‌یه‌نێت كه سه‌رجه‌م پارێزگاكانی هه‌رێم له‌چاو ئه‌ودا یه‌كسانن و ئه‌مه‌ش په‌یام و واتایه‌كی تایبه‌تی خۆی هه‌یه بۆ هه‌ڵبژاردنی پێشوه‌خته‌ی داهاتوو.\n* ده‌یه‌وێت له‌م سه‌ردانه راوبۆچون و پێشوازی خه‌ڵك بزانێت و راوبۆچونی ئه‌وان بپێوێت واته ( جس نبضی) خه‌ڵكی كورستان بكات و له‌سه‌ر ده‌رئه‌نجامی ئه‌و كارو مه‌به‌سته هه‌نگاوه‌كانی خۆی له هه‌ڵبژاردنی داهاتودا بنێت.\nبۆیه، ده‌بێت سه‌رانی هه‌رێم له‌م په‌یامانه تێبگه‌ن و بزانن كه كازمی هاوشێوه‌ی مالكی و عه‌بادی نیه و به‌ڵكو هه‌نگاوه‌كانی له خودی به‌رژه‌وه‌ندی كه‌سی و حزبی ئه‌وان ده‌دات و به‌داخه‌وه له دواجاردا به قورسی له‌سه‌ر هه‌رێم و پێگه‌كه‌ی و ئه‌و هه‌ژمونه‌ی ده‌كه‌وێت و ئه‌و جێگه‌یه‌ی نامێنت كه بۆ سی ساڵه له‌سه‌ر حسابی ژیان و گوزه‌رانی خه‌ڵك په‌یدای كردووه. به‌ڵێ ده‌بێت سه‌رانی هه‌رێم به‌م په‌یامه ئاشكراو راسته‌وخۆ و روونانه‌ی كازمی تێبگه‌ن كه ئامانجی دوورمه‌ودا و ستراتیجی خۆی هه‌یه و زۆر جیاوازه له وانه‌ی پێشوو، بوڵام ئه‌وه‌ی له به‌رژه‌وه‌ندی ئه‌وان ده‌دات و گه‌لی كوردستانیش له لایه‌كه‌وه ئه‌گه‌ر به سوككردنی چڕنوكی ئه‌م به‌رپرسانه‌ی هه‌رێم قازانج بكات به‌ڵام به‌داخه‌وه بۆ ئامانجه گه‌وره‌كه گه‌وره‌ترین زه‌ره‌ر ده‌كات و سه‌رانی هه‌رێمیش جگه له قوتاربونی خۆیان له‌م قه‌یرانانه نه‌بێت ئه‌گینا بۆ نه‌مانی هه‌لی به‌دیهێنانی ئاواته‌كانی گه‌لی كوردستان مێشیش میوانیان نیه.\nكازمی، چۆن كورد به‌كاردێنێت؟


Home›هەواڵ›ڕۆژهەڵاتی ناوەڕاست›ئەندامێکی لیژنەی ئەمنی باس لە گرنگی بە سەربازکردنی زۆرەملێ دەکات لە عێراقدا\nعەبدول خالق عەزاوی ئەندامی لیژنەی ئەمنی و سەربازی لە ئەنجوومەنی نوێنەرانی عێراق باس لە گرنگییەکانی بە سەربازکردنی زۆرە ملێ دەکات و دەشڵێت سێ کێشەی سەرەکەی لەسەر شانی عێراق لادەبات.\nعەزاوی دەڵێت: یەکێک لەو هەڵە گەورانەی کە عێراق لەماوەی 18 ساڵی رابردوودا کردوویەتی راگرتنی بە سەربازکردنی زۆرەملێ بووە، کە ئەم یاسایە لە زۆربەی وڵاتانی جیهاندا پەیڕەو دەکرێت، یەکێک لە سودە گرنگەکانی بە سەربازکردنی زۆرەملی لە عێراقدا ئەوەیە کە هەستی نیشتیمان پەروەری لای تاکی گەنجی عێراقی زیاد دەکات، لەگەڵ خورەوشتی جوان، هەروەها کەسایەتی عێراقی بەهێز دروستدەکات.\nئاماژەی بەوەشکرد، بە سەربازکردنی زۆرەملێ سێ ئەرکی قورس لەسەر شانی عێراق دەکاتەوە کە ئەوانیش گەنجی سەرجەم لایەن و خێڵە عێراقییەکان پەیوەندی بە سوپاوە دەکەن و هەستی نیشتیمانپەروەی بۆ سەرجەمیان دروست دەبێت، هەروەها دەتوانرێت سود لە توانای گەنج وەربگیرێت و ئەو کاتەی سەرقاڵی سەربازییە فێری پیشەییەک و پستبەستن بەخۆی ببێت لەگەڵ دروستکردنی کەسایەتی تاکی بەهێز، هەروەها کەمبوونەوەی کێشەی کۆمەڵایەتی لە عێراقدا بەهۆی بێکاری گەنجەوە.\nعەزاوی وتیشی” بە سەربازکردنی زۆرەملێ وا دەکات کە عێراق خوێنی نوێ بێتە نێو سوپاکەیەوە، لەگەڵ بیری نوێدا، کە لە دواتردا وا دەکات عێراقێکی بەهێز و خاوەن سەرەوەری خاک دروستبێت، لەکاتی ئێستادا سوپای عێراق بە سوپایەکی گەورە دادەنریت لەتەمەندا بەهۆی نەبوونی خوێنی نوێ تێیدا”.\nچەند رۆژێک پێش ئێستا مەکتەبی راگەیاندنی هێزە چەکدارەکانی عێراق، لە راگەیەندراوێکدا داوای دووبارە دانانەوەی بە سەربازکردنی زۆرەملێی دا، ئەم کردارەشی بە ئەرێک وەسفکرد بۆبەرژەوەندی گەنجانی عێراق.\nلای خۆشییەوە لیوا یەحیا رەسوڵ وتەبیژی فەرمی سوپای عێراق رایگەیاند: کە بە سەبازکردنی زۆرەملێ لە دەستوری عێراقی ماددەی 9دا بوونی هەیە، بەڵام پێویستی بەوەیە دووبارە هەمواربکرێتەوە لەلایەن ئەنجوومەنی وەزیرانەوەو دووبارە پەرلەمان دەنگی لەسەر بداتەوە.


مالپەرا فەرمی یا پەدەکێ بەرسڤا پەکەکێ دا - دارکا مازی\nمالپەرا فەرمی یا پەدەکێ بەرسڤا پەکەکێ دا\nئیرۆ مالپەرا فەرمی یا پەدەکێ راگەھاند کو چەند رۆژە چاپەمەنیا سەر ب پەکەکێ راپۆرتەکا بێ بنگەھ دەربارێ پەدەکێ دا بەلاڤ کریە و ئارمانجا وێ راپۆرتێ ژی ئاڤاکرنا ترس، نەسەقامگیری و ژ رێ دەرخستن و بەرەڤاژی کرنا رایا گشتییە.\nھەروەھا ھات راگەھاندن، چاپەمەنیا سەر ب پەکەکێ ب فال ڤەکرن و خواندن و پێشبینیێن بێ بنگەھ کو مرۆڤ عەجێب گرتی دبیت، بەحسا وێ یەکێ دکەت کو د 15ێ نیسانا 2022یێ دا د چارچۆڤەیا پلانەکێ دا دێ ئێریشێ سەر پەکەکێ هێتە کرن.\nمالپەرا فەرمی یا پەدەکێ راگەھاند، ئەو گۆتەگۆت و راپۆرت نەراستن و ب ئاقلەکێ نەفرەت و نەراست گۆتنان ڤە ھاتیە نڤیساندن و ئەم دبێژینە وان: “15 نیسانێ زێدە نەمایە و ئەم دێ ل بەندێ بین. وێ دەمێ دەرەو و نەراست ئاخافتنا وە و تەڤلیھەڤی دەرخستنا وەیا ژ بۆ خەلکێ کوردستانێ دێ ئاشکەرا بیت و کا روویێ راست یێ کێیە دێ ژ بۆ گەل دیار بیت.”\nھات تەکەز کرن کو سیاسەتا پەدەکێ ل ھەمبەر ھەموو پرسان گەلەک ئاشکەرایە و پلانگەری و تەڤلھەڤی ل هەوە و یێن وەک هەوە چێدبن نە ژ خەلکێ دن.


کرماشان؛ کۆڵبەرێک بریــندار بوو - كۆمه‌ڵه‌ی مافی مرۆڤی کوردستان\nچوارشەممە 10ی بەفرانباری 2720ی کوردی، هاوڵاتییەک بە ناونیشانی “پەیام سۆهرابی” خەڵکی گوندی “بێسانە”ی سەر بە نەوسوود بە هۆی تەقەی ڕاستەوخۆی هێزەکانی کۆماری ئیسلامی ئێران لە ناوچەی ســنووری بە گرانی بریندار بوو.\nبە گوێرەی هەواڵەکە، ئەم کۆڵبەرە بریندارە بۆ ناوەندێکی دەرمانی شاری جوانڕۆ گوازراوەتەوە.\nبە پێی داتاکانی ناوەندی ئاماری کۆمەڵەی مافی مرۆڤی کوردستان لە سەرەتای ساڵی نوێێ زاینییەوە تا ئێستە و بە هەژماری ئەم حاڵەتەوە 177 کۆڵبەر و کاسبکار لە لایەن هێزە چەکدارەکانی کۆماری ئیسلامی ئێران و تورکیاوە لە خاڵی سنووری ناوبەری ڕۆژهەڵات و باشوور و باکووری کوردســتان بریندار بوون.\n← راپۆرتی گشتی ساڵی ٢٠٢٠ی پێشێلكاری ماف مرۆڤیەکانی رۆژهەڵاتی کوردستان\nشــنۆ؛ دەستبەسەری و گواستنەوەی هاوڵاتییەک بۆ زیندان →


Home›هەواڵ›کوردستان›تەندروستی هەڵەبجە: گه‌یشتووینه‌ته قۆناغى گواستنه‌وه‌ى ناوخۆيى كۆرۆنا\nبه‌ڕێوه‌به‌رایه‌تى ته‌ندروستى هه‌ڵه‌بجه | فۆتۆ: عه‌لى حه‌مه‌سه‌عید / SNN\nلەگەڵ ئەوەی ماوەی زیاتر لە دوو هەفتەیە نەخۆشخانەكانی هەڵەبجە خاڵی بوون لە تووشبووانی ڤایرۆسی كۆرۆنا و هیچ حاڵەتێكی نوێی كۆرۆناش لە پارێزگاكە تۆمار نەكراوە، بەڵام بەڕێوەبەری گشتی تەندروستی هەڵەبجە ئاماژە بەوەدەكات،”ئه‌مه بەواتای كۆتایی هاتن بە ڤایرۆسكە نییە و هێشتا مەترسییەكانی بڵاوبوونەوەی لە ئارادایە”.\nئازاد مستەفا، بەڕێوەبەری گشتی تەندروستی هەڵەبجە بە (SNN)ی راگەیاند: “لە ئێستادا گەیشتووينەتە قۆناغێكی نوێی رووبەڕووبوونەوەی ڤایرۆسی كۆرۆنا كە قۆناغی تووشبوونی هاووڵاتیانە بەبێ ئەوەی سەردانی دەرەوەیان كردبێت، وەك ئەوەی لە ئێستادا لە پارێزگای سلێمانی بەدیدەكرێت گواستنەوەی ناوخۆیی تۆماردەكرێت، بۆیە ناتوانین بڵێین ئێمە كۆرۆنامان تێپەڕاندووە”.\nوتیشى: “بە كەلتوركردنی پاكوخاوێنی و بەكارهێنانی هۆیەكانی خۆپارێزی لەدوای تەواوبوونی كۆرۆنا، هۆكارێكی كاریگەر دەبێت بۆ دووبارە سەرهەڵنەدانەوەی ڤایرۆسەكە، بۆیە ئێمە لە ئێستادا لە سنووری پارێزگای هەڵەبجە لە حاڵەتی خۆپارێزیداین و بەردەوام داوا لەهاووڵاتیان دەكەین پابەندی رێنماییەكان ببن”.\nبەڕێوەبەری گشتی تەندروستی هەڵەبجە جەختی لەوەشكردەوە: “هه‌رچه‌نده لە ئێستادا لە نەخۆشخانەكانی هەڵەبجە هیچ توشبوویەكی كۆرۆنا نەماوه و هیچ حاڵەتێكی نوێش تۆمارنەكراوە، به‌ڵام ئەمە بە مانای كۆتایی هاتنی ڤایرۆسی كۆرۆنا نایەت لە سنوورەكەدا، بۆیە دەبێت لەوە دڵنیابین كە هێشتا مەترسییەكانی دووبارە بڵاوبوونەوەی ڤایرۆسكە لە ئارادایە وەك ئەوەی لە سلێمانی روویدا”.\nلەسەرەتای سەرهەڵدانی ڤایرۆسی كۆرۆنا لە سنووری پارێزگای هەڵەبجە 22 كەس وەك تووشبووی ئەو ڤایرۆسە تۆماركران، بەڵام دوای وەرگرتنی چارەسەری پێویست بە چەند قۆناغێك سەرجەمیان چاكبوونەوە و لە ئێستادا هیچ تووشبوویەكی كۆرۆنای لێ نییە.\nهاوكات هه‌ر ئه‌مڕۆ چوارشه‌ممه ژوورى ئۆپراسیۆنه‌كانى پارێزگاى هه‌ولێر شه‌ش بڕیارى نوێى به‌بۆنه‌ى هاتنى جه‌ژنى ره‌مه‌زان ده‌ركرد، بڕیارى جێبه‌جێكردنى قه‌ده‌غه‌ى هاتووچۆشى بۆ ماوه‌ى 72 كاتژمێر ئاشكرا كرد.\nدارتاشێك چەندین داهێنان لە پیشەكەیدا دەكات\n2 hours له‌مه‌وپێش\n13 hours له‌مه‌وپێش\n1 day له‌مه‌وپێش


“حكومەت ئامادە نییە فەرمانبەرانی گرێبەست بكات بە هەمیشەیی” – تۆڕی میدیایی خەڵک\n2019/12/02 - 4:44 PM\nفراكسیۆنی یەكگرتوو لە پەڕلەمانی كوردستان ڕایدەگەیەنێت، بەهەمیشەیی كردنی گرێبەستەكان مافی یاسایی خۆیانە و هیچ بارگرانی داراییش دروست ناكات، دەشڵێت: “حكومەت ئامادە نییە فەرمانبەرانی گرێبەست بكات بە هەمیشەیی”.\nجێگری سەرۆكی فراكسیۆنی یەكگرتوو لە پەڕلەمانی كوردستان ڕایدەگەیەنێت، ئەنجوومەنی وەزیرانی هەرێم ئەمڕۆ دوو شەممە 2-12-2019 وەڵامی پەڕلەمانی كوردستانی دایەوە لەسەر دامەزراندنی فەرمانبەرانی گرێبەست و وەڵامەكە ئەوەیە، كە پێویستە وەزارەتە پەیوەندیدارەكان لێكۆڵینەوە و دیراسەی دامەزراندنی فەرمانبەرانی گرێبەست بكەن، ئینجا ئەنجوومەنی وەزیران وەڵامی پەڕلەمان دەداتەوە بە بەڵێ یان نەخێر.\nد.ئیسماعیل سگێری، جێگری سەرۆكی فراكسیۆنی یەكگرتوو لە پەڕلەمانی كوردستان لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە، وەك فراكسیۆن پێمان وایە بەهەمیشەیی كردنی گرێبەستەكان مافی یاسایی خۆیانە و هیچ بارگرانی دارایش دروست ناكات.\nپێشتریش دیاری ئەنورە، ئەندامی پەڕلەمانی كوردستان بۆ (خەڵك) وتی، “ئەنجوومەنی وەزیران وەڵامی دەستەی سەرۆكایەتی پەڕلەمانی داوەتەوە و كۆمەڵێ سەرنج و تێبینی هەیە لەسەر پێشنیازە بڕیارەكە”.\nڕاشیگەیاند، ئەوەی گرنگە كاری دەستەی سەرۆكایەتی پەڕلەمان و لیژنە تایبەتەكانە، كە ئەم پێشنیازە بڕیارە ڕێكاری یاسایی بڕیوە و بەپێی ماددەی ٨٤ لە پەیڕەوی ناوخۆی پەڕلەمان دەبێت لیژنە تایبەتمەندەكان لەماوەی ٢١ ڕۆژدا ڕاپۆرتی خۆیان ئامادە بكەن و دەستەی سەرۆكایەتیش لە زووترین كاتدا بیخاتە بەرنامەی كارەوە.\nئاماژەی بۆ ئەوەشكرد، بەپێی ماددەی ٨٣ لە پەیڕەوی ناوخۆ ١٧ی مانگی ڕابردوو دەقی پێشنیازە بڕیارەكە ئاڕاستەی لیژنە تایبەتمەندەكان كراوە، كەواتە دەبێت ٨ی مانگ لیژنەكان ڕاپۆرتی خۆیان ئامادە بكەن.\nجەختیشی كردەوە، ئیتر ئەركی دەستەی سەرۆكایەتی پەڕلەمان و ئەندامانی پەڕلەمانە، كە بەدەم ئەم پێشنیازە بڕیارەوە بچین و هەموو هەوڵێك بدەین تا فەرمانبەرانی گرێبەست بكرێنە هەمیشەیی و دابمەزرێن.\nبۆ بەدواداچوونی زیاتر (خەڵك) پەیوەندی كرد بە جوتیار عادل، وتەبێژی فەرمی حكومەتی هەرێمەوە، بەڵام وەڵامی پەیوەندییەكەی نەدایەوە.\nپەڕلەمانی كوردستانحكومەتی ھەرێمفەرمانبەرانی گرێبەست\nلیژنە هاوبەشەكان: هاووڵاتیان زیاتر چاودێری شمەك و خۆراكەكان دەكەن


نێچیرڤان بارزانی: سیستەمێكی نوێ لەفەرمانگەكان دادەنێین كە هاووڵاتیان ماندوو نەكات\n2018-06-06 [08:52 AM]\nسەرۆك وەزیرانی هەرێمی کوردستان رایگەیاند، لە هەوڵدان نوێترین تەکنەلۆژیا بۆ فەرمانگەکانی حکومەت دابین بکەن، بۆئەوەی هاووڵاتیان لە سیستەم و رۆتینی بێمانای ئێستای فەرمانگەکان رزگاریان ببێت.\nنێچیرڤان بارزانی، سەرۆك وەزیرانی هەرێمی کوردستان، رۆژی چوارشەممە 6ی حوزەیرانی 2018، لە رێوڕەسمی بەخشینی بڕوانامەی ئایزۆ بە وەزارەتی ناوخۆ، گوتارێکی پێشکەشکرد و رایگەیاند: "حکومەت دەیەوێت سیستەمێکی پێشکەوتوو لە بەڕێوەبەرایەتییەکان پەیڕەوبکات، بە جۆرێک هاووڵاتیان بێزار و ماندوو نەکات و رۆتین نەمێنێت".\nسەرۆك وەزیران هەروەها گوتی: "لە هەوڵی بەردەوامداین بۆ بە ئەلیکترۆنیکردنی دامەزراوە و فەرمانگەکان و نوێترین تەکنەلۆژیا بۆ فەرمانگەکانی حکومەت دابین دەکەین، پێویستە لەمپەرەکانی بەردەم کاری هاووڵاتیان لە فەرمانگەکانی حکومەت لاببرێن و دەبێ هاووڵاتیان لە سیستەمی کۆن و رۆتینی فەرمانگەکان رزگاریان بێت، ئیرادەیەکی جددیشمان بۆ ئەو چاکسازییە هەیە".\nنێچیرڤان بارزانی گوتیشی: " زۆر باش هەستدەکەین کە هاووڵاتیان بەسەختی مامەڵەکانیان لە فەرمانگەکان دەکەن و دەبێت بۆ مامەڵەیەکی زۆر بچووک، دەیان ژوور بکەن، بۆیە دەبێت هاووڵاتیان لەو سیستەم و رۆتینە بێمانایە رزگاریان ببێت".\nئەم هەواڵە 3031جار خوێندراوەتەوە


١٦ ی ئۆکتۆبەر .. قوناغی سفرکردنەوە..!!\nدڵشاد مه‌جيد16/10/2020 387 جار بینراوە\n١٦ ئۆکتۆبەر ، ئەو وێستگەیەیە کە گەنجەکانی بنەماڵەی تاڵەبانی.. شەرعیەتی دەسەڵات و حوکمداریان لە مەسعود بارزانی وەرگرتەوەو.. !!\nبارزانیان لەحاکمیەتی ھەرێم .. کردەوە حاکمی تەنیا حزبەکەی خۆێی و زۆنەکەی خۆی.. بۆ ھەتا ھەتایێ لە پۆستی ڕەسمی و دەوڵەتداریان دوورخستەوە..\nپارتی و بارزانی ئەوەندەی ١٦ ی ئۆکتۆبەر بەخیانەت لەپێگەی بارزانی دەبینن.. ئەوەندە بەخیانەتی نیشتمانی نازانن..!!\nچونکە ١٦ ی ئۆکتۆبەر دەرچوون بوو لە بڕیاری بارزانی .. رەتکردنەوەی بارزانی بوو وەک سەرۆک.. وەک فەرماندەی پێشمەرگە.. وەک مەرجەع.\nھەربۆیە ئێستا ھەموو ھەوڵی بنەماڵەی بارزانی گەراندنەوەی ئەو شەرعیەتەیە بۆ میتراتگرەکەی بارزانی ( مسرور بارزانی).. ئەم شەرعیەتەش تەنیا لای یەکێتیە.. شەرعیەتی ھێزو زۆن..\nلێرەوە دەتوانین قوناغەکانی دەسەڵات لەھەرێم پۆلین بکەین و دابەشی سەر دوو قوناغی جیاوازی بکەین ، ئەویش قۆناغی پێش و دوای ١٦ ی ئۆکتۆبەر ..\nمن قوناغی دوای ١٦ ی ئۆکتۆبەر ناو دەنێم قوناغی تەواو بوونی دەسەلاتی باوکە (شۆرگیرەکان!!).. سەرەتای قوناغی نوێی دەسەڵاتی نەوەی یەکەمی گەنجە میراتگرەکانی باوکە شوڕشگیرەکانە..!!\nبەڵکو لەم قوناغە تەواوی سیاسیە پیرەکانی ھاوخەباتی باوکەکانیش دوورخرانەوەو و دوور دەخرێنەوە.. کۆنگرەی چوارەمی یەکێتی و دوورخستنەوەی بەشێک لە ( حەرەس و قەدیمەکان)، دەرھاویشتەی قوناغی نوێی دوای ١٦ ی ئۆکتەبەرە.\nئەم نەوەی نوێیەی ناو یەکێتی، لە ١٦ ی ئۆکتۆبەر شەرعیەتیان لەبارزانی باوک وەرگرتووە و ھیچ حسابیان بۆ نەکرد.. ئێستا ئەستەمە وا بەسانایی شەرعیەت بەکوڕەکەی بدەن و قبوڵی بکەن.. بۆیەیە ئێستا ھەموو توانای پارتی بەھەماھەنگی ھێزو کارەکتەرە سیاسیە دۆڕاوەکانی دوای ١٦ ئۆکتبەر بەئاراستەی دەسەڵاتی نوێی زۆنی سەوزە. ئەمەش وادەکات کە قوناغی داھاتوو قوناغێکی ساناو بێ ئارایشە نابێ بۆ میراتگرەکەی بارزانی باوک..\nئێستا پارتی ترسێکی حەقیقی لەیەکێتی(لەو گروپە!) ھەیە کەموفاجەئەی تر نەکەن... بۆیە مایەی سەرسووڕمان نیە.. نێچیرڤان بارزانی لەسەروبەندی کێشەی سەرۆک کۆمار.. بەئەمریکیەکانی ووتبوو... ( ئێمە دەترسین بەیانی لەخەو ھەڵسین.. یەکێتی لەگەڵ سوپای عیراق لەھەولێر بن..!!)\nبەڵام دوای دەرچوونی کاندیدەکەی یەکێتی بۆ سەرۆک کۆمار.. پارتی و بنەماڵەی بارزانی ھەموو تواناو ھەوڵی خۆیان ئاراستەی بەغدا کرد.. تا چیتر یەکێتی لەبەغدا پێگەی بەھێزتر نەبێ.. بارزانی باوک خۆی شەخسی سەرپەرشتی ئەو پرۆسەیەی دەکات..


عه‌بدولقادر ساڵح : رۆژنامه‌ی وه‌قایعی كوردستان له ڕووی ده‌سه‌ڵاتی جێبه‌جێكردنه‌وه بێنازه\nبه‌پێی یاسا وه‌قایع هه‌رچییه‌كی بڵاو كرده‌وه،واتا هه‌موو كه‌س زانیویه‌تی ئه‌گه‌ر ئاگاداریش نه‌بێت عه‌بدولقادر ساڵح : رۆژنامه‌ی وه‌قایعی كوردستان له ڕووی ده‌سه‌ڵاتی جێبه‌جێكردنه‌وه بێنازه   13/5/2017\nبه‌دواداچوونی: شیروان موحه‌مه‌د ئه‌مین\nیاساناسان و په‌رله‌مانتاران له‌سه‌ر لاوازبوونی بڵاوكراوه‌ی رۆژنامه‌ی فه‌رمی حكومه‌تی هه‌رێم بۆ په‌كخستنی په‌ڕله‌مان و نا چالاكی حكومه‌ت و كه‌می ژماره‌ی ئه‌ندامانی ئه‌نجومه‌نی شورا ده‌گه‌ڕێنه‌وه.\n«نازانم تاكو ئێستا چه‌ند ژماره له رۆژنامه‌ی وه‌قایعی هه‌رێم بڵاو كراوه‌ته‌وه،به‌ڵام هه‌رچییه‌كی تێدا بڵاو كرایه‌وه،به‌پێی یاسا واتا هه‌موو كه‌س زانیویه‌تی ئه‌گه‌ر ئاگاداریش نه‌بێت « ئه‌مه قسه‌ی دادوه‌ر شێخ له‌تیف بوو» یاسا ناسێكی تر كه هه‌ڵگری بڕوانامه‌ی دبلۆمی باڵا له یاسای گشتی، له‌مباره‌وه بۆ كوردستانی نوێ، ده‌ڵێت» به‌راورد له ڕووی ژماره‌و كوالێتی ده‌ركردنی یاساكان له نێوان هه‌رێم و به‌غداو هه‌ردوو رۆژنامه‌ی وه‌قایع ناكرێت،چونكه زۆرو كه‌می ئه‌م رۆژنامه‌یه به ستراوه‌ته‌وه به سه‌لیقه‌و شاره‌زایی وه‌زاره‌ته‌كان و حكومه‌ت له لایه‌ك، له لایه‌كی تره‌وه جموجۆڵی په‌ڕله‌مانی و یاسادانان»\nهه‌ر چه‌نده له به‌دواداچونی رۆژنامه‌ی كوردستانی نوێ به هۆی كارا نه‌بوونی ماڵپه‌ری رۆژنامه‌ی وه‌قایعی هه‌رێم نه‌توانرا زانیاری وورد له‌سه‌ر یه‌كه‌م رۆژی ده‌رچون و دوا ژماره‌ی رۆژنامه‌كه بزاندرێت به‌ڵام به وته‌ی یاساناسان،رۆژنامه‌ی وه‌قایعی عێراقی له ماوه‌ی زیاتر له حه‌فتا ساڵی ڕابردووو دامه‌زراوه كه تاكو ئێستا 4406 ژماره‌ی بڵاو كراوه‌ته‌وه،هاوكات رۆژنامه‌ی وه‌قایعی هه‌رێم كه ماوه‌ی 25 ساڵه دامه‌زراوه، 200 ژماره‌ی لێ بڵاو كراوه‌ته‌وه.\nعه‌بدولقادر ساڵح عه‌بدول، هه‌ڵگری بڕوانامه‌ی دبلۆمی باڵا له یاسای گشتی، به‌پێی یاسا له‌كاتی ده‌ركردنی هه‌ر یاساو بڕیارو ڕینماییه‌ك پێش جێبه‌جێ كردن ده‌نوسن دوای بڵاو بوونه‌وه‌ی له رۆژنامه‌ی وه‌قایع جێبه‌جێ ده‌كرێت،واتا هه‌رچی له رۆژنامه‌ی وه‌قایع بڵاو كرایه‌وه ده‌بێت هه‌موو كه‌سێك بیزانێت،ئه‌م رۆژنامه‌یه وه‌سیله‌یه‌كه بۆ دروستكردنی هۆشیاری زانست له لایی خه‌ڵك» سه‌باره‌ت به ئه‌وه‌ی كه ئایا رۆژنامه‌ی وه‌قایع وه‌ك پێویست ده‌گات به ده‌ست هاوڵاتیان، ئه‌و ده‌ڵێت»پێش قه‌یرانه‌كان له‌سه‌ر تۆڕی ئه‌نته‌رنێت ڕۆژنامه‌ی وه‌قایع به ناونیشانی هه‌بوو www.mojkurdistan.com به‌و هۆیه‌وه توانیم 196 ژماره له رۆژنامه‌ی وه‌قایع له ڕێگه‌ی ماڵپه‌ڕه‌كه‌یانه‌وه دابگرم، به‌ڵام ئه‌مه‌ش ماوه‌یه‌كه له كار كه‌وتووه» له‌لایه‌كی تره‌وه، حاكم شێخ له‌تیف، وتی» گرنگ نییه رۆژنامه‌كه به‌رده‌ست هه‌موو هاوڵاتییه‌ك بكه‌وێت، به‌ڵام گرنگه رۆژنامه‌یه‌كی نوسراوی كاغه‌ز هه‌بێت و بنێردرێت بۆ كتێبخانه گشتییه‌كان و دادگاو فه‌رمانگه‌كان، ئێستاش كه سه‌رده‌می ته‌كنۆلۆژیایه بۆ ئه‌وه‌ی زوو بگات به ده‌ست هاوڵاتیان، باشتره ماڵپه‌ڕی خۆیان هه‌بێت «وتیشی» دوو جۆر یاسا هه‌یه كه ده‌بێت هه‌ندێكیان له رۆژنامه‌ی وه‌قایع بڵاو بكرێته‌وه یان بڵاو نه‌كرێته‌وه، وه‌ك بڵاو كردنه‌وه‌ی یاساو ڕێنماییه‌كان،به‌ڵام هه‌ندێك مه‌رسومی تایبه‌تی هه‌یه،ده‌شێت بنێردرێت بۆ فه‌رمانگه‌كان و جێبه‌جێ بكرێت،له پێش بڵاوبوونه‌وه‌ی له وه‌قایع،به‌ڵام ئه‌گه‌ر هه‌رچییه‌ك له رۆژنامه‌ی فه‌رمی بڵاو كرایه‌وه به‌پێی یاسا واتا هه‌موو كه‌س زانیویه‌تی ئه‌گه‌ر ئاگاداریش نه‌بێت»\nمافناس عه‌بدولقادر ساڵح عه‌بدول، له ڕوونكردنه‌وه‌كه‌یدا هێمایی بۆ ئه‌وه‌شكرد» له عێراقدا ئه‌نجومه‌نی شورا ده‌سه‌ڵاتێكی زۆر گه‌وره‌ی هه‌یه، به‌ڵام له كوردستان له‌م ساڵانه‌ی كۆتایدا ڕینمایی دراوه كه وه‌زاره‌ته‌كان دوا فلته‌ر بۆ بڵاوكردنه‌وه‌ی بریاره‌كانیان بگه‌ڕێنه‌وه بۆ ئه‌نجومه‌نی شوراو بڵاو كردنه‌وه‌یان له وه‌قایع « وتیشی» ئه‌نجومه‌نی شورای عێراق، به ژماره ئاستی گشتیان دیاری نه‌كراوه،ته‌نها قازی دیاری كراوه،كه نابێ له 50 قازی و 25 ڕاوێژكاری یاسایی كه‌متربن،به‌ڵام به‌پێی یاسا له هه‌رێمی كوردستان، هه‌موو ئه‌ندامانی ئه‌نجومه‌نی شورا نابێت ژماره‌یان له 11 كه‌س زیاتر بێت، له كاتێكدا كار له‌سه‌ر سێ ده‌سه‌ڵات ده‌كات،ئه‌مه‌ش هۆكاره بۆ ئه‌وه‌ی كه ئه‌گه‌ر ئه‌نجومه‌نی شورا دوا بكه‌وێت له پێداچوونه‌وه‌و داڕشتنه‌وه‌ی ڕێنماییه‌كانی ده‌سه‌ڵاتی جێبه‌جێكردن و بڵاو كردنه‌وه‌ی ژماره‌ی زیاتر له وه‌قایعی هه‌رێم»\nزانا رۆستایی، ئه‌ندامی لیژنه‌ی یاسای له په‌ڕله‌مانی عێراق،له‌مباره‌وه بۆ كوردستانی نوێ، وتی» رۆژنامه‌ی وه‌قایع یاساكانی په‌رله‌مان و بڕیارو ڕێنمایی وه‌زاره‌ته‌كان بڵاو ده‌كاته‌وه، به‌ڵام له‌به‌ر ئه‌وه‌ی په‌ڕله‌مانی كوردستان په‌كی كه‌وتووه‌و له كاردا نییه،حكومه‌تی هه‌رێمیش كاروچالاكییه‌كانی سست بووه،ئه‌نجومه‌نی شوراش له‌سه‌ر راسپارده‌ی حكومه‌ت كار ده‌كات،ئه‌مانه‌ش به یه‌كه‌م هۆكار ده‌زانم له لاواز بینینی رۆژنامه‌ی وه‌قایعی هه‌رێم» هه‌ر له‌مباره‌وه، نه‌ورۆز قازی، سه‌رۆكی فه‌رمانگه‌ی یاسا له ئه‌نجومه‌نی وه‌زیرانی هه‌رێم، وتی» به‌هۆی په‌كه‌وتنی په‌رله‌مان كاره‌كانمان وه‌ستاوه،كه پێشتر لیژنه‌ی یاسایمان هه‌بوو،به‌ڵام له‌م كابینه‌یه‌دا له‌سه‌ر ئاڕاسته كردنی پرۆژه یاساو پرۆژه بڕیاره‌كانمان بۆ ئه‌نجومه‌نی شوراو دواتر بڵاو كردنه‌وه‌یان له وه‌قایع هیچ نه‌كراوه»\nعه‌بدولقادر ساڵح عه‌بدول، هه‌ڵگری بڕوانامه‌ی دبلۆمی باڵا له یاسای گشتی، هۆكاری لاوازی رۆژنامه فه‌رمییه‌كه‌ی هه‌رێم ده‌گه‌ڕێنێته‌وه بۆ حكومه‌ت،هه‌ر وه‌ك خۆی ده‌ڵێت» له یاسای ده‌ستكه‌وتنی زانیاری كه نزیكه‌ی چوار ساڵه ده‌رچووه، پێویستمان به په‌ڕله‌مان نه‌ماوه، ته‌نها پێویسته ده‌سه‌ڵاتی جێبه‌جێكار ڕێنمایی بۆ ده‌ربكات، بۆ ئه‌وه‌ی له وه‌قایع بڵاو بكرێته‌وه‌و دواتر كاری له‌سه‌ر بكرێت»ئه‌و له رێژه‌ی قسه‌كانیدا سه‌باره‌ت به گرنگی رۆژنامه‌ی وه‌قایعی هه‌رێم وتی» پێویسته وه‌زاره‌ته‌كان ڕێنمایی و بڕیاری ته‌نزیمی له وه‌قایع بڵاو بكه‌نه‌وه، نه‌ك له شوێنێكی تر،چونكه یاسا ته‌نها مافی به رۆژنامه‌ی وه‌قایع داوه بۆ بڵاوكردنه‌وه، بۆ ئه‌وه‌ی ببێت به پێویستی هاوڵاتیان، هه‌ر چه‌نده هۆشیاری فه‌رمانگه حكومییه‌كان له‌و ئاسته‌دا نییه، به نمونه ڕێنمای له‌سه‌ر غرامه‌ی هاتوچۆ له وه‌زاره‌تی ناوخۆوه ده‌رده‌چێت، پێوسته له وه‌قایع بڵاو بكرێته‌وه،بۆ ئه‌وه‌ی خه‌ڵك بیانوی نه‌مێنێ و نه‌ڵێت نه‌مزانی، چونكه له یه‌كێك له مادده یاساییه‌كاندا هاتووه،ئه‌وه‌ی له وه‌قایع بڵاو ده‌كرێته‌وه، وا داده‌نرێت كه هه‌موو كه‌س مناڵی سه‌ر بێشكه تا كه‌سێكی پیرو په‌كه‌وتوو بینوویه‌تی، هه‌ر چه‌نده وه‌زاره‌تمان هه‌یه، به هه‌موو ته‌مه‌نی تاكو ئێستاش یه‌ك بابه‌تی له رۆژنامه‌ی وه‌قایع بڵاو نه‌كردۆته‌وه، چونكه ڕۆشنبیری یاسا له ئاست وه‌زاره‌ته‌كانیشدا نییه، هه‌ندێكیان زانیاری ده‌قیقیان له‌سه‌ر ئاسه‌واری ڕۆژنامه‌كه نییه،له‌به‌ر ئه‌وه رۆژنامه‌ی وه‌قایعی كوردستان بێنازه له ڕووی ده‌سه‌ڵاتی جێبه‌جێكردنه‌وه،به‌ڵام به هێنده‌ی په‌ڕله‌مان چالاكی هه‌یه، له ساڵانی 2007- 2008 رۆژنامه‌ی وه‌قایع هه‌فتانه بڵاو ده‌كرایه‌وه، چونكه له ساڵێكدا 35 بۆ 37 یاسا ده‌رده‌چوو،له‌به‌ر ئه‌وه رۆژنامه‌ی وه‌قایع به پێی چالاكی ده‌سه‌ڵاتی جێبه‌جێكردن له حكومه‌ت و په‌ڕله‌مان ژماره‌كانی له هه‌ڵكشان و داشكاندایه.»سه‌باره‌ت به‌وه‌ش كه وه‌زاره‌تێكی هه‌رێم هیچ بڵاو كراوه‌یه‌كی له رۆژنامه‌ی فه‌رمی هه‌رێمدا نییه، حاكم شێخ له‌تیف پێی وابوو» ئه‌و وه‌زاره‌ته‌ی كه هیچی بڵاو نه‌كردۆته‌وه له‌وانه‌یه هیچ یاساو ڕێنماییه‌كی نه‌بێت، له‌به‌ر ئه‌وه‌یه كه هیچ بابه‌تێكی له رۆژنامه‌كه‌دا بڵاو نه‌كراوه‌ته‌وه»وتیشی» رۆژنامه‌ی وه‌قایعی هه‌رێم له ڕووی دیزاین و شێواز، هه‌مان ستایلی وه‌قایعی عێراقی ئیستاو سه‌رده‌می به‌عسی هه‌یه»\nزانا رۆستایی، ئه‌ندامی لیژنه‌ی یاسای له په‌ڕله‌مانی عێراق، له وه‌ڵامی پرسیارێكدا ئه‌و ئه‌ندامه‌ی ئه‌نجومه‌نی نوێنه‌رانی عێراق،وتی» له عێراق په‌ڕله‌مان و حكومه‌ت چالاكترن، له‌به‌ر ئه‌وه‌یه زووتر رۆژنامه‌ی وه‌قایع بڵاو ده‌بێته‌وه،كه تا ئێستا 4406 ژماره‌ی ده‌رچووه‌و به‌رده‌وامه‌و به پێی پێویست بڵاوكراوه‌ی ده‌بێت»\nنه‌ورۆز قازی، سه‌رۆكی فه‌رمانگه‌ی یاسا له ئه‌نجومه‌نی وه‌زیران، « رۆژنامه‌ی وه‌قایعی عێراق له ئێمه شاره‌زاترن،حكومه‌تی عێراق یه‌كه‌م رۆژنامه‌ی وه‌قایعی له ساڵانی ده‌یه‌ی چله‌كاندا ده‌رچووه،به‌ڵام له هه‌رێمی كوردستان، له ساڵی 1992 وه‌قایع دامه‌زراوه‌و تاكو ئێستا 200 ژماره‌ی لێ بڵاو كراوه‌ته‌وه.»


ڕاگه‌یه‌نراوێك له‌ده‌سته‌ى ده‌سپاكى هه‌رێمى كوردستان بۆ ڕایگشتى\nله‌یادى دوو ساڵه‌ى ده‌ستبه‌كاربوونى سه‌رۆكى ده‌سته‌و ده‌سپێكردنى پرۆسه‌ى دامه‌زراندنى ده‌سته‌ى ده‌سپاكى به‌پێویستى ده‌زانین چه‌ند ڕاستیه‌ك بۆ ڕایگشتى بڵاوبكه‌ینه‌وه.\nئێمه له‌سه‌ره‌تاى پرۆسه‌كه به‌هاوكارى ڕێكخراوى undp وچه‌ند شاره‌زایه‌كى نێوده‌وڵه‌تى هه‌وڵمانداوه كه‌ده‌سته‌یه‌كى كارا و به‌پێى ستانده‌ره نێوده‌وڵه‌تیه‌كان دابمه‌زرێنین بڕواشمان وایه به‌پێى ئه‌زموونى هاوشێوه‌كانمان، ئه‌و پڕۆسه‌یه ئه‌گه‌ر له‌بارودۆخێكى ئاسایدا به‌رێوه‌بچێت و هه‌موو پێداویستیه‌كانى بۆ دابین بكرێت ئه‌وه دوو ساڵمان پێویسته بۆ ئه‌وه‌ى ئه‌و پرۆسه‌یه ته‌واو بكه‌ین و بتوانین بكه‌وینه كاركردن بۆ جێبه‌جێ كردنى ئه‌و ئه‌ركانه‌ى له یاسایى ژماره 3 ى ساڵى 2011 بۆمان دیارى كراوه.\n-\tبارودۆخى بابه‌تى:\nده‌ستپێكى كاركردنى ده‌سته كه‌وته ڕۆژانى كۆتایى خولى سێیه‌مى په‌رله‌مان و ئاماده‌كارى بۆ هه‌ڵبژاردنى خولى چواره‌م كه ئه‌و پڕۆسه‌یه تا مانگى 4ى ساڵى 2014 به‌رده‌وامى هه‌بوو، له‌وڵاتى ئێمه له‌وكاتانه‌دا زۆربه‌ى كاره‌كان ده‌وه‌ستێت یان به‌خاوى ده‌ڕوات ئه‌وه‌ش كاریگه‌رى سلبى زۆرى له‌سه‌ر كارى ئێمه هه‌بووه .\n-\tبارودۆخى خۆیى:\nبۆ دامه‌زراندنى هه‌رده‌زگایه‌ك پێویستیمان به یاسایه‌ك هه‌یه ئه‌رك و ده‌سه‌ڵاته‌كانى ئه‌و ده‌زگایه به‌ڕوونى دیارى بكات ئینجا پێداویستیه مرۆیى و ماددییه‌كان دێت كه‌یاساكه‌ى ئێمه كۆمه‌ڵێك كه‌م و كوڕى زۆرى تێدابوو سه‌ره‌تاى كاره‌كانمان به ئاماده‌كردنى ڕه‌شنوسى هه‌مواركردنه‌وه‌ى ده‌ستى پێكرد به‌هاوكارى پسپۆرانى یاسا و ڕێكخراوى undp و له‌كۆتاى مانگى شه‌ش ئاماده‌بوو، به‌ڵام به‌هۆى ته‌واو بوونى خولى سێیه‌م به ئاكام نه‌گه‌یشت و كه‌وته خولى چواره‌م سه‌رئه‌نجام ئه‌و پرۆسه‌یه گه‌یشته كۆتایى و له‌ڕۆژنامه‌ى فه‌رمى بڵاوكرایه‌وه كه هه‌وڵى دووم ماوه‌ى ساڵێكى خایاند، واته زیاتر له 20 مانگ به‌دواى ئه‌و هه‌مواركردنه‌وه‌یه‌بووین كه به‌شێكى زۆرى پێویستیه‌كانى ئێمه‌ى دابینكرد نه‌ك هه‌مووى .\n-\tلایه‌نى ماددى:\nئێمه بودجه‌یه‌كمان بۆ دیاریكرا له 1/8/2013 ته‌نها 4 مانگ كه‌متر له1/4ى(یه‌ك له‌سه‌ر چوار)ى ئه‌و بڕه‌مان خه‌رجكرد بۆ بنیادنانى ده‌سته‌كه، له‌سه‌ره‌تاى ساڵى 2014 كه‌وتینه ئه‌و قه‌یرانه‌ى تائێستا به‌رده‌وامه به‌شێوه‌یه‌ك نه له‌ساڵى 2014 نه له‌ساڵى 2015 بودجه له‌كوردستان نه‌بووه كه ئه‌وه كارى سه‌رجه‌م دام و ده‌زگاكانى ترى په‌كخستووه به‌ئێمه‌شه‌وه كه تائێستا له‌قۆناغى دامه‌زراندنین.\n-\tلایه‌نى مرۆیى:\nبه‌هۆى نه‌بوونى ئه‌زموونى پێشوو كارمه‌ندى پسپۆر له‌وبواره زۆر كه‌مه ئه‌وه‌شى هه‌یه پێویستى به ڕاهێنان و به‌رزكردنه‌وه‌ى تواناكان هه‌یه ئێمه به‌رده‌وام خه‌ریكى ئه‌و ئه‌ركه‌ین به‌هاوكارى ڕێكخراوى نێوده‌وڵه‌تى و خۆماڵیه‌كان .\n-\tلایه‌نى ڕێنماییه‌كان:\nده‌سته تاته‌واوبوونى پرۆسه‌ى دامه‌زراندنى به‌رێوه‌به‌ره گشتیه‌كان كه تا كۆتاى 2014 ته‌واو بوو ئینجا توانى به‌شێك له‌و ڕێنماییانه ته‌واو بكات له‌وانه په‌یڕه‌وى ناوخۆ و ڕێنماى ده‌ستكه‌وتى ناڕه‌وا به‌بنماكانى لێكۆڵینه‌وه كه له‌سه‌ره‌تاى ساڵى 2014 ده‌ستمان پێكرد سه‌ره‌ڕاى ئه‌وه‌ش ئێمه به كادیرێكى زۆر كه‌م ده‌ستمان به‌كار كرد به‌تایبه‌ت له‌لایه‌نى خۆپارێزى و له‌مانگى 2 ساڵى 2014 به‌ته‌نها سێ كارمه‌ندى فه‌رمانگه‌ى خۆپاراستن و شه‌فافیه‌ت ده‌ستى كرد به‌دابه‌شكردنى فۆڕمى ئاشكراكردنى سه‌روه‌ت و سامانى به‌رپرسان كه ئه‌و پڕۆسه‌یه له‌ساڵى 2014 سه‌ركه‌وتنێكى گه‌وره‌ى به‌ده‌ستهێنا نزیكه‌ى 99% ى فۆڕمه‌كانى به‌رپرسان وه‌رگیراوه‌ته‌وه و پڕۆسه‌ى وردبینى له‌و فۆڕمانه ده‌ستى پێكردووه .\nلایه‌نى لێكۆڵینه‌وه له‌كه‌یسه‌كانى گه‌نده‌ڵى كۆسپێكى گه‌وره له‌به‌رده‌م ده‌سته نه‌بوونى ده‌سه‌ڵاتى دامه‌زراندنى لێكۆله‌ره‌وه‌بوو، به‌پێچه‌وانه‌ى سه‌رجه‌م ده‌سته‌كانى هاوشێوه ئێمه به‌ده‌سته‌ى ده‌سپاكى عێڕاقه‌وه كه نزیكه 900 لێكۆله‌رى هه‌یه ئه‌وه وایكرد پڕۆسه‌كه زۆر به‌خاوى به‌رێوه‌بچێت سه‌ڕه‌راى ته‌رخانكردنى ژماره‌یه‌كى تر له لێكۆله‌ره‌وه له‌لایه‌ن ده‌سه‌ڵاتى دادوه‌رى به‌سووپاسه‌وه، به‌ڵام تائێستا وه‌ك پێویست نیه جگه له‌وه‌ى پڕۆسه‌ى ته‌رخانكردنى (ته‌نسیب) بوارى ڕاهێنان و خولى به‌رده‌وام بۆ ئه ولێكۆله‌رانه‌كراوه‌ته‌وه، چونكه تاوانه‌كانى گه‌نده‌ڵى تاوانى ئاسایى نین و به‌ڵكو به‌زیره‌كى ده‌كرێت پێویستى به‌شاره‌زاى زۆر هه‌یه كه ئه‌وه ته‌نها به‌ڕاهێنان ده‌كرێت .\nئێمه سه‌ره‌ڕاى ئه‌و گرفتانه لایه‌نى ماددیش گرفتێكى تره به‌هۆى ئه‌و قه‌یرانه داراییه‌ى ئێستاى هه‌رێمى كوردستان كه‌پڕۆسه‌ى كردنه‌وه‌ى ئۆفیسه‌كانى ده‌سته‌ى ڕاگرتووه له‌پارێزگاكانى هه‌رێم و سه‌رجه‌م چالاكیه‌كان وه‌ستاون یان به خاوى ده‌ڕوات.\nئێمه هاوڵاتیان دڵنیا ده‌كه‌ینه‌وه سه‌ڕه‌راى ئه‌و گرفتانه به‌رده‌وامین بۆ پرۆسه‌ى دامه‌زراندنى ده‌زگایه‌كى پڕۆفیشناڵ و شاره‌زا بۆ به‌گژداچوونه‌وه‌ى گه‌نده‌ڵى و خه‌ریكى پته‌وكردنى په‌یوه‌ندییه‌كانین له‌گه‌ڵ سه‌رجه‌م دام و ده‌زگاكانى هه‌رێم و له‌ده‌ره‌وه‌ش په‌یوه‌ندى باڵامان له‌گه‌ڵ ده‌سته هاوشێوه‌كانمان دروست كردووه.\nله‌ئێستادا ده‌یان كه‌یسى گه‌نده‌ڵى له‌قۆناغى لێكۆلینه‌وه‌دایه له‌هه‌رسێ پارێزگاكه‌ى هه‌رێمى كوردستان (هه‌ولێر و سلێمانى و دهۆك).\nڕاسته بارودۆخى شه‌ڕ و قه‌یرانى دارایى كاریگه‌رى گه‌وره‌ى له‌سه‌ر به‌رنامه‌كانى ئێمه هه‌بوو له‌زوتر ته‌واوكردنى قۆناغى بنیادنان، به‌ڵام به‌رده‌وامین له‌سه‌ر ئه‌و ئه‌ركه، ئێمه پێمان وایه پڕۆسه‌ى به‌ره‌نگاربوونه‌وه‌ى گه‌نده‌ڵى ده‌بێت خه‌مى هه‌موان بێت گه‌نده‌ڵى له‌تیرۆر ترسناكتره ده‌بێت هه‌وڵى هه‌موو دام و ده‌زگاكان بۆ بنبڕكردن چڕبكرێته‌وه له‌ڕێگاى ستراتیژیه‌تێكى نیشتمانى كه ده‌سته‌كه‌مان كار بۆ ئاماده‌كردنى ده‌كات پێش كۆتاى ئه‌مساڵ .\nده‌سته‌ى ده‌سپاكى هه‌رێمى كوردستان


گووگڵ ١٣ زمانی تر دەخاتە ڕیزی زمانەکانی تری جیمەیڵ. – کەی ئای تی ئێن\nئینتەرنێت 8, ته‌مموز 2014\nڕۆژی دووشەممە، کۆمپانیای گووگڵ زیادکردنی ١٣ زمانی تری بۆ جیمەڵ ڕاگەیاند کە تا ئێستا ٩٤% بەکارهێنەرانی ئینتەرنێت دەگرێتە خۆی.\nجیگای ئاماژەیە، لەمەوپێش کۆمپانیای گووگڵ ٥٨ زمانی بۆ جیمەیڵ هەبوو بەڵام ئێستا کۆی گشتی دەکاتە ٧١ زمان و کە زمانەکانی ئەفریقایی (زمانی باشوری ئەفریقا دەکات)، ئەرمەنی، ئازرباینجانی، چینی (هۆنگ کۆنگ)، فەرەنسی (کەنەدی)، جالیکی، جۆرجی، خەمەیری، لاویە، مەنگۆلی، نیپاڵی، سینهالی، و هەروەها زمانی زۆلۆ لەخۆی دەگرێت.\nهەر لە دوێنێشەوە، ئەم زمانانە بۆ جیمەیڵ لەسەر وێب و وێبگەڕە ئاساییەکانی مۆبایلەکان زیاد کراون و بە گوێرەی گووگڵیش بێت ئەوان لە گەڵ زانایانی هەر یەک لە زمانەکان کاردەکەن بۆ پێشکەشکردنی بەرزترین ئاستی هەر یەک لە زمانەکان.